Naufa, hunaru beynun kollee thafaathu vaahakaeh bunelan!\nނައުފާގެ ހުނަރު ބޭނުންކޮށްލީ ތަފާތު ވާހަކައެއް ބުނަން!\nނައުފާ ޒަކީ (ވ) އާއި އޭނާގެ އާއިލާ\nއާޓްވޯލް.އެމްވީ އަކީ ނައުފާ ޒަކީގެ މަސައްކަތް ދައްކައިދޭ ފޭސްބުކް ޕޭޖެކެވެ. ޑިޖިޓަލް އާޓިސްޓެއް އަދި އިލަސްޓްރޭޓާއެއްގެ ގޮތުން މަސައްކައް ކުރާ ނައުފާގެ މަސައްކަތަކީ ކްލައިންޓުންގެ ބޭނުމަށް ޑިޖިޓަލް މާކެޓިން މެޓީރިއަލް އުފެއްދައި ދިނުމެވެ. މިގޮތުން ބްރޭންޑް ލޯގޯ އުފެއްދުމާއި، ކެފޭތަކުގެ މެނޫ ތައްޔާރު ކުރުމާއި ބިލްބޯޑްސް ހެދުން ފަދަ ޑިޖިޓަލް މާކެޓިން އަށް ބޭނުންވާ ހުރިހާ ސާމާނެއް ކުރަހާ ފަރުމާ ކުރުން ހިމެނެ އެވެ.\nވެޑިން ކާޑާއި އެހެނިހެން ކާޑު ވެސް ކަސްޓަމައިޒްކޮށް ކުރަހަ އެވެ. ނައުފާގެ މަސައްކަތުގެ ތެރެއިން ފަހަކަށް އައިސް ބޮޑު ތަރުހީބެއް ލިބިފައިވާ އެއް މަސައްކަތަކީ ފޮޓޯ އިލަސްޓްރޭޝަން ހެދުމެވެ.\nއޭނާގެ އެ މަސައްކަތްތަކުގެ ތެެރޭގައި އޭނާ ލޯންޗްކުރި ޕޯސްޓަރު ސީރީޒެއް ވަނީ މީހުންގެ ލޮލުގައި އަޅައިގެންފަ އެވެ. މިއީ މުޖުތަމައުގައި އާއްމުކޮށް މީހަކު ހުންނަ ގޮތަކުން އެމީހަކަށް އަމާޒުވާ އެކި ކަހަލަ ފާޑުކިޔުންތައް ހިމާނާލައިގެން ނައުފާ އެކުލަވާލާފައިވާ ސީރީޒެކެވެ.\nއެ އިލަސްޓްރޭޝަން ތަކުގައި ނައުފާ އޭނަގެ ހުނަރު ބޭން ކުރީ މުޖުތަމައަށް ރައްދުވާނެ ގޮތަށް ތަފާތު ވާހަކައެއް ބުނާށެވެ. އެގޮތުން މާބަނޑު ދުވަސްވަރު އަންނަ ކޮމެންޓްތަކާއި ހަށިގަނޑު ވަކި ގޮތަކަށް ހުރުމުން ކިޔާ ފާޑުކިޔުންތައް މި ސީރީޒްގައި ދައްކާލާފައި ވެއެވެ. އަދި އެކު މީހުން ސްޓީރިއޯޓައިޕްކޮށް ކުރާ ކޮމެންޓްތަކުގެ މައްޗަށް ހަދާފައިވާ ޕޯސްޓަރުތައް ވެސް ހިމަނާފައި ވެއެވެ.\nނައުފާ އިލަސްޓްރޭޓްކޮށްފައިވާ ސެލްފް ޕޯޓްރެއިޓް އެއް\nފްރީލާންސްކޮށް މަސައްކަތް ކުރަމުން އަންނަ ނައުފާއަކީ މަންމައެކެވެ. އޭނާގެ ބަނޑު ބޮޑު އިރު ވަރަށް ގިނަ މީހުން ހަށިގަނޑާއި މީހާ ހުންނަ ގޮތަށް ކޮމެންޓްތައް ކުރި އެވެ. އެ ތަޖުރިބާއާއެކު، މީހުން އެހެން ކޮށްލާ އެކި ކޮމެންޓްތަކަކީ ހަމައެކަނި ނައުފާއަށް ލިބޭނެ ކޮމެންޓްތަކެއް ނޫން ކަމުގައި އޭނާއަށް އެނގުނެވެ.\n"ބަނޑުބޮޑު އިރު ވަރަށް ގިނަ މީހުން ކޮމެންޓް ކުރޭ އެކި ކަހަލަ. ދެން ހިތަށް އެރީ މިކަމަށް މީހުން ހޭލުންތެރި ކުރުމަށް އެއްޗެއް ހަދާނީއޭ. ފުރަތަމަ މި ސިރީޒްގެ ފެށީ މި ފޮޓޯއިން. ބުނެދެން ބޭނުންވީ މި ކަހަލަ ކޮމެންޓް ތަކުން މީހުންނަށް ތަފާތު އަސަރެއް ކުރާނެކަން!"\nމާބަނޑު މީހަކު ފެންނަ މި ޕޯސްޓަރުގައި ހުރީ އެކި މީހުން ކުރާ ކޮމެންޓްތަކެވެ. އަދި ބޯ ހާސްކަމެއްގައި މާބަނޑު އަންހެން މީހާ ހުންނަތަން ޕޯސްޓަރުން ފެންނަ އިރު ވަށައިގެން ލިޔެފައިވަނީ "މީހާދޯ ފުފެނީ؟ ބަންޑެއް ނޫން!" "ހަމަ ބޭނުން ވެގެންތަ؟" "ރަނގަޅަށްކަށް ނުކަންދޯ؟" އަދި "ޖަޕާނު މަހެއްތަ؟" މި ފަދަ އިބާރާތްތަކެކެވެ.\nނައުފާ ބުނި ގޮތުގައި މިއީ އޭނާގެ މި ސީރީޒްގައި އެންމެ ގިނަ މީހުންނަށް ކަމުދިޔަ ޕޯސްޓަރަށް ވެސް ވިއެވެ.\nމާބަނޑު ދުވަސްވަރު، އެފަދަ މީހުނަށް ނިސްބަތްކޮށް މީހުން ކުރާ ކޮމެންޓްތައް ދައްކުވައިދީގެން ނައުފާ ތައްޔާރުކުރި ކުރެހުމެއް -- ފޮޓޯ: އާޓްވޯލް.އެމްވީ\nމީހަކު ފެނުމުން ހާލު އަހާލުމުގެ ކުރިން "ހާދަ ފަލައޭ" ބުނުމަކީ ވެސް މުޖުތަމައުގައި އޮންނަ ނުރަނގަޅު އާދެއެކެވެ. ހަށިގަނޑުގެ ހުންނަ ބައްޓަމާއި ސައިޒާއި ގުޅޭ ގޮތުން ކުރާ އެކަހަލަ އެތައް ކޮންމެންޓަކީ ބައެއް ފަހަރު މަޖާކޮށްލަން ބުނާ އެއްޗެއް ގޮތުގައި ވިއަސް ރައްދުވާ މީހާއަށް މި ބަސްތައް އެއީ އެހާ އަޑުހަން ފަސޭހަ އަދި ބޭނުން ބަސްތަކަކަށް ނުވެދާނެ އެވެ.\nބޮޑު ހަށިގަނޑެއް ހުންނަ މީހެއްނަމަ އެމީހަކަށް އާއްމުކޮށް ދިވެހިން ސަލާމް ގޮވާލާނީ "ކޮބާ ހިކޭކަށް ނުވޭތަ؟" "ތެއްޔެއް އެއްކޮށް ދޯ ކާލަނީ؟" "ޔަގީން މިހާރު ދޮރުން ނުކަތާނެ" މި ފަދަ ބަސްތަކަކުން ކަމަށް ބުނެ ނައުފާ ކުރަހާފައިވާ ޕޮސްޓަރެއް ވެސް ދޫކޮށްލާފައި ވެެއެވެ. ވަރަށް ގިނަ މީހުންގެ މަގުބޫލުކަން އެ ޕޯސްޓަރު ހޯދާފައި ވެއެވެ.\nހޭލުންތެރި ކުރުވަން ނައުފާ ގެނައި ސީރިީޒްގެ ކުރެހުމެއް -- ފޮޓޯ: އާޓްވޯލް.އެމްވީ\nބޮޑުކޮށް ބިޔަކޮށް ތިބޭ މީހުންނާއި އެއްވަރަށް ހަށިގަނޑު ހިކިކޮށް ކުޑަކޮށް ތިބޭ މީހުންނަށް ވެސް ބޮޑީޝޭމް ކުރުމަކީ އޮންނަ ކަމެއް ކަމަށް ބުނެ އެގޮތަށް ހަށިގަނޑު ތިބޭ މީހުންނަށް އެންމެ ގިނަ މީހުން ކުރާ ކޮމެންޓްތަކާއެކު ނައުފާފެ ކުރެހުމެއް ގެނެސްދިނެވެ.\n"ދެ ފުށް ޖެހިފަތަ؟" "ބަނޑަށް ޖެހިފަތަ" އަދި "ފައްކާ ފްލައިވުޑް ފިލާގަނޑެއް؟" ފަދަ ފާޑުކިޔުމަކީ ހިކި ހަށިގަނޑު ހުންނަ މީހުންނަށް އަންނަ ބައެއް ކޮމެންްޓެވެ. އެކަމް ނައުފާ ކުރަހާފައިވާ ޕޯސްޓަރުން ދައްކުވައި ދެއެވެ.\nނައުފާގެ ކުރެހުމެއް: ބައެއް މީހުން، އަނެކާ ފެނުމުން ހަށިގަނޑަށް ފާޑުކިޔުން އެއީ އާދައެއް -- ފޮޓޯ: އާޓްވޯލް.އެމްވީ\nބޯ ދިގުކޮށްފައި ތިބެނީ ވަކި ބައެކޭ ކިޔާ އެމީހަކު ވެސް ވަކި ގޮޅިއެއްގައި ލޭބަލް ކުރެ އެވެ. ކޮންމެ މީހާކުވެސް ހުންނަނީ އެމީހާކަށް އެންމެ ރީތި ގޮތަކަށެވެ. އެކަކު ހުންނަ ގޮތަށް އޭނާގެ ވައްޓަފާޅިއަށް އަނެކަކު ހެދުން އަޅައި ބޯ ހަދާފައި ހުންނާކަށް ނުޖެހެ އެވެ.\nނައުފާގެ ބުނި ގޮތުގައި އޭނާގެ ފިރިމީހާ އަކީ ބޯ ދިގުކޮށް ހުންނަ މީހެކެވެ. އެހެންވެ އެފަދަ ކަންކަމާ ގުޅޭ ޕޯސްޓަރެއް ހަދާލުމަށް ވަރަށް ފަސޭހަ ވި އެވެ. މީހުން ފިރިމީހާއަށް ރައްދު ކުރާ ބައެއް ބަސް ބަސް ހިމަނާލައިގެން ކުރާހާލީ އެވެ. މި ސީރީޒް އަށް ތަރުހީބު ބޮޑުއިރު ނައުފާ ބުނި ގޮތުގައި ބައެއް މީހުން، އެމީހުންނަށް ލިބޭ އެފދަ ކޮމެންޓްތައް މިހާރު ނައުފާއާ ހިއްސާ ވެސް ކުރެ އެވެ.\nނައުފާގެ ކުރެހުމެއް: މީހުންނާ ބައްދަލުވުމުން އެ މީހާގެ ޒާތަށް ކޮމެންޓް ކުރާ މީހުން ވަރަށް ގިނަ -- ފޮޓޯ: އާޓްވޯލް.އެމްވީ\nމިކަހަލަ ކޮމެންޓެއް މީހަކު ކުރިއަސް ކޮންމެ ފަހަަރަކު އަދި ކޮންމެ މީހަކު ވެސް ރުޅިވެރި ކަމާއެކު ރައްދެއް ނުދީފާނެ އެވެ. ނަމަވެސް މިފަދަ ބަސްތަކުން ވެސް އަނެކާއަށް ތަފާތު މޮޅިވެރި އިހްސާސްއެއް ކޮށްފާނެ އެވެ. ނައުފާގެ މި ސީރީޒްގެ ބޭނުމަކީ ހެޔޮބަހެއް ނޫނީ އަނެކާއަށް ނުބުނަން ހަނދާން ކޮށްދިނުމެވެ. އޭނާގެ އާޓު ހުނަރު ބޭނުންކޮށްލީ މި ބޭނުމުގަ އެވެ.\nމީހަކާއި ދިމާއަށް ބުނާ ކުޑަ ބަހަކުން ވެސް އެނެކާއަށް ހިތްހަމަނުޖެހުމާއި ނުތަނަވަސްކަން ގެނުވާފާނެ އެވެ. ދުލަކީ ވަރަށް ވަރުގަދަ ހަތިޔާރެކެވެ. ބަސްމަގު ބަހައްޓާ ގޮތުން ވެސް އެއީ ކިހާވަރެއްގެ މީހެއްކަން އަނެކާއަށް އެނގޭވަރުވާނެ އެވެ.


BREAKING: Male Furabandhu Nukoh Fiyavalhuthah Harukashi Kuranee - Vaguthu\nމާލެ ފުރަބަންދުނުކޮށް ފިޔަވަޅުތައް ހަރުކަށި ކުރަނީ\nއެޗްއީއޯސީގެ ނޫސްވެރިންގެ ބައްދަލުވުމެއްގައި މަބްރޫކް އަޒީޒް - ފޮޓޯ: އެޗްއީއޯސީ\nމާލެ ސަރަހައްދު ފުރަބަންދުނުކޮށް ފިޔަވަޅުތައް ހަރުކަށި ކުރަން ނިންމާފައިވާ ކަމަށް ސަރުކާރުން ހާމަކޮށްފިއެވެ.\nއެކަން ހާމަކޮށްފައި ވަނީ ހެލްތް އެމާޖެންސީ އޮޕަރޭޝަން ސެންޓަރުން މިހާރު ކުރިއަށްގެންދާ ނޫސްވެރިންގެ ބައްްދަލުވުމުގައެވެ.\nއެ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ، ކޮވިޑް-19 އާ ގުޅިގެން މާލެ ސަރަހައްދުގައި އިތުރު ފިޔަވަޅުތަކެއް އެޅުމަށް މަޝްވަރާތަކެއް ކުރެވެމުންދާ ކަމަށެވެ.\n"އެކަންތައް އަޅުގަނޑުމެން މި ވާހަކަދައްކާއިރުވެސް ކުރެވެމުން އެބަ ދޭ".މަބްރޫޫކް ވިދާޅުވިއެވެ.\nމަބްރޫކް ވިދާޅުވީ، ފުރަބަންދު ހާލަތަކަށް ނުދާނެ ކަމަށާއި، ނަމަވެސް އިތުރު ފިޔަވަޅުތައް އެޅުމުގެ މަސައްކަތްތައް ކުރަމުންދާ ކަމަށެވެ.\nމާލެ ސަރަހައްދު ފުރަބަންދު ކުރަން ބޭނުންވާކަން ޓެކްނިކަލް އެޑްވައިޒަރީ ގްރޫޕް (ޓެގް)އިން ވަނީ ރައީސް އިބްރާހިމް މުހައްމަދު ސާލިހަށް ވަނީ އަންގަވާފައެވެ. އެހެން ނަމަވެސް ރައީސް ނިންމަވާފައި ވަނީ ފުރަބަންދަކަށް ނުގޮސް، ފިޔަަވަޅުތައް ވަރުގަދަ ކުރުމަށެވެ.\nމިހާރު މާލެ ސަރަހައްދުގައި ހަލުވިކަމާއެކު ދަނީ ކޮވިޑް ފެތުރެމުންނެވެ. އަދި އެ ބަލީގައި ނިޔާވާ މީހުންގެ އަދަދުތައް ވަނީ ވަރަށް ބޮޑަށް އިތުރުވެފައެވެ. އެގޮތުން ކޮންމެ ދުވަހަކުވެސް ކޮވިޑަށް ފައްސިވާ އަދަދުތައް އުޅެނީ 1000 އިން މަތީގައެވެ. އަދި ފަހަކަށް އައިސް ދުވާލަކަށް އެކެއް ނޫނީ ދެ މީހުން ކޮވިޑް ބަލީގައި ނިޔާވެއެވެ.\nމެއި 23, 2021 17:16\nބޮވޭ ބޮނޑި މަދީތަ؟ 😡\nމެއި 23, 2021 17:17\nމިހާރުވެސް މިތިބަ އުޅެނީ ބޭންކުތަކުން ފަހަތުން ދުވާވަރުން. ފައިސާއެއް ނުލިބޭ. ބޭންކަކަށް އެއެއް ނޭގެ. އެމީހުން ހީކުރާކަހަލަ ކޮވިޑް އައީ 1900 ގައޭ\nމެއި 23, 2021 17:19\nމެއި 23, 2021 17:26\nއަޅަނީ ފެންފައިވާން ފިޔަވަޅު\nމެއި 23, 2021 17:29\nއަދި އަވަހެއްނު.. ކޮންމެ ފަހަރަކުވެސް ވާނެ ހައެތިވީމަ އަނެއްކާވެސް އިތުރު ތަކުލީފުތަކެއް ޖައްސަނީ..\nމެއި 23, 2021 17:39\nފެއިލްޑް ގަވަރ މަންޓް\nމެއި 23, 2021 18:08\nއަތައް ގޮވާފަ މިހާރުވެސް އޮތީ ހަމައެކަނި ހަރުކަށި ފިޔަވަޅަކައް ދެން އެޅެން އޮތީ ފުލް ލޮކުޑައުން އެއް އެކަނި.\nމެއި 24, 2021 00:05\nގޭގައި ތިބެންވީ އެންމެނަށް ޖެހިގެން ހައިތިސްކެއް އަނެއް ރިސްކެއް ނޯވޭ ހައިރިސްކު މީހާވެސް ނިދަންޖެހެނީ ދަރިންނާއެކު ދަރިން ދަނީ ވަޡީފާއަށް އަފްޒަލްމެން ރައްޔިތުންގެ ބޮލުގައި އެޅުވިޔަސް ކުރާނެކަމެއްނެތް ވަޒީފާއަށް ނުކުންނަށްޖެހޭތީ ނުކުންނަނީ މާސްކުވެސްއަޅަން\nމިއަށްވުރެ ދެން ވަކި ފިޔަވަޅު ވަރުގަދަ ކުރެވޭތަ ފުރަބަންދު ނުކޮއް.؟ ސަރުކާރުން އެބަޖެހޭ ގެނާއި ކަރަންޓު ބިލްތައް ހުއްޓުވާލަން ދެ ތިން މަހައް.\nމެއި 23, 2021 18:14\nރައީސުލް ބުހްތާން ހުރީ ހަތަރު އުދަރެސް ފެނުޖެހިފަހެން ހާދައެބަހީވެޔޭ..\nމެއި 23, 2021 18:15\nތިޔަ ދައްކަނީ ފަޓުލޫނުލައިގެން ހުރެ ހާއްޖަތައް ދިޔުން ކަހަލަ ކަމެއްގެ ވާހަކައެވެ.\nމެއި 23, 2021 19:24\nމަބޭ ކަލީ ތިކިޔަން އުޅެނީ ކީކޭ ލޮކުނުކޮއް ދޫކޮއްލާގެން އުޅެނިކޮއް އަތައް ގޮވާފާނެ ރައްޔަތުން ނިކުމެ ރަންގަޅައް ކަލެޔައް ނޫސް ކޮންފަރެންސާ ނޫސްބަޔާނާ އެކީއޮޅާލާފަ ދީފާނެ\nމެއި 23, 2021 19:47\nބެސްޓްފުރެންޑު މޯދީ ހަދާހެން ބޭރުގަ އުޅޭ މީހުންގެ ފޫކޮޅުގައި ދަނޑިބުރިން ތަޅާލާ !!!\nމެއި 23, 2021 20:05\nރައީސް އިބްރާހި ޞާލިޙަށް ހިތުގެ އެއްމެފުއްމިނުން ފަށްފަށުން ޝުކުރު ދައްނަވަމެވެ.\nއަދި ( ޓެގް) އޭ ތިކިޔާ ބައިގަނޑަށް ހިތުގައިއޮތް ނަފުރަތާ ރުޅިވެެރިކަން ފާޅުކުރަމެވެ.\nމެއި 23, 2021 20:37\nފުރަބަންދު ނުކޮށް ކޮންހަރުކަށިފިޔަވަޅެއް އެޅެނީ\nދުވާލަކަށްފަސްމީހުން މަރުވަމުން ދާއިރުވެސް ހަރުކަށި ފިޔަވަޅު ކިޔާފަ މީހުން އަތުން ލާރިނެގޭގޮތް ހަދަނީ އެއީ ނަމެއްގަ އަޅާ ހަރުކައްޓެއް ރައްޔިތުން ފެލުން އެކަހަލަ ހަރުކައްޓަށް ކިޔަނީ މުޅިގައުމު ފުރަބަންދު ނުކުރިއަސް މާލެސަރަހައްދު ބަންދު ކުރަން ޖެހިއްޖެއްނު!މިކޮވިޑުން ސަލާމަތް ވެވޭނެ އެހެންގޮތެއް ނެތްކަން ވިސްނެން ވެއްޖެތާ\nމެއި 23, 2021 21:07\nދެން ކީއްކުރާ ގްރޫޕެއްތީ. މާމޮޅުކަމެއް ނޫނީ ސޯލިހުގެ ހެޔޮފުޅުކަމެއްނޫނޭ ޢެއީ.\nމެއި 23, 2021 21:28\nމާލެ ސަރަހައްދު ފުރަބަންދު ކުރަން ބޭނުންވާކަން ޓެކްނިކަލް އެޑްވައިޒަރީ ގްރޫޕް (ޓެގް)އިން ވަނީ ރައީސް އިބްރާހިމް މުހައްމަދު ސާލިހަށް އަންގަވާފައެވެ. އެހެން ނަމަވެސް ރައީސް ނިންމަވާފައި ވަނީ ފުރަބަންދަކަށް ނުގޮސް، ފިޔަަވަޅުތައް ވަރުގަދަ ކުރުމަށެވެ ރައީސް ގައުމަށް ދިމާވާ ހުރިހާ ކަމެއް އެގިވަޑައިގަންނަވާނީ ތިމަންނާއަށް ކަމަށް ހީވާނަމަ ތި ހެއްދެވެނީ ގޯހެކެވެ.ޒިންމާ ނުނެއްގެވޭނެއެވެ.7ދުވަހަށް ނަމަވެސް ފުރަބަންދަ ކަށް ވަޑައިގެން ނަތީޖާ ބައްލަވަމާތޯއެވެ.\nމެއި 23, 2021 22:21\nބެންކުން މީހުން ފެލަނީ\nމެއި 24, 2021 00:06\nމަހިތައް އަރާ މި ސަރުކާރުންނާ ނޫސް ވެރިން ކުރަން ޖެހޭ ކަމަކީ ފައްސި އަދަދާ މަރުވި އަދަދު އޮޅުން ފިލުވާދިނުންބާއޭ.\nމެއި 24, 2021 00:14\nއަދި ހައެއްކަ އިންތިހާބު ބޭއްވީމަ ކޮވިޑް ކޮންޓްރޯލް ވާނީ.\nމެއި 24, 2021 04:07\nކިހިނެތް ހަދާނަމޭ ހިތާތަ ތިއުޅެނީ ކަލޭމެން. ފުރަބަންދު ކުރަން ޓެކްނިކަލް ޓީމުން ލަފާދޭނީ އެކަން ކުރަން ޖެހުނީމަ، ފުރަބަންދު ކުރާށޭ ފުރަބަންދު ކުރާށޭ ފުރަބަންދު ކުރާށޭ... މިހެން 4އަކުން ފެށިގެމް ކާފިއު އިއުލާނުކޮށްގެން އުޅެވިއްޖެނު ފިސާރި ދުވަހު. މިއަކުން ޥީކަމެއް ހަރާމެއްނު.\nމެއި 24, 2021 14:47\nސެލޫން ، ޖިމް ފަދަ ތަންތަން ބަންދު ކުރީމަ\nހަމައެކަނި އެމަސަތްކަތުން ދިރިއުޅުމުގެ އާމްދަނީ ހޯދާ މީހުންނަށް، އެމީހުންގެ އާމްދަނީ ލިބުމުގެ މަގު ބަންދުވީ ނޫންތޯ.\nމިވެސް ރަނގަޅު ކުރަން ވިސްނަން ޖެހޭވަރު ކަމެއް.


BREAKING: Kulhudhuffushi Flue Clinic Ah Dhekki Bayaku Covid Ah Fassi Vehjje - Vaguthu\nކުޅުދުއްފުށި ފްލޫ ކްލްނިކަށް ދެއްކި ބަޔަކު ކޮވިޑަށް ފައްސިވެއްޖެ\nކުޅުދުއްފުށި ބަނދަރު - ފޮޓޯ: ކުޅުދުއްފުށި އޮންލައިން\nކުޅުދުއްފުށި ސިޓީގައި ފްލޫ ކްލްނިކަށް ދެއްކި ބަޔަކު ކޮވިޑް-19 އަށް ފައްސިވެ، އެރަށަށް އަރާ ފޭބުން މަނާ ކޮށްފިއެވެ.\n"ވަގުތު" އަށް މައުލޫމާތު ދެމުން ކުޅުދުއްފުށި ރީޖަނަލް ހޮސްޕިޓަލްގެ މެނޭޖަރ އޮފް ހެލްތް ސަރވިސަސް އަހުމަދު ދާއޫދު ވިދާޅުވީ، އެރަށު ފްލޫ ކްލިނިކަށް ދެއްކި3މީހަކު ކޮވިޑް-19 އަށް ފައްސިވެފައިވާ ކަމަށެވެ.\nއެމީހުން ފައްސިވެފައިވަނީ ބަލީގެ އަލާމާތްތަކެއް ހުރެގެން ދެއްކުމުންނެވެ.\nކުޅުދުއްފުށިން3މީހަކު ބައްޔަށް ފައްސިވުމާއި ގުޅިގެން މިވަގުތު އެރަށް އަރާ ފޭބުން މަނާ ކޮށް އެމީހުންނާއި ގާތުން ބައްދަލުވި މީހުންގެ ސުންކު ނެގުމުގެ މަސައްކަތް ކުރަމުން އަންނަ ކަމަށް ދާއޫދު ވިދާޅުވިއެވެ.\nކުޅުދުއްފުށިން މީގެ ކުރިން ވެސް ބަޔަކު ވަނީ ކޮވިޑަށް ފައްސިވެފައެވެ. އެ ވޭދަނަތަކާއި ގުޅިގެން ވެސް އެރަށް މޮނިޓަރިންގެ ހާލަތަށް ވަނީ ގެނެސްފައެވެ.\nރާއްޖެއިން ކޮވިޑް-19 ޖެހޭ މީހުންގެ އަދަދު އިތުރުވަމުން އަންނަ ކަން ފާހަގަ ކޮށްލެވެއެވެ. އޭގެ ތެރެއިން ގިނަ ބަޔަކު ފަހަކަށް އައިސް އަތޮޅުތެރެއިން އަންނަނީ ފައްސިވަމުންނެވެ. އެހެން ނަމަވެސް ގިނަ ރަށްރަށުން ކޮވިޑް-19 ޓެސްޓް ކުރެވޭނެ އިންތިޒާމު ނެތްކަން ފާހަގަ ކޮށްލެވެއެވެ.\nރާއްޖެއިން ކޮވިޑް-19 ޖެހުނު މީހުންގެ އަދަދު ވަނީ 20،237 އަށް އަރާފައެވެ. އޭގެ ތެރެއިން 24،934 މީހަކު ބަލިން ރަނގަޅުވެފައިވާއިރު، މިވަގުތު ފަރުވާ ދެމުން އަންނަނީ 5،221 މީހަކަށެވެ. އަދި 161 މީހަކަށް ހޮސްޕިޓަލުގައި އަންނަނީ ފަރުވާ ދެމުންނެވެ.\nމެއި 2, 2021 16:02\nޢަނެއްކާ ސުޕުން ބާ ؟


11 ޖުލައި 2018 - 07:206comments\n"ނުބުންޏަސް އެހެނެއްނު ވީ. އެހެން ނޫން ނަމަ މިހާރު ބައްޕަ.." ޒުލްފާއަށް ބުނެވުނީ އެ ހިސާބަށެވެ.\nޢަލީ ރުޅިއައިސްގެން ފުންމައިގެން ތެދުވިއެވެ.\n"އެއީ ވަކި ކާކުތަ؟" ޢަލީ ބުންޏެވެ. "އޭނ؟ ވަގުވަގަށް ރަށުން ފިލައިގެން މާލެއައިސް.."\n"ބައްޕަޔާ ދިމާއަށް ވަގަށް ނުގޮވަބަލަ ދަރިފުޅާ!" ރުގިއްޔާ ހިތުގައިޖެހިފައި ހަޅޭއްލަވައިގަތެވެ. "ދަރިފުޅުމެންނަށް ރަނގަޅު މުސްތަގުބަލެއް ހޯދައިދެވޭތޯއޭ ބައްޕަ މާލެއައީ."\nޢަލީ އުޅުނީ މަންމައަށް ވުރެ ބާރަށް ހަޅޭއްލަވައިގަންނާށެވެ. އެކަމަކު ނުކެރުނެވެ.\n"ދޮންމަންމައެއް ހޯދަން އައީ،" ޢަލީ މަޑުމަޑުން ބުންޏެވެ. "އެހެންވެ ބައްޕަ ފިލައިގެން އުޅުނީ. ދެން ހޯދީ ދަރިއެއް. ދޮންދަރިޔަކު ވެސް ހުރި. އެކަމަކު މަންމައަށް އަދިވެސް ބައްޕަ ވަރެއް ނެތް."\n"އޭނ؟" ޒުލްފާއަށް ބުނެވުނެވެ. "ސީރިޔަސްކޮށް؟"\nޒުލްފާ ބަލައިލީ މަންމައަށެވެ. ރުގިއްޔާ ގަބޫލެއް ނުކުރިއެވެ.\n"ހުސް ދޮގު!" ރުގިއްޔާ ބުންޏެވެ. "އިހުސާން އެހެނެއް ނަހަދާނެ. އޭނަޔަކީ ނުލާހިކު ހަރުދަނާ.."\n"މަންމާ!" އާދޭހާ އެކުގައި ޢަލީ ބުންޏެވެ. "ތި ހުވަފެނުން ހޭލަބަލަ! ހެޔޮނުވާނެ! ޒޫނާ ކިޔާ މީހަކާ އިނީ. ސާޖިދު ކިޔާ ކުއްޖެއް ލިބުނީ. އެ ގެޔަށް ވެސް ދިޔައީމޭ."\nރުގިއްޔާ އިސްޖަހައިލިއެވެ. އިވުނު ޚަބަރު ގަބޫލުކުރާކަށް ބޭނުމެއް ނުވިއެވެ.\n"ދަރިފުޅަށް އޮޅުނީކަމަށް ތި ވާނީ،" ރުގިއްޔާ ބުންޏެވެ. "އެއް ނަން ކިޔާ ބައިވަރު މީހުން އުޅޭނެ."\n"އޮޅިގެން ތި އުޅެނީ މަންމަޔަށޭ މަންމާ!" ޢަލީ ކެތްތެރިކަމާ އެކުގައި ބުންޏެވެ. "ބައްޕަޔަކަށް އަހަރުމެންނެއް މުހިންމެއް ނޫނޭ. އަހަރުމެން ވެސް ދެން ހިނގާ އެ ކަން ގަބޫލުކުރަމާ!"\nގަބުވެފައި ހުރެގެން ރުގިއްޔާ ތެދުވިއެވެ. ޢަލީ ގާތަށް ގޮސް ހުއްޓުނެވެ.\n"ބުނޭ ތި ދޮގެކޭ!" ފެންކަޅިވެފައި ރުގިއްޔާ ބުންޏެވެ. "ބުނޭ ތީ ސަމާސާއެކޭ!"\nޒުލްފާ އައިސް މަންމަގެ ކޮނޑުގައި އަތްޖައްސައިލިއެވެ. ހިތްވަރުދިނުމުގެ ގޮތުންނެވެ. ރުގިއްޔާ އެ އަތް ފޮޅުވައިލިއެވެ.\n"ބުނޭ!" ރުގިއްޔާ އަމުރުކުރިއެވެ. "ބުނާށޭ!"\n"ހިތަށްއަރާ ބުނެވޭނެ ނަމައޭ،" ޢަލީ ޖަވާބުދިނެވެ. "ހިތަށްއަރާ ދުނިޔެ ނުވަތަށް އެނބުރޭނެ ނަމައޭ. އެކަމަކު އަހަރުމެން ބޭނުންހާ ގޮތަކަށް ކަންކަމެއް ނުވާނެ މަންމާ!"\n"މަ ބޭނުން އިހުސާންގެ ދުލުން ތި ވާހަކަ ބުނަން،" ރުގިއްޔާ އެދުނެވެ. "ހިނގާ އެ ގެއަށް. ކެރޭނެތަ ގެންދަން؟"\nޢަލީ ހުރި ފިޔަވަޅުމަތިން ގުޑައެއް ނުލިއެވެ. ކިތަންމެ ތައްޔާރުވެގެން ހުރި ނަމަވެސް، ބޭނުންވި ވަރަކަށް ޢަލީއަކަށް ތައްޔާރެއް ނުވެވުނެވެ. ހިތުގައި އޮތް ގޮތަށް ބުނާނެ ހިތްވަރެއް ނުލިބުނެވެ. އިސްޖަހާކަށް ނުވަތަ ފަސްއެނބުރޭކަށް ވެސް ޢަލީއަކަށް ނުކެރުނެވެ. އެއްފަހަރަކަށް ފުދޭ ވަރަށް ވުރެ ބޮޑު ހިތްދަތިކަމެއް މަންމައަށް ދެވިއްޖެއެވެ. މަތިމައްޗަށް ހިތާމަ ބަރުދާސްތުކުރާހާ ހަކަތަ މަންމަގެ ހިތުގައި ނުހުރެދާނެއެވެ. ޢަލީ ކަންބޮޑުވި ސަބަބަކީ އެއީއެވެ. ލޮލަށް ކަރުނަ ޖަމާވަމުން ދިޔައިރު ޢަލީއަށް ބަލައިލެވުނީ ޒުލްފާއަށެވެ. ރުގިއްޔާ ހީކުރީ ޢަލީ ހެދި ދޮގު ބޭޒާރުވީކަމަށެވެ. ފިސާރި ބާރު އެތިފަހަރެއް ޢަލީގެ މޫނުމަތީގައި ރުގިއްޔާ ޖެހިއެވެ. ޒުލްފާ ދިޔައީ ސިއްސައިގެންނެވެ.\n"ބައްޕަޔޭ ކިޔާފަ އެ ކަހަލަ ދޮގުނަހަދައްޗޭ ދެން." ރުގިއްޔާ ހަނދާންކޮށްދިނެވެ.\nޒުލްފާ ވެސް ހީކުރީ ބޭބެ ދޮގުހެދީކަމަށެވެ. ޢަލީއަށް ބަލަމުން މަންމަގެ އަތުގައި ހިފައިގެން ގެނެސް އެނދުގައި ބެއިންދިއެވެ. ޢަލީ ނުކުމެގެން ދިޔައީއެވެ.\n"އެހެރީ އޭނަ ހަދާލާ ދޮގު!" ރުގިއްޔާ މަޑުމަޑުން ބުންޏެވެ.\nމަންމަގެ ބުރިކަށީގައި ޒުލްފާ ފިރުމައިލިއެވެ. ބުނާނެ އެއްޗެއް ޒުލްފާއަކަށް ވެސް ނޭނގުނެވެ. ޢަލީ ދިޔަގޮތަކަށް ޚަބަރެއް ނުވެއެވެ. ޒުލްފާ ގުޅުމުން ވެސް ޢަލީ ފޯނު ކަނޑައިލަނީއެވެ. ބޭބެއަށް ނާންގާ މަންމަ މާލެ ނާންނަން ޒުލްފާ ބޭނުންވި ސަބަބަކީ އެއީއެވެ. މައްސަލަ ގޯހުންގޯހަށް ގޮސް އެންމެ ފަހުން މެދުގައި ތާށިވާންޖެހޭ މީހަކަށް ޒުލްފާ ވެދާނެތީއެވެ.\nއެކަނި އިނދެގެން ޢަލީ ވަރަށް ގިނައިރު ވިސްނިއެވެ. ބައްޕަ ނިޔާވި ވާހަކަ މަންމައަށް އެންގުމަކީ ޢަލީއަށް ފަސޭހަކަމެއް ނޫނެވެ. އެ ވާހަކަ ބުނާނެ ލުއިގޮތެއް ވެސް ޢަލީއަކަށް ނޭނގެއެވެ. ބައްޕަ މީހަކާ އިން ވާހަކަ ބުނުމުން މަންމައަށް ވީގޮތް ޢަލީއަށް ފެނިއްޖެއެވެ. މަރުގެ ޚަބަރުން މަންމަގެ ފުރާނަޔަށް ނުރައްކަލެއް ކުރިމައްޗެއް ނުވާނެ ހެއްޔެވެ؟ ވީމާ، އުމުރު ދުވަހަށް ޢަލީ އެ ވާހަކަ ސިއްރުކުރަންވީ ހެއްޔެވެ؟\nޢަލީ ނިދަން އައީ ދަންވަރުއެވެ. ކޮޓަރިއަށް ވަނުމުގެ ކުރިން ޢަލީ ގުޅީ ޒުލްފާއަށެވެ. ރުގިއްޔާއާއި ޒުލްފާ ތިބީ އެހެން ކޮޓަރިއެއްގައެވެ. "ކިހިނެއްވީ ބޭބޭ؟" ނިދިއަޑަކުން ޒުލްފާ ބުންޏެވެ. "އުހުނ! މިހާރު ނިދިފައޮތީ. އާނ އޯކޭ!"\nދަންވަރު ދަޅައިގައި ބައްދަލުކުރަން ބޭބެ ބުނީ ކީއްވެގެން ހެއްޔެވެ؟ ޒުލްފާގެ ހިތުގައި ސުވާލު އުފެދުނެވެ. ފޯނުން ނުބުނެވޭ ވަރުގެ ވާހަކައެއް ވިއްޔާ އެއީ ކިހާ ވަރެއްގެ ވާހަކައެއް ހެއްޔެވެ؟ ހެދުން ބަދަލުކޮށްލައިގެން، ތަޅުދަނޑި ހިފައިގެން ޒުލްފާ ހިނގައިގަތެވެ. ރުގިއްޔާ މަޑުމަޑުން ލޯ ހުޅުވައިލިއެވެ. ޒުލްފާ ދޮރު ހުޅުވައިލިއިރު ޢަލީ ދޮރުމަތީގައި ހުއްޓެވެ.\n"ހިނގާބަލަ އެއްޗެއް ދައްކާނަން." ޢަލީ އެދުނެވެ.\n"މިހާރު؟" ހައިރާންވެފައި ޒުލްފާ އެހިއެވެ. "މާދަން ދުވާލު.."\n"ހަމަ މިހާރު!" ޢަލީ ބުންޏެވެ. "ހިނގާބަލަ! މަޑުން ދޮރު ލައްޕާތި!"\nޒުލްފާ ގޮވައިގެން ޢަލީ ދިޔައީ ޢަލީގެ ކޮޓަރިއަށެވެ. އެނދުމަތީގައި ޒުލްފާ ބައިންދައިފައި ޢަލީ ގޮސް ދަބަސް ހުޅުވައިލިއެވެ.\n"ކޯޗެއް ދައްކަންތަ ތި އުޅެނީ؟" ޒުލްފާ އެހިއެވެ.\nޢަލީ ޖަވާބެއް ނުދެއެވެ. ފަތްޖަހައިފައިވާ ގަނޑުކޮޅެއް ހިފައިގެން އައިސް ޒުލްފާއަށް ދިއްކޮށްލިއެވެ.\n"މީ ކޯޗެއް؟" ޒުލްފާ ސުވާލުކުރިއެވެ.\n"މިއަދު މަންމަ ކުރި ސުވާލަށް ޖަވާބު ނުދެވުނު ސަބަބު." ޢަލީ ޖަވާބުދިނެވެ.\nޒުލްފާ އެ ކަރުދާސްކޮޅު ހުޅުވައިލިއެވެ. އެއީ ނޫހަކުން ކަފައިލައިފައިވާ އެތިކޮޅެކެވެ. އޭގައި އޮތް އެއްޗެއް ކިއި ވަރަކަށް ޒުލްފާގެ މޫނުގެ ކުލަވަރު ބަދަލުވަމުންދިޔައެވެ.\n"ތީ ބައްޕަގެ ދަރަންޏެއް ނުވަތަ ވަޞިއްޔަތެއް އޮތްތޯ ބަލަން ބައްޕަގެ މައިދައިތަ ނޫހުގަ ޖަހައިފަ އޮތް އެއްޗެއް." ބައްޕަ ދެކެ ކިތަންމެ ފޫހިވިޔަސް ޢަލީގެ އަޑުގައި ވަނީ މޮޅިވެރިކަމެވެ.\nޒުލްފާ ފެންކަޅިވިއެވެ. އެއްޗެއް ނުބުނެވިގެން އުޅެނިކޮށް ރޮވިއްޖެއެވެ.\n"ބައްޕަ މަރުވެއްޖެ! ބައްޕަގެ ދަރިފުޅު ސާޖިދު ވެސް މަރުވެއްޖެ!" ޢަލީ އިތުރަށް ބުންޏެވެ. "އަހަރެން ކިހިނެއް އެ ވާހަކަ މަންމަ ގާތުގަ ބުނާނީ؟ ޒުލޭއަށް އެނގޭނެ ބައްޕަ ދެކެ އަދިވެސް މަންމަ ކިހާ ލޯބިވާކަން. ދެން މަ ކިހިނެއް ހަދަންވީ؟"\nކުއްލިއަކަށް އެއްޗެއް ވެއްޓުނު އަޑު އިވުނެވެ. ސިއްސައިގެން ގޮސްފައި ޢަލީއާއި ޒުލްފާ ބަލައިލިއިރު ރުގިއްޔާ އޮތީ ވެއްޓިފައެވެ. ދެ މީހުން އެކުގައި ރުގިއްޔާއާ ދިމާއަށް ދުއްވައިގަތެވެ. މަންމަ އައިކަމެއް އެކަކު ވެސް ނުދެނަހުއްޓެވެ.\n"މަންމާ! މަންމާ!" ޒުލްފާ އެތައް ފަހަރަކު ގޮވިއެވެ.\nރުގިއްޔާ ޖަވާބެއް ނުދިނެވެ. ލޮލެއް ނުހުޅުވިއެވެ. ހޮސްޕިޓަލަށް ގެންދެވުނުއިރު ވެސް މަންމަ އޮތީ ނިޔާވެފައެވެ. ވަކި މީހަކު ކުށްވެރިކުރާނެ ޖާގައެއް ނެތެވެ. ޢަލީ މަސައްކަތްކުރީ، އެ ފަދަ ދަނޑިވަޅެއްގައި ކުރަންވާނެ ގޮތަށެވެ. ކެތްތެރިކަމާއި ވިސްނުންތެރިކަމާ އެކުގައެވެ. ޒުލްފާ ބަސްހުވެފައިވާ ކަހަލައެވެ. ލޮލުން ކަރުނަ ނުހިކެއެވެ. ޢަލީގެ ލޮލުން ފޭދުނު ކަރުނައިގެ ތެރެއިން ނަފުރަތުގެ އަލިފާންކަނިތައް ބަބުޅަން ފެށިއެވެ.\n"އަހަރެން އެ ޒޫނާ ގާތުގަ އަހާނަން މަންމަގެ ކުށަކީ ކޮބައިހޭ؟" ޢަލީ މަޑުމަޑުން ބުނެލިއެވެ.\n"ކީއްކުރަން؟" ޒުލްފާ ބުންޏެވެ. "އޭނަ ވަކި ކޮން ޖަވާބެއް ދޭން އޮންނާނީ؟"\n"ޖެހޭނީ ޖަވާބު ދޭން،" ރުޅި ކޮންޓުރޯލުކުރަމުން ޢަލީ ބުންޏެވެ. "އަހަރެންގެ ކުރިމަތީގަ، އަހަރެންގެ މޫނަށް ބަލަހައްޓައިގެން ހުރެ އޭނަ ޖަވާބުދޭން ޖެހޭނީ ވެސް."\nބައްޕަގެ ރަށަކީ ޖެނީ އެހާ ދާހިތްވާ ތަނެއް ނޫނެވެ. އެ ރަށުގެ ނަމަކީ ވިޒާލައެވެ. މާނައަކީ ބިޔަ އަދި ވަރުގަދައެވެ. މުޅި ރަށުން ވެސް އޭގެ ހެކިތައް ސާފުކޮށް ފެންނަން ހުރެއެވެ. ބިޔަ ފަރުބަދަތަކާއި، ފުޅާ މަގުތަކާއި، ފުން ކޯރުތަކެވެ. އޭގެ ކުރި ލޮލުކޮޅަށް އޮބާފައި ހުންނަ ބިޔަ ގަސްގަސްތަކާއި، ގަހުގައި އަޅައިފައިހުންނަ އެކި ސައިޒުގެ ބިޔަ މާތަކާއި މޭވައެވެ. އުސް ދޮރުތަކުން ހިތަށް ބިރުވެރިކަން ވަންނަ ވަރުގެ ބޮޑެތި ޢިމާރާތްތަކެވެ. އަހުލުވެރިން ވަރުގަދަވެފައި، ދިރިއުޅޭ ޖަނަވާރުތަކުގެ ސިފަ ބަޔާންކުރަން އުނދަގުލެވެ. އެއް ފައި ހުންނަ ޖަނަވާރުން ފެށިގެން އަށް ފައި ހުންނަ ޖަނަވާރު ވެސް އުޅެއެވެ. ހަރުފައެއްހެން ދުވާ އެއްޗެއްސާއި އުދުހޭ އެއްޗެހި ވެސް އުޅެއެވެ. އުޑުމަތީގައި އަބަދުވެސް އޮންނަނީ ޒާތެއްގެ ރަތްކުލައެކެވެ. ދުވާލު އަވި ގަދައެވެ. ހަނދުވަރުގެ އަލިކަން ނުއޮންނަނީ މަދު ރެޔަކުއެވެ. ޖެނީގެ މުޅި ހަޔާތުގައި ވެސް އެ ރަށަށް ދިޔައީ ތިން ފަހަރުއެވެ. ހަތަރުވަނަ ފަހަރަކަށް ވިޒާލައަށް ދާންޖެހުނީ، މަޒްލާން ދިން ޚަބަރަށް ފަހު ޖެނީއަށް ބައްޕަގެ އެއްވެސް ޚަބަރެއް ނުވެގެންނެވެ. ވިޒާލަގެ އަހުލުވެރިންނަށް ޖެނީ އެނގެއެވެ. އެކަމަކު ބަލަނީ ބީރައްޓެހި ބެލުމަކުންނެވެ. އެ ތަނުގައި އިންސާނަކު އުޅުމަކީ ގަޔާވާކަމެއް ނޫން ކަހަލައެވެ. ބައްޕަޔާ ހަމަޔަށް ދެވެންދެން ޖެނީ ހުންނަނީ ނުތަނަވަސްކަމެއްގެ ތެރޭގައެވެ.\nވިޒާލަގެ އަހުލުވެރިންނަކީ ކައިބޮއި ނިދާހަދާ ބަޔެކެވެ. އެ މަޚުލޫޤުން ދިރިއުޅެނީ ބިޔަ ގޭގޭގައެވެ. ތަބާވާ ދީނެއް ވެސް އޮވެއެވެ. އެކި ޖަމާޢަތްތައް އަޅުކަންކުރަނީ އެކި އެއްޗެއްސަށެވެ. އަޅުކަންކުރުމުގައި މެދުވެރިއެއް ނުގެންގުޅޭ ބަޔަކު ވެސް އުޅެއެވެ. އެކަމަކު އެއީ މުސްލިމުންކަމެއް ޖެނީއަކަށް ކަށަވަރެއް ނޫނެވެ. ރަށުގެ އަހުލުވެރިންނާއި ޖެނީއާ ދެމެދުގައި އޮންނަ ބީރައްޓެހިކަމެއްގެ ސަބަބުން، ތަންކޮޅެއް ގާތުން އެ ކަހަލަ ކަންކަން ބަލާކަށް ޖެނީއަކަށް ނުކުރެއެވެ. ޖެނީގެ ބައްޕަ ވެސް އެ ކަމަކަށް ހިތްވަރެއް ނުދެއެވެ. އެ ރަށަށް އައުން ޖެނީއަށް އޮންނަނީ މަނާކޮށްފައެވެ. ވިޒާލަގެ ޖިންނީން އެކަކުއަނެކަކާ ސަމާސާކޮށް ޖެއްސުންކޮށް ވެސް ހަދައެވެ. ކައިވެނިކުރެއެވެ. ދަރިން ވިހައެވެ. ބާރާއި ކުޅަދާނަކަން އެކި އިންސާނުން ގައިގައި އެކި ވަރަށް ހުންނަ ފަދައިން، ވިޒާލަގެ އަހުލުވެރިންގެ ތެރޭގައި ވެސް އެ ކަން އޮންނަނީ އެ ގޮތަށެވެ. އެ ޖިންނީންގެ ވައްތަރުތަކެއް ހުރެއެވެ. ފުރަތަމަ ބަޔަކީ، ފިޔަ ލިބިގެންވާ އުދުހޭ ބަޔެކެވެ. ކަނޑުގައި ދިރިއުޅޭ ބަޔަކު ވެސް އުޅެއެވެ. ޖަނަވާރުގެ ސިފައިގައި ފެންނަ ބަޔަކު ވެސް އުޅެއެވެ.


Accountantunge Mahaasinthaa gai Baiveri Vumuge Furusathu Hulhuvaalaifi\nއެކައުންޓެންޓުންގެ މަހާސިންތާގައި ބައިވެރި ވުމުގެ ފުރުސަތު ވަނީ ހުޅުވާލާފައި\nއެކައުންޓެންޓުންނަށް ބާއްވާ އެންމެބޮޑު މަހާސިންތާގައި ބައިވެރިވުމުގެ ފުރުސަތު ހުޅުވާލައިފި\n02 ނޮވެންބަރ 2021 - 11:05:06\nމޯލްޑިވްސް އެކައުންޓެންޓްސް ފޯރަމްގެ ނަމުގައި ދިވެހިރާއްޖޭގައި އެކައުންޓިން ދާއިރާގައި މަސައްކަތް ކުރާ ފަންނުވެރިންނަށް ބާއްވާ އެންމެ ބޮޑު މަހާސިންތާގައި ބައިވެރިވުމުގެ ފުރުސަތު މިއަދު ހުޅުވާލައިފި އެވެ.\nމޯލްޑިވްސް އެކައުންޓެންޓްސް ފޯރަމް އަކީ އެކައުންޓިން ދާއިރާގައި މަސައްކަތް ކުރާ ބޭފުޅުން ޕްރޮމޯޓް ކުރުމަށާއި ޕްރޮފެޝަން ކުރިއެރުވުމުގެ މަޤްސަދުގައި 2017 ވަނަ އަހަރުން ފެށިގެން ބާއްވަމުން އަންނަ މަހާސިންތާއެކެވެ.\nމި އަހަރުގެ ފޯރަމް ބޭއްވުމަށް ހަމަޖެހިފައިވާ ތީމް އަކީ "ރެޑިނަސް މައިންޑްސެޓް: ސްޓްރައިވިންގ ފޮރ އެކްސެލެންސް" އެވެ.\nމި ފޯރަމްގައި މި ދާއިރާގައި މަސައްކަތް ކުރާ ބޭފުޅުންނާއި ތައުލީމު ހާސިލް ކުރަމުން އަންނަ ދަރިވަރުންނަށްވެސް ބައިވެރިވެވޭނެއެވެ. މިފެށޭ ނޮވެމްބަރު މަހުގެ 15 ން 17 އަށް ބާއްވާ މި ފޯރަމް މިއަހަރު އިންތިޒާމްކޮށް ކުރިއަށް ގެންދަނީ އިންސްޓްޓިއުޓް އޮފް ޗާޓަރޑް އެކައުންޓެންޓްސް އޮފް ދަ މޯލްޑިވްސް (ސީ.އޭ މޯލްޑިވްސް) ގެ ފަރާތުންނެވެ.\nވޭތުވެދިޔަ އަހަރުތަކެކޭ ވެސް އެއްފަދައިން މި އަހަރުގެ ފޯރަމްގައިވެސް ރާއްޖެއާއި ރާއްޖޭން ބޭރުގެ އެކައުންޓިންގ ދާއިރާގެ ފުންނާބުއުސް ބޭފުޅުން ހިމެނޭގޮތަށް ޓެކްނިކަލް ސެޝަންތަކާއި ޕެނަލް ޑިސްކަޝަންތައް ކުރިއަށް ގެންދިއުމަށް ވަނީ ހަމަޖެހިފަ އެވެ.\nމި ސެޝަންތަކަކީ ސީއޭ މޯލްޑިވްސްގެ 'ވެރިފަޔަބަލް ސީ.ޕީ.ޑީ' ސެޝަންތަކެއް ކަމަށާއި އިންސްޓިޓިއުޓްގެ ވީހާވެސް ގިނަ މެމްބަރުން މި ސެޝަންތަކުގައި ބައިވެރިވުމަށް އެ އިންސްޓިޓިއުޓްގެ ފަރާތުން ވަނީ އިލްތިމާސްކޮށްފަ އެވެ. ފޯރަމްގައި ރަޖިސްޓަރ ކުރުމުގެ މުއްދަތު ހަމަވާނީ 8 ނޮވެމްބަރ 2021 ވާ ހޯމަ ދުވަހުގެ 15:00 އަށެވެ.\nފޯރަމްގައި ބައިވެރިވުމަށް ތިރީގައިވާ ލިންކުން ރަޖިސްޓަރ ކުރެއްވޭނެއެވެ:


Bainal aguvaamee jinaaee court ah America in biru dhakkaifi | Mihaaru\nއެމެރިކާގެ ގައުމީ ސަލާމަތާ ބެހޭ މުޝީރު ޖޯން ބޯލްޓަން އިއްޔެ ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ\nބައިނަލްއަގުވާމީ ޖިނާއީ ކޯޓަށް އެމެރިކާ އިން ބިރު ދައްކައިފި\n11 ސެޕްޓެމްބަރ 2018 - 10:477comments\nވޮޝިންޓަން (ސެޕްޓެމްބަރު 11) - އެމެރިކާ މީހުންގެ މައްސަލަ ބަލާ ނަމަ ބައިނަލްއަގުވާމީ ޖިނާއީ ކޯޓާ ދެކޮޅަށް ދަތިކުރުމުގެ ފިޔަވަޅު އަޅާނެކަމުގެ އިންޒާރު ވޮޝިންޓަނުން ދީފި އެވެ.\nގައުމީ ސަލާމަތާ ބެހޭ މުޝީރު ޖޯން ބޯލްޓަން ނޫސްވެރިންނާ ވާހަކަ ދައްކަވަމުން ވިދާޅުވީ އެމެރިކާގެ ރައްޔިތުން ސަލާމަތް ކުރަން ކުރެވެން ހުރި ހުރިހާ މަސައްކަތެއް ކުރާނެ ކަމަށެވެ.\nއެމެރިކާ އިން މި އިންޒާރު ދީފައި ވަނީ އަފްޣާނިސްތާނުގައި ތިބި ގައިދީންތަކަކަށް އަނިޔާކުރި އެމެރިކާ ސިފައިންގެ މައްސަލަތަކެއް ބަލަން އައިސީސީން ތައްޔާރުވަމުން ދަނިކޮށެވެ. އެމެރިކާ އަކީ 2002 ވަނަ އަހަރު އުފެއްދި ކޯޓުގައި ބައިވެރިނުވާ މަދު ގައުމުތަކުގެ ތެރޭގައި ހިމެނޭ ގައުމެކެވެ.\nއައިސީސީން ބަލަނީ ގައުމީ ކޯޓުތަކުން ނުބަލައި ދޫކޮށްލައި ޖިނާއީ ބޮޑެތި މައްސަލަތަކެވެ. އޭގެ ތެރޭގައި ހަނގުރާމައިގެ ޖިނާއީ ކުށްތަކާއި އިންސާނިއްޔަތާ ޚިލާފު އަމަލުތައް ހިމެނެ އެވެ.\nވޮޝިންޓަނުގައި ވާހަކަ ދައްކަވަމުން ބޯލްޓަން ވިދާޅުވީ އެމެރިކާ ފަހަތުން އައިސީސީ އިން ދުވާ ނަމަ އެމެރިކާ އިން މަޑުން ނޯންނާނެ ކަމަށެވެ.\nއައިސީސީއާ ދެކޮޅަށް އަޅާނެ ފިޔަވަޅުތައް ކަމަށް ބޯލްޓަން ވިދާޅުވީ އެ ކޯޓުގެ ފަނޑިޔާރުންނާއި ޕްރޮސެކިއުޓަރުން އެމެރިކާ އަށް ވަނުން މަނާކުރުމާއި އެމެރިކާގައި ހުރި އެ މީހުންގެ މުދާ ހިފެހެއްޓުން ހިމެނޭ ކަމަށެވެ.\n"އެމެރިކާގެ ޖިނާއީ އަދުލުގެ ނިޒާމުގެ ތެރޭން އެ މީހުންނާ މެދު ވެސް ދައުވާ ކުރާނަން. އެމެރިކާ މީހުންނާ ދެކޮޅަށް އައިސީސީން ހިންގާ ތަހުގީގަށް އެހީތެރިވާ ގައުމުތަކަށް ވެސް މި ފިޔަވަޅު އަޅާނަން،" ބޯލްޓަން ވިދާޅުވި އެވެ.\nއައިސީސީއާ ދެކޮޅަށް އެމެރިކާ އިން ފިޔަވަޅު އަޅަނީ ބޯލްޓަން ވިދާޅުވި ގޮތުގައި އެމެރިކާގެ ގައުމީ ސަލާމަތަށް އެ ކޯޓުގެ ސަބަބުން ނުރައްކާވުމުން ކަމަށެވެ.\nގާޒާ އާއި ހުޅަނގު އައްސޭރީގައި ފަލަސްތީނު މީހުންނާ ދެކޮޅަށް އިޒްރޭލުން ހިންގާ އިންސާނިއްޔަތާ ޚިލާފު ޖަރީމާތައް އައިސީސީ އަށް ގެންދިއުމުން ވެސް ބޯލްޓަން ވަނީ ފާޑުވިދާޅުވެފަ އެވެ.


މެންބަރުންގެ ޚިޔާލު: ދެހާސްތޭރަ ކީއްކުރަން ދެހާސް އަށާރަވެސް މާޟީވެގެން ދާނީ އެމްޑީޕީއާ އިދިކޮޅަށް ދަނޑުގެ އަނެއްފަޅިން ކުޅޭނެ އެކަށީގެންވާ ޓީމެއް ނެތިކަން މިދަނީ ކަށަވަރު ވަމުންނެވެ. – Maldivian Democratic Party\nމެންބަރުންގެ ޚިޔާލު: ދެހާސްތޭރަ ކީއްކުރަން ދެހާސް އަށާރަވެސް މާޟީވެގެން ދާނީ އެމްޑީޕީއާ އިދިކޮޅަށް ދަނޑުގެ އަނެއްފަޅިން ކުޅޭނެ އެކަށީގެންވާ ޓީމެއް ނެތިކަން މިދަނީ ކަށަވަރު ވަމުންނެވެ.\nދެފާދިރީންގެ ބޮޑުސޮލީބު ކަރުގައި އަޅައިގެން ތިރީސް އަހަރު މިރާއްޖޭގެ ރައްޔިތުންގެ މަސް ރޮލާކަމުން ގެންދިޔަ މީހާ ، ކުރީން އޭނާގެ ސަޕޯޓަރުން އެބުނިހެން ނުބައިހާ ރޮނގެއްގައި ޓްރެކް ރެކޯޑު ހެދި ބީދައިން މިއަދު އެގެންދަނީ ރާއްޖޭގެ ސިޔާސީ ވެށި ކިލަނބު ކުރުމުގެ ރެކޯޑުވެސް ހަދަމުންނެވެ.\nޕްރައިވެޓް ޕްރޮޕަޓީ އޮފް މޯލްޑިވްސް ނުވަތަ އޭނާގެ އަމިއްލަ ތަރިކަ ޕާޓީގެ ގޮތުގައި ބައެއްމީހުން އެބުނާ ޕާޓީ އުފެއްދުމުގެ މަސައްކަތް ފަށައި ގަތުމާއެކު މުޅި ރާއްޖޭގައި ވެސް މިކަމުގެ ވާހަކަ އެކިމީހުން އެކިގޮތަށް އެދަނީ ދައްކަމުންނެވެ. މިކަމާ ގުޅުމެއް ނެތަސް އެމްޑީޕީން އަންގާރަ ދުވަހުގެރޭ ބޭއްވި ޖަލްސާއާއި ގުޅުވައިގެން އަމިއްލަ ދެޓީވީ ޗެނަލަކުން މާބޮޑަކަށް އެމްޑީޕީން އެބުނާ ޕާޓީއެއް ހަދާތީވެ ކަންބޮޑުވެ ބިރުންއުޅޭ ކަމުގައި އަޑުއަރުވަމުން ގެންދާތީ ހައިރާނެއް ނުވެއެވެ. އެބުނާ މީހަކަށް ވިކިފައިވާ ބަޔަކު މިކަހަލަ ވާހަކަ ދައްކާނެކަން މާކުރީންވެސް އެނގެއެވެ.\nމިއަދުގެ ސިޔާސީ ހަގީގަތަށް ބަލާލާއިރު ރާއްޖޭގައި އޮތް އެންމެބޮޑު އިދިކޮޅު ޕާޓީ ރޫޅި ހީނަރުވެގެން ހިނގައްޖެނަމަ އެކަމަކީ ސިޔާސީ ގޮތުން ވެރިކަންކުރާ ޕާޓީން އުފާކޮށް ޕާޓީ ބާއްވާވަރުގެ ކަމަކަށްވެސް ވާނެކަމުގައި ބައެއްމީހުން ދުށުމަކީވެސް އެކަށީގެންވާ ކަމެކެވެ. ނަމަވެސް މިކަން މިހެންވީކަމުގެ އެއްވެސް އަސަރެއް ނުފެނުމުން ދެން އިދިކޮޅު ފަރާތްތަކާއި އެމީހުންގެ ޗެނެލްތަކުން ދައްކާނެ އެހެންވާހަކައެއް ނެތިގެން ރަނބަހަލުވާއަޑު މިދަނީ އިވެމުންނެވެ. މީގެ ކުޑަދުވަސްކޮޅެއް ކުރީން ރާއްޖޭގެ އެންމެބޮޑު އިދިކޮޅުޕާޓީގެ ލީޑަރާ ޒައީމާ ދެމެދު ހިނގި ހަށަވާދަ ކިޔުންތައް އެއީ އެޕާޓީގެ ޑިމޮކްރަސީ ވަރުގަދަކަމުން ހިނގާ އާދައިގެ ކަންކަން ކަމުގައި މިބުނާ ޗެނެލުތަކުގެ މީހުންއަރައި ރަކިވެ ތިބެގެން ކީއަޑުވެސް އަހަރެމެން އެހީމެވެ. މިހާރު މިފެންނަނީ އެބުނާ ޕާޓީގެ މޮޅު ޒަމާނީ ޑިމޮކްރަސީތާއެވެ. ގައިމުވެސް އެނގޭ އެއްޗަކީ ޑިމޮކްރަސީ ކިޔާންނޭނގޭ ބަޔަކަށް ޑިމޮކްރަސީއެއް ނޭނގޭނެކަމެވެ.\nއެމްޑީޕީގެ އިސްފަރާތްތަކުގެ މެދުގައި ހުންނަ ޚިޔާލު ތަފާތުވުންތައް އެމީހުންދަންނަ ޑިމޮކްރަސީއާ އެއްގޮތް ކުރެވޭތޯވެސް އެޗެނަލުތަކުން ފިސާރި މަސައްކަތް ކުރެއެވެ. އެނގޭ ހަގީގަތަކީ އެމްޑީޕީގެ އިސްފަރާތް ތަކުގެ މެދުގައިވެސް ޚިޔާލު ތަފާތުވެ ބަހުގެ ހަމަލަތައް ދެވެމުންދާ ކަމެވެ. ނަމަވެސް އެމްޑީޕީއަކީ ޑިމޮކްރަސީ އަކީ ކޮންއެއްޗެއްކަން ދިވެހީންނަށް ބުނެދީ ތައާރަފުކުރެއްވި ގިނަ ޝަޚުސިއްޔަތުތަކެއް ހިމެނޭ ޕާޓީއެކެވެ. ޚިޔާލު ތަފާތުވުންތަކާ އެކުގައި އެންމެން އެއްއަމާޒަކަށް ދަތުރުކުރުމުގެ ގާބިލްކަން އެމްޑީޕީގެ ލީޑަރޝިޕާއި އެބޭފުޅުންގެ ކައިރިން އުނގެނިގެން މިތިބަ ފަންސާހަކަށްހާސް މެންބަރުންނަށް ވަރަށް ސާފުކޮށް އެނގެއެވެ. އަޅުގަނޑަކީ އެމްޑީޕީގެ ދެންތިބި މެންބަރުންނާއި އަޅާބަލާއިރު ވަކި ކާކުހެއްޔެވެ؟ ނަމަވެސް މިވެބްސައިޓުގައި ޚުދު މިޕާޓީގެ އެންމެއިސް ލީޑަރާއި ލީޑަރޝިޕުގައި ތިއްބަވާ ބޭފުޅުން ރުހިވަޑައި ނުގަންނަވާ ކިތަންމެ ޚިޔާލެއް ފާޅުކުރަމެވެ. އެކަން އެނގޭވެސް މެއެވެ. އެކަމަކު އަޅުގަނޑުގެ އަތުގައި ހިފާ ބަންނާކަށް އެބޭފުޅުން ނޫޅުއްވައެވެ. މިއީ އަޅުގަނޑުމެން ދަސްކޮށްގެން އުޅޭ ޑިމޮކްރަސީއެކެވެ. މިއެއް އަޅުގަނޑުމެންނަކަށް ނުއޮޅެއެވެ. އެމްޑީޕީ ވެރިކަމަށް އައުމުގެ ކުރީން ތުންފަތުގައި ކުލަޖައްސައިގެން ހެސްކިޔާފައި މޭކަޕުކޮއްގެން އެއުޅޭ ދޮންގޮލާ އާއި ބެހޭގޮތުން އަޅުގަނޑު މިނިވަން ނޫހުގައި ލިޔުނު ލިޔުމަކާ ގުޅިގެން އެއިރުގެ އެމްޑީޕީގެ އިސްފަރާތްތަކުން އަޅުގަނޑަށް ހޫނުފެންވިއްސިއެވެ. އެއިރު އެދޮންގޮލާ އުޅެނީވެސް އަޅުގަނޑުމެންގައި މަތިންބައިން ޖެހިގެންނެވެ. ނަމަވެސް އަޅުގަނޑަކީ އަބަދުވެސް އަޅުގަނޑުގެ ސިކުނޑިއަށް ފެންނަ އެއްޗެއް ލިޔެ ހާމަކުރާ މީހަކީމެވެ. އަދި މިހާތަނަށް ބުނިބަހެއް މަދުފަހަރެއްގެ މަތީން މެނުވީ ކަސިޔާރުވެގެން ނާންނަކަމުގެ ހިންހަމަ ޖެހުންވެސް އެބައޮތެވެ. ލިޔާމީހުން މަޅިއެރުވި ސަރުކާރަށްވެސް އަތުނުވެ މިނިވަންނޫސް ހުއްޓާލަންދެންވެސް މަސައްކަތް ކުރީމެވެ. ހައްގުބަސް ބުނާކަށް ލިޔެފާޅުކުރާކަށް ބިރެއް ޖެހިލުމެއް ދުވަހަކުވެސް ނުގެންގުޅެމެވެ. އެހެންކަމުން އިދިކޮޅު މީހުން އެމްޑީޕީގެ ބައެއް ފަރާތްތަކުން ތޮޅިލާއިރަށް އެދެން މާބޮޑު ކަމަކަށް ހެދިޔަސް އަޅުގަނޑުމެންނަކަށް އެކަމެއް ބޮޑެއްވެސް ، އަލެއްވެސް ނޫނެވެ.\nރާއްޖޭގެ ސިޔާސީ ވެށީގައި މިއަދާ ހަމަޔަށް އެމްޑީޕީއާއި ވާދަކުރެވޭނެ އެއްވެސް ބަޔަކު އަދި ފެންނާކަށް ނެތެވެ. މިކަން އެންމެންވެސް ދަނެއެވެ. ނަމަވެސް ޑީއާރުޕީ އެކި ރޮނގުތަކުގައި ކުރިއަރަމުން އަންނަ އައުމާމެދު އަޅުގަނޑުމެން އައީ އުފާކުރަމުންނެވެ. އެހެނީ ވާދަވެރި އިދިކޮޅު ޕާޓީއަކާ ނުލައި އަޅުގަނޑުމެން މިއުފެއްދި ޑިމޮކްރަސީ ހަރުދަނާވެ ކުރިއަރައިގެން ނުދާނެކަން އަޅުގަނޑުމެން ދަންނަމުއެވެ. އަދި އަލުގަނޑުމެންގެ އަގު އެންމެ ބޮޑުވާނީވެސް އިދިކޮޅު ވަރުގަދަ ޕާޓީއަކާ އަބަދުވެސް ވާދަކުރެވިގެންކަން އަޅުގަނޑުމެން ދަންނަމެވެ. މަރުވެފައިވާ ކާޅެއްގެ ހަސްފަސް ނެތިފައިވާ ކަށިކޮޅެއްގެ މައްޗަށް މަޑިޔަށް ޖެހުމަކީ އަޅުގަނޑުމެން ކުރާހިތްވާ ކަމެއް ނޫނެވެ. އަޅުގަނޑުމެން ނުކުމެ ވެރިކަމުން ދަމާބޭލި މީހަކު އޭނާގެ އުނގުގައި ބައިންދައިގެން ގެންގުޅުނު ޅަކުއްޖެއްގެ އަތުންވެސް ބޮނޑިބޮއެގެން ނުކުމެ ތިންހާސްމީހުން ހަމަނުވެގެން ކޮމްޕިއުޓަރ ކޯހުގައި ބައިވެރިވާ މީހުންގެ ނަމުގައި ވަގަށް ފޯމުފުރައިގެން އަމިއްލަ ޕާޓީ ނޭވާހޮޅިޔަށް ނޭޅިވޭތޯ މަސައްކަތްކުރާ ، ކުޑަހޮއްކޮއާއި ބައިވެރިވެގެން ކޮސްތަޅާން އުޅުމަކީ އަޅުގަނޑުމެން އެމީހުންދެކެ ޖެހިލުންވާނެ ކަމެއް ކަމުގައި ބުނާބަޔެއްގެ ސިކުނޑި ސަލާމަތުން އެބަހުރި ބާވައޭ ؟ އަހާލަން ޖެހެއެވެ.\nއެކަމަކު ހަމަފިސާރި ތެދެއް ބުނަން ހެއްޔެވެ؟ މިއަދު ކާފަ އެއުޅޭގޮތުން މިގައުމުގައި މިއޮތް ވެރިކަމުގެ ނިޒާމު ހަރުދަނާކުރުމަށް އެމްޑީޕީން މިކުރާ މަސައްކަތް އޮޅުން ބޮޅުންވެ ، މިގައުމުގައި އޮތް ސިޔާސީގޮތުން އެންމެ ވާދަވެރި އިދިކޮޅު ޕާޓީގައި ރެނދުއަޅައި ހިނގައި ދާނެތީވެ އެމްޑީޕީގެ ކޮންމެ މެންބަރަކުވެސް ކަންބޮޑުވެ ބިރުގަނެއެވެ. މިހާރު މިފެންނަ މަންޒަރާ އިވޭ އަޑުތަކުން އެބުނާ ދެހާސް ތޭރައިގައި އޮންނަ އިންތިޚާބުގެ އަޑަށްވުރެ އަދިވެސް ގަދަވާނީ އިދިކޮޅުމީހުންގެ އަރާރުމުގެ އަޑުކަން ގަބޫލުކުރާން ޖެހެއެވެ. އެމީހުން އެމީހުންނާ އަރާރުންވެ ޒުވާބުދީދީ ތިއްބައި ދެހާސްތޭރަ ކީއްކުރަން ދެހާސް އަށާރަވެސް މާޟީވެގެން ދާނީ އަހަރެމެންނާއި އިދިކޮޅަށް ދަނޑުގެ އަނެއްފަޅިން ކުޅޭނެ އެކަށީގެންވާ ޓީމެއް ނެތިކަން މިދަނީ ކަށަވަރު ވަމުންނެވެ. މިހެންވެ އެމްޑީޕީގެ މެންބަރުން ހަމައެކަނި ކަންބޮޑުވެ ބިރުގަންނަނީކީވެސް ނޫނެވެ. ހިތާމަވެސް ކުރެއެވެ.


މިއަހަރުގެ ސްޓޫޑެންޓް ލޯން 393 ދަރިވަރަކަށް މިއަހަރުގެ ސްޓޫޑެންޓް ލޯން 393 ދަރިވަރަކަށް\nސްޓޫޑެންޓް ލޯންގެ ވަގުތީ ނަތީޖާ އިއުލާންކުރުމަށް ބޭއްވި ނޫސް ކޮންފަރެންސް/ ފޮޓޯ- ޕީއެސްއެމް ނިއުސް\nސްޓޫޑެންޓް ލޯން 393 ދަރިވަރަކަށް ލިބިފައިވާ ކަމަށް ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަން ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ މިއަހަރުގެ ސްޓޫޑެންޓް ލޯންގެ ވަގުތީ ނަތީޖާ އިއުލާންކޮށްދެއްވަމުންނެވެ.\nހަޔަ އެޑިއުކޭޝަން މިނިސްޓްރީން މިދިޔަ ފެބްރުއަރީ މަހު ވަނީ އެކި ދާއިރާތަކުން ޑިޕްލޮމާއިން ފެށިގެން ޕީއެޗްޑީއާ ހަމައަށް ކިޔެވުމަށް 720 ފުރުސަތު ހުޅުވާލާފައެވެ. މިލޯނު އެދި 1،000 ދަރިވަރުން ކުރިމަތިލާފައިވާއިރު އޭގެ ތެރެއިން ލޯނު ލިބުނީ 393 ދަރިވަރުންނަށެވެ.\nސްޓޫޑެންޓް ލޯންގެ ވަގުތީ ލިސްޓް އާއްމުކުރައްވަމުން ހަޔަރ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ ލޯނު ދެނީ ރާއްޖެއަށް ބޭނުންވާ ހުރިހާ ދާއިރާއަކުން ކިޔެވުމަށްކަމަށެވެ. އެހެންކަމުން އެއް ދާއިރާއަކަށް ގިނަ ޖާގަ ޚާއްސަކުރުމަކީ އިންސާފަކަށް ނުވާނެ ކަމަށް މިނިސްޓަރ ވިދާޅުވިއެވެ. އަދި ރާއްޖޭގައި ހެދެން ހުރި ކޯސްތަކަށް މލޯންގެ ފުރުސަތު ނުދޭކަން ފާހަގަކުރައްވަމުން މިނިސްޓަރ ވިދާޅުވީ ކަން މިހެން ހުރި ނަމަވެސް ރާއްޖެއަށް އެދާއިރާއަކުން މީހުން ބޭނުންވާ މިންވަރުގެ މުހިންމު ކަމަށް ބަލައި ޚާއްސަ އުސޫލެއްގެ ތެރެއިން ބައެއް ކޯސްތަކަށް ފުރުސަތު ދެއްވާފައިވާ ކަމަށެވެ.\n"ވަކި ދާއިރާއަކުން އާދަޔާ ޚިލާފު ގިނަ ސްލޮޓް ދެވޭކަށް ނޯވޭ. އެއީ ލޯނަށް މި ލިބޭ ފައިސާއިން ރާއްޖޭގެ ހުރިހާ ވުޒާރާއަކަށް މީހުން ބިނާކުރަން ބޭނުންފުޅުވާ އެޖެންޑާ އަށް އެބަ އެޓެންޑުކުރަންޖެހޭ،" ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަން ވިދާޅުވިއެވެ.\nމިނިސްޓަރ ވިދާޅުވީ މަދު ސްލޮޓްތަކަކަށް ގިނަ ދަރިވަރުން ކުރިމަތިލުމާއި ހުށަހެޅުންތައް ފުރިހަމަނުވާތީ މި ފަހަރުވެސް ގިނަ ދަރިވަރުންތަކެއް ޑިސްކޮލިފައިވެފައިވާ ކަމަށާއި އެހެން ނަމަވެސް އެހެން އަހަރުތަކާ ބަލާއިރު ޑިސްކޮލިފައިވި ކުދިންގެ އަދަދު މަދު ކަމަށެވެ. އެހެންނަމަވެސް މަތީ ތައުލީމްގެ ފުރުސަތު ނުލިބި ގިނަ ދަރިވަރުން ޑިސްކޮލިފައިވުމަކީ ލިބުނު މާޔޫސްކަމެއް ކަމަށްވެސް މިނިސްޓަރ ފާހަގަކުރެއްވިއެވެ.\n"ކުރިއަށް ވުރެ އިންފޮމޭޝަން ސެޝަންތައް ބާއްވަން، އެޕްލައިކުރަންވާ ގޮތުގެ ތަފްސީލް ކިޔައިދެން، ދަރިވަރުން އެޕްލައިކުރާއިރު އާއްމުކޮށް ހަދާ މިސްޓޭކް ހިއްސާކުރަން. ވަކި މުއްދަތެެއްގެ ކުރިން ކުރިމަތިލިނަމަ އޭގައި ހުރި މިސްޓޭކްތައް ފާހަގަކޮށް ދަރިވަރުންނާ ހިއްސާވެސް ކުރަން. މި ހުރިހާ ކަމެއް ކުރަމުން ދާއިރު ވެސް ޑިސްކޮލިފައިވާ ކުދިން ހުރީމަ ވަރަށް ބޮޑަށް މާޔޫސްވޭ" ހަޔަރ އެޑިއުކޭޝަން މިނިސްޓަރ ޑރ. އިބްރާހީމް ހަސަން ވިދާޅުވިއެވެ.\nއާއްމު އުސޫލެއްގެ ގޮތުން ރާއްޖޭގައި ކިޔެވޭ ދާއިރާތަކުން ބޭރުން ކިޔަވަން ސަރުކާރުން ލޯނު ނުދިން ނަމަވެސް ޕައިލެޓްކަމާއި ޑޮކްޓަރުކަން ކިޔަވަން ޖާގަތަކެއް ކަނޑައެޅިއެވެ. އެގޮތުން މަތީ ތައުލީމްގެ ލޯނުގައި ޕައިލެޓްކަން ކިޔަވަން ސަރުކާރުން ހާއްސަކުރި 10 ޖާގަ އަށް 250 އަށްވުރެ ގިނަ ދަރިވަރުން ވަނީ ކުރިމަތިލާފައެވެ. އަދި އެމްބީބީއެސް ކިޔަވަން ރިޒާވްކުރި 25 ޖާގައަށް 129 ދަރިވަރުން ވަނީ ކުރިމަތިލާފައެވެ. މީގެ އިތުރުން ޕީއެޗްޑީ ހަދަން ހާއްސަކުރި ފަސް ފުރުސަތަށްވެސް 31 މީހުން ކުރިމަތިލާފައިވެއެވެ.\nސަރުކާރުން މަތީ ތައުލީމް ހާސިލްކުރުމަށް ސްޓޫޑެން ލޯން ހަމަޖައްސަވައިދެއްވަމުން އަންނައިރު ހިލޭ ޑިގްރީއަށް ކިޔެވުމުގެ ފުރުސަތުވެސް އަންނަނީ ފަހިކޮށްދެމުންނެވެ. ރާއްޖޭގައި ހިލޭ ޑިގްރީއަށް ކިޔަވާދިނުމަކީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް ރިޔާސީ ވަޢުދެކެވެ. މިއަހަރުގެ ރިޔާސީ ބަޔާނުގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް ވިދާޅުވީ ދަރިވަރުންނަށް ހިލޭ ޑިގްރީ ފުރުޞަތުތައް ފަހިކުރަމުން ގޮސް 2023ގެ ނިޔަލަށް 5000 އަށްވުރެ ގިނަ ކުދިން ހިލޭ ޑިގްރީ ހަދައިގެން، ޤައުމު ބިނާކުރުމަށް ނުކުންނާނެކަމަށެވެ.


Kulhudhuffushi Online - KRH alun NIMS ah dheyn Muvahzafunn dhekolhu !\nއަބްދުލް ވާހިދު ޙަސަން - 1 އަހަރު ކުރިން - 21 ޖަނަވަރީ 2018\nކުޅުދުއްފުށީ ރީޖަނަލް ހޮސްޕިޓާ، އަލުން އެންއައިއައިއާ ހަވާކުރުމަށް އެހޮސްޕިޓަލުގެ 99 އިންސަތަ މުވައްޒަފުން ދެކޮޅެވެ.\nއިންޑިޔާގެ ނިމްސް ހޮސްޕިޓާ ހިންގާ، ނޫރުލް އިސްލާމް އެޑިއުކޭޝަންގެ 80 އިންސަތަ ހިއްސާ އާއި ދިވެއްސެއްކަމަށްވާ އަލީ އުސެއިދުގެ 20 އިންސަތަ ހިއްސާ އޮވެގެން އުފެއްދި ނޫރުލް އިސްލާމް އިންޓަނޭޝަނަލްއާ ކުޅުދުއްފުށީ ރީޖަނަލް ހޮސްޕިޓާ ޒަމާނީ ފެންވަރަށް ތަރައްގީކޮށް ހިންގަން ސަރުކާރުން ހަވާލުކުރީ މިދިޔަ އަހަރުގެ ޖުލައިމަހު ތެރޭގައި އެވެ.\nދިވެހި ހިއްސާދާރުންނާއި އިންޑިޔާގެ ހިއްސާދާރުގެ ދެމެދުގައި ޖެހުނު ފައިސާގެ މައްސަލަތަކެއްގައި ހޮސްޕިޓަލްގެ ހިދުމަތް ހުއްޓި، އެތަން ހާލުގައި ޖެހުމުން މިދިޔަ ޑިސެމްބަރުމަހުން ފެށިގެން ހެލްތް މިނިސްޓްރީން ވަނީ ވަގުތީގޮތުން ހަވާލުވެފަ އެވެ. މިމައްސަލާގައި އެންއައިއައިގެ ހިއްސާދާރުން ވަނީ އެއްބަޔަކު އަނެއް ބަޔަކަށް ހިޔާނާތުގެ ތުހުމަތުގެ އިނގިލި ދިއްކުރަމުންނެވެ.\nދާދި ފަހުން ރައީސުލް ޖުމްހޫރިއްޔާގެ އަނބިކަނބަލުން މެޑަމް ފާތުމަތު އިބުރާހިމް ކުޅުދުއްފުއްޓަށް ކުރެއްވި ދަތުރުފުޅުގައި ހޮސްޕިޓަލުގެ ސީނިއާރ މުވައްޒަފުންނާ ބައްދަލުކޮށް ހޮސްޕިޓަލުގެ ހާލަތު ބައްލަވާލެއްވި އެވެ.\nކުޅުދުއްފުށީ ހޮސްޕިޓަލުގެ ގިނަ އަދަދެއްގެ މުވައްޒަފުން ވަނީ މިމައްސަލާގައި މިނޫހާ ވާހަކަދައްކާފަ އެވެ. އެމީހުންގެ ވާހަކަތަކުން އެނގިގެންދިޔައީ ހޮސްޕިޓަލުގެ 99 އިންސަތަ މުވައްޒަފުން އަލުން އެންއައިއައިއާ ހަވާލުކުރަން ދެކޮޅުކަމެވެ.\n” ދިވެހި މެނޭޖްމެންޓެއް ނެތި ހަމައެކަނި ބޭރުގެ ބަޔަކަށް ދިނުން ބުއްދިވެރިއެއް ނޫން. އެކަން ފާއިތުވެގެންދިޔަ6މަހެއްހާ ދުވަހުގެ ތެރޭގައި ވަރަށް ސާފުކޮށް ވަނީ އެނގިފަ.” ހޮސްޕިޓަލުގެ މުވައްޒަފުންތަކެއް ބުންޏެވެ. އަދި ޝަކުވާތައް ވަނީ މެޑަމް ފާތުމަތު އިބުރާހިމްއާވެސް ހިއްސާކުރައްވާފައިކަމަށް އެމުވައްޒަފުން ބުންޏެވެ.\nމުވައްޒަފުން ބުނީ އެންއައިއައިއާ ކުޅުދުއްފުށީ ހޮސްޕިޓާ ހަވާލުކުރުމުން، މުވައްޒަފުން ވަރަށް ޕޮޒިޓިވްކޮށް، ވަރަށް ބުރަކޮށް އެ މަޝްރޫއު ކާމިޔާބުކުރެވޭތޯ ގަދައަޅައި މަސައްކަތްކުރި ކަމަށެވެ. ނަމަވެސް ތަން ނުހިންގި މައްސަލަތައް ފެންމަތިވީ ހިއްސާދާރުންގެ މެދުގައި އުފެދު ހިޔާލު ތަފާތުވުންތަކުގެ ސަބަބުންކަން އެމީހުންވެސް ފާހަގަކުރި އެވެ.\nއެންއައިއައިގެ އޮޅުވާލުންތަކާއި މަކަރުވެރި އަމަލުތަކުގެ ސަބަބުން މުވައްޒަފުންގެ މެދުގައިވަނީ ވަރަށް ބޮޑަށް ނުތަނަވަސްކަން އުފެދިފަކަމަށް އެމީހުން ބުނެ އެވެ. އެތަނުން ބައެއް މުވައްޒަފުން ބުނީ ދިވެހި ހިއްސާދާރު އަލީ އުސެއިދު ވަރަށް ބުރަކޮށް ހޮސްޕިޓާ ތަރައްގީކުރުމަށް މަސައްކަތްކުރިކަން އެނގޭ ކަމަށާއި އަދި އެކަންތައް އުސެއިދުކޮށްފައިވަނީ ލިޔެކިޔުން މެދުވެރިކޮށް ކަމަށް އެމީހުން ބުންޏެވެ.\nއުސެއިދު ހުންނެވިއިރު ބައްދަލުވުންތައްވެސް ވަރަށް ރަނގަޅަށް ގަވައިދުން ބާއްވާފައިވާ ކަމަށް އެ މުވައްޒަފުން ބުންޏެވެ. ނިމްސް އައިސް ތިބި ބައެއް މީހުންގެ ފަރާތުން ހޮސްޕިޓަލުގެ ދިވެހި މުވައްޒަފުން ނިކަމެތިވާގޮތަށް ކަންތައްތައް ކުރިކަމަށް އެމީހުން ބުނެ އެވެ. އެގޮތުން ޕޭޝަންޓުންކުރިމަތީގައި މުވައްޒަފުންނާ ދިމާއަށް ދަށް ބަހުރުވައިން ހަޅޭލެވުން ފަދަ ކަންތައްތައް ކުރިމަތިވި ކަމަށެވެ. އަދި ނަރުހުންގެ ޖަގަހަތަކުގައި ހުންނަ އައިސް އަލަމާރީގައި ބޭހާއި އިންޖިކްޝަން ފަދަ މުހިންމު ތަކެތި ހުއްޓާ އޭގެއިން ކަރަންޓް ކަނޑާލައި ހަދާކަމަށް އެ މުވައްޒަފުން ބުންޏެވެ.\nކުޅުދުއްފުށީ ހޮސްޕިޓަލުގެ މުވައްޒަފުންތަކެއް–\n” ދިވެހި ހިއްސާދާރުންގެ ފަރާތުން އެފަދަ ކަންތައްތަކެއް ނުފެނޭ. އެކަންތައްތައް ކުރަނީ އިންޑިޔާއިން ފައިޒަލް ހާން ފޮނުވާފައި ހުންނަ އާރިޔާ ނަމަކަށް ކިޔާ އަންހެނަކު. އެމީހާގެ އަމަލުތަކުގެ ސަބަބުން ގިނަ ޑޮކްޓަރުންތަކެއްވެސް ވަނީ ވަޒީފާދޫކޮށް ގޮސްފަ. ހާއްސަކޮށް ނިމްސް ހިއްސާވާ ކުންފުންޏަކަށް ހޮސްޕިޓަލުން ދޭން މިތަނުގެ 99 އިންސަތަ މުވައްޒަފުން ދެކޮޅުވަނީ މިސަބަބުތަކާ ހެދި.” ކުޅުދުއްފުށީ ހޮސްޕިޓަލުގެ މުވައްޒަފުން ބުންނެވެ.\nއަލުން ނިމްސްއާ ހަވާލުކޮށްފިނަމަ މިހާރު ތިބި ގިނަ އަދަދެއްގެ ޑޮކްޓަރުންވެސް އިސްތިއުފާދޭނެކަމަށް އެ ޑޮކްޓަރުންވެސް ބުނެ އެވެ. ޓައިމްލައިންގައި ވާގޮތަށް އެއްވެސް ކަމެއް ކުރެވިފައިނުވާއިރު އަލުން އަނެއްކާވެސް އެންއައިއައިއަށް ހޮސްޕިޓާ ހަވާލުކުރުމަށް ގިނަ ބަޔަކު އަންނަނީ ދެކޮޅު ހަދަމުންނެވެ.\nކުޅުދުއްފުށީ ހޮސްޕިޓަލަކީ 240 ވުރެ ގިނަ މުވައްޒަފުން މަސައްކަތްކުރަމުން އަންނަ ތަނެކެވެ.\nޔޫސުބު 1 އަހަރު ކުރިން\nމިރަށު ބެންކު ވެސް ބެންކެއްގެ ގޮތުގަ ހަދާދިނީ އުސޭދު. އޭރުވެސް އެސޮރަކީ މިރަށު މީހުންނާއި ވަރައް ގާތުން މަސައްކަތް ކުރާސޮރެއް. އެސޮރު ރަނގަޅުވާނެ! ޔޫސުބު\nޑީޑީ 1 އަހަރު ކުރިން\nދިސް ނިމްސް ނޮޓް ގުޑް. ނިމްސް ގޯ ހޯމް. ވީޑޮންޓު ވޯންޓު ނިމްސް. އާރިޔާ ގޯ ހޯމް!\nފަތްހީ 1 އަހަރު ކުރިން\nސުބްހާނަﷲ ތިވަރުގެ ބަޔަކު ތިތާ ބައިތިއްބާކައް ނުވާނެ. ސަރުކާރުންވެސް ތިއައްވުރެ ރަންގަޅައްހިންގޭނެ!\nމޫސަ. 1 އަހަރު ކުރިން\nކޮންމެ ފަހަރަކު ދިވެހިން ގޯހެއް ނުވާނެ. އުސޭދުގެ މައްސަލަ އެއް އޮތްނަމަ އޭނަ އަމިއްލަ އައް އޭނަގެ ކުންފުނިން ކުރި ހިޔާނާތުގެ ވާހަކަ ހިފައިގެން އޭ ސީ ސީ އަކައް ނުދާނެ. އަދި އެވާހަކަ މީޑިޔާ އަކު ނުކިޔާނެ! ދިވެހިން އެބަޖެހޭ ވިސްނާލަން، ކޮންމެ ފަހަރަކު ދިވެހިން ނުބައި ކުރުމުގެ ކުރިން! އުސޭދު އެބުނާ މައްސަލަ ތައް ތަހުގީގު ނުކުރަނީ ކީއްވެގެން ތޯ ވެސް އަޅެ ސުވާލު އުފައްދާކުދިން އަޅެ ސުވާލު އުފައްދާލަބަލަ!\nގާސިމް 1 އަހަރު ކުރިން\nއިންޑީޔާގެ ނިމްސް އިންވެސް ލާހިކެއްނޫ ނިކުންނާކައް ބިލްގެ ކަމަކާތަޅާ ނުފޮޅާ. އިންޑިއާގަ އުޅޭ އެޖެންޓު އަކާއެކީ އެތަނައް ދާންވެސް ޖެހެނީ އެމީހުން ތިބެނީ އަޑިން ގުޅިފަ!\nޖަލާލުއްދީން ސްކޫލް: ކޮލެޖަކަށްވުމުގެ މަލަމަތި، އޭލެވަލްގެ އާ ޕްރޮގުރާމްތަކެއް ފަށަނީ


Rakhine gai Myanmar sifain evves jareemaa eh hingi kamakah nuvi | Mihaaru\nމިއަންމާ ރޮހިންޖާ މުސްލިމް އަންހެން ކުއްޖަކު ބަންގްލަދޭޝްގެ ކޭމްޕަކުން ބޭރު ބަލަނީ. --ފޮޓޯ:އޭއެފްޕީ\nރަކީންގައި މިއަންމާ ސިފައިން އެއްވެސް ޖަރީމާއެއް ހިންގި ކަމަކަށް ނުވި\n14 ނޮވެމްބަރ 2017 - 10:533comments\nމިއަންމާ ސިފައިންގެ ރިޕޯޓުގައި ވަނީ ރޮހިންޖާ އެއްވެސް މީހަކު ނުމަރާ ކަމަށާއި އެއްވެސް އަވަށެއްގައި އަލިފާން ނުޖަހާ ކަމަށާއި އެއްވެސް އަންހެނަކު ރޭޕް ނުކުރާ ކަމަށް އަދި ރަކީން ސްޓޭޓުން އެއްވެސް މުދަލެއް ވަގަށް ނުނަގާ ކަމަށް ބުނެފަ އެވެ. އެކަމަކު ރަކީން ސްޓޭޓަށް ދިޔަ ނޫސްވެރިންނަށް ފެނުނު މަންޒަރާ މިއަންމާ ސިފައިންގެ މި ރިޕޯޓް މުޅިން ތަފާތެވެ. ސިފައިންގެ އަނިޔާވެރިކަން ހައްދުން ނެއްޓުމުން އދ. އިން އެކަން ސިފަކޮށްފައި ވަނީ ނަސްލެއް ނައްތާލުމުގެ ދަރަޖައިގަ އެވެ.\nއެމްނެސްޓީ އިންޓަނޭޝަނަލް އިން ބުނެފައި ވަނީ މިއަންމާ ސިފައިންގެ ރިޕޯޓަކީ ކުށުން ބަރީއަވާން ތައްޔާރުކުރި އެއްޗެއް ކަމަށެވެ. އަދި އެއީ މިއަންމާ ސިފައިންގެ އެއްވެސް ޒިންމާދާރުކަމެއް ނެތް އަމަލެއް ކަމަށް ބުނެފައިވެ އެވެ. މިއަންމާ ސިފައިން ހިންގި ޖަރީމާތަކަށް އަދަބު ދިނުން ދެން އޮތީ ބައިނަލްއަގުވާމީ މުޖްތަމައުގެ އަތްމަތީގައި ކަމަށް ވެސް އެމްނެސްޓީން ބުނެފައިވެ އެވެ.\nއިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ވަނީ އދ.ގެ ތަހުގީގު ޓީމުތައް ރަކީން ސްޓޭޓަށް ވަނުމުގެ ހުއްދަ ދިނުމަށް މިއަންމާ ސަރުކާރަށް ގޮވާލައިފަ އެވެ. ރަކީން ސްޓޭޓަށް ނޫސްވެރިން ދިއުން ވެސް މިއަންމާ އިން ވަނީ މަނާކޮށްފަ އެވެ. މިއަންމާ ސިފައިންނާ އެކު ރަކީންނަށް ދިއުމުގެ ހުއްދަ ލިބުނު ބީބީސީގެ ރިޕޯޓަރު ޖޮނަތަން ހެޑަށް ވަނީ ސިފައިންގެ ކުރިމަތީގައި ރަކީންގެ އަވަށެއްގައި ބުޑިސްޓުން އަލިފާން ޖަހާ މަންޒަރު ފެނިފަ އެވެ.\nރަކީން ސްޓޭޓުގައި އޮގަސްޓް މަހު ފަހުކޮޅުން ފެށިގެން އަނިޔާވެރިކަން ބޮޑުވުމުން ބަންގްލަދޭޝް އަށް އެތެރެވި ރޮހިންޖާ މުސްލިމުންގެ އަދަދު ވަނީ ބައި މިލިއަނަށް ވުރެ އިތުރުވެފަ އެވެ. ބަންގްލަދޭޝް އަށް އެތެރެވި ރޮހިންޖާ ގިނަ މީހުންގެ ހަށިގަނޑުގެ އެތައް ތަނެއްގައި ވަޒަން އަރައިގެން ލިބުނު ޒަޚަމްތައް ހުއްޓެވެ.\nއެކަމަކު ފޭސްބުކުގައި މިއަންމާ ސިފައިން އާއްމުކުރި ރިޕޯޓުގައި ބުނެފައި ވަނީ ރަކީންގެ އެތައް ބަޔަކާ އިންޓަވިއުކޮށްފައިވާ ކަމަށެވެ. އަދި އިންޓަވިއުކުރި މީހުން ބުނި ކަމަށް ރިޕޯޓުގައި ވަނީ ތިރީގައިވާ ކަންކަން ފާހަގަކޮށްފަ އެވެ.\n- ރަކީންގެ އެއްވެސް މީހެއްގެ ގަޔަށް މިއަންމާ ސިފައިން ބަޑި ނުޖަހާ.\n- ރަކީންގެ އެއްވެސް އަންހެނަކު ރޭޕްކޮށްފައެއް ނުވޭ.\n- ރަކީންގެ އެއްވެސް މީހަކު ހައްޔަރުކޮށް އަނިޔާކޮށްފައެއް ނުވޭ.\n- ރަކީންގެ އެއްވެސް އަވަށަކުން ވައްކަންކޮށްފައެއް ނުވޭ.\n- އެއްވެސް މިސްކިތެއްގައި އަލިފާން ޖަހައިފައެއް ނުވޭ.\n- އެއްވެސް މީހަކު ރަކީން ދޫކޮށްދާން ބިރު ދައްކައިފައެއް ނުވޭ.\n- އެއްވެސް ގެއެއްގައި އަލިފާން ޖަހައިފައެއް ނުވޭ.\nރަކީންގައި އަނިޔާވެރި އަމަލެއް ހިންގި ކަމަށް މިއަންމާ ސިފައިންގެ ރިޕޯޓުގައި ބުނެފައި ވަނީ ރޮހިންޖާ "ޓެރަރިސްޓުން" ކަމަށެވެ. އަދި ރޮހިންޖާ މީހުން ރަކީން ދޫކޮށް ދިޔައީ ބެންގާލީ ޓެރަރިސްޓުންގެ ބިރަށް ކަމަށް ބުނެފައިވެ އެވެ.\nއިތުރު ލިޔުންތައް މިއަންމާ މިލިޓަރީ ރޮހިންޖާ


Heyo Nuvaane Thivarah Antibiotic Nukaibala! - Vaguthu\nހެޔޮ ނުވާނެ ތިވަރަށް އެންޓިބަޔޮޓިކް ނުކައިބަލަ\nރައްކާތެރި ގޮތުގައި އެންޓިބަޔޮޓިކް ބޭނުން ކުރުމަކީ ވަރަށް މުހިއްމު ކަމެކެެވެ. އެހެންނަމަވެސް ކޮންމެ ކަމަކަށްވެސް ވަކި އިމެއް އޮންނާނެއެވެ. އެއިމުން ބޭރުވެއްޖެނަމަ ގިނަ ފަަހަރު ބޮޑަތި މައްސަލަތަކާ ކުރިމަތިވެއެވެ.\nބަލިވުމުން ކޮންމެ ފަހަރަކު ޑޮކްޓަރަށް ނުދައްކާ ބޭސް ނަގައިގެން ކެއުމަކީ އެއްގޮތަކަށް ވެސް ރަނގަޅުކަމެއް ނޫންކަމަށް ސިއްހީ މާހިރުން ބުނެއެވެ. އެއް ބައްޔަކަށް އެކަކު ކާ ބޭހަކީ އަނެކަކަށް އެންމެ އެކަށީގެންވާ ބޭހަށް ނުވެދާނެއެވެ. ހަށިގަނޑާއި ނުގުޅޭ ބޭސްތައް ބޭނުންކޮށް ފުރާނަ ނުރައްކަލެއްގެ ތެރެއަށް ވައްޓާލުމުގެ ބަދަލުގައި ޑޮކްޓަރުގެ ލަފައާއެކު ބޭސް ބޭނުންކުރުމަށް އާދަކުރަން ޖެހެއެވެ.\nމިގޮތަށް ޑަކްޓަރަށް ނުދައްކާ އާއްމުކޮށް ކާބޭހަކީ އެންޓި ބަޔޮޓިކްއެވެ. މާގިނައިން އެޓްބަޔޮޓިކް ބޭނުން ކުރުމަކީ އެއްގޮތަކަށް ވެސް ރައްކާތެރިކަމެއް ނޫނެވެ. މާގިނައިން އެންޓިބަޔޮޓިކް ބޭނުންކުރުމުން ހަށިގަނޑުގައި އާއްމުކޮށް ހުންނަ ރަނގަޅު ޖަރާސީމުތައް މަރުވެއެވެ. އަދި ބަލިތަކަށް ނުގުޑާކަމަށް އެމްއެފްޑީއޭ އިން ބުނެއެވެ. އެހެން ބޭސްތަކުގެ އަސަރު ކުޑަކޮށް، އެލާޖިކްވުން ފަދަ ނުރަނގަޅު އަސަރުތައް ހަށިގަނޑުގައި އިތުރުވުމުގެ އަސްލަކަށް އެންޓިބަޔޮޓިކްސް ވާކަމަށް އެމްއެފްޑީއޭ އިން ބުނެއެވެ.\nއަދި ހަމަ އެހެންމެ އެންޓިބަޔޮޓިކް ބޭސްގެ ޑޯސް ހަމަކުރަން ހަދާން ކުރަންވާނެއެވެ. ނޫނީ ބެކްޓީރިއާތަށް ދެވަނަ ފަހަރަކު އެ އެންޓިބަޔޮޓިކްއަކުން މަރެއް ނުވާނެވެ.


idhikeeli: އެމްޑީޕީގެ އޮޅުވާލުންތައް ހުއްޓުމެއް ނެތި ކުރިޔަށް\nSometimes ignorance is bliss. Waking up fromadream intoareality could be painful. Mainstream ideas and thoughts flood the mind. Do you know it is mostly propaganda? Fight back!\nއެމްޑީޕީގެ އޮޅުވާލުންތައް ހުއްޓުމެއް ނެތި ކުރިޔަށް\nބަރުލަމާނީ ނިޒާމަށް އެމްޑީޕީއިން ކުރަމުން ގެންދާ ކެމްޕޭނުގައި ރައްޔިތުންނަށް އޮޅުވާލުމުގެ ސިލްސިލާ ހުއްޓުމެއް ނެތި ކުރިޔަށް އެބަގެންދައެވެ. ޓީވީ މޯލްޑިވްސް އިން ދެނިޒާމުގެ މައުލޫމާތު ދިނުމަށް ސިޔާސީ ޕާޓީތަކަށް ދޭ ގަޑީގައި އާދީއްތަ ދުވަހުގެ ރޭ 9.30 ގައި އެމްޑީޕީއަށް ލިބުނު ފުރުސަތުގައި ގިނައިން ފެތުރީ ދޮގު މައުލޫމާތެވެ.\nބަރުލަމާނީ ނިޒާމަކަށް އެމްޑީޕީ އިން ހިންގަމުން ގެންދާ ކެމްޕޭންގައި ރައްޔިތުންގެ ތާއީދު ހޯދުމަށްޓަކައި ބޭނުންކުރާ އެއް އުކުޅަކީ ރާއްޖޭގައި މިހާރު އޮތް ހުދުމުހުތާރު ވެރިކަމަކީ ރިޔާސީ ނިޒާމެއް ކަމަށް ސިފަ ކުރުމެވެ. ޓީވީއެމް އިން ފޮނުވި ޕްރޮގްރާމްގައި ވެސް އެމްޑީޕީގެ ޕާލަމެންޓަރީ ގްރޫޕްގެ ލީޑަރ މުހަންމަދު ޝިހާބު އަދި އެޕާޓީގެ ހިޔަނި ކެބިނެޓްގެ ވަޒީރާ ހިޝާން ހުސައިން ވެސް ވަނީ މިމޭރުމުން ވާހަކަ ދައްކާފައެވެ.\nއެންމެ ބޮޑަށް އޮޅުވާލައިގެން ވާހަކަ ދެއްކީ ރައްޔިތުންގެ ހާއްސަ މަޖިލީހުގެ މެންބަރު ނަފާ ނަސީމެވެ. އޭނާ ދެއްކި ވާހަކައިން އޭނާއަށް ޖުމްހޫރިއްޔަތު (ރިޕަބްލިކް) އާއި ރިޔާސީ ނިޒާމުގެ ތަފާތު ނޭގޭ ކަން ހާމަވެގެން ދިޔައެވެ. ނަފާ ނަސީމް ބުނީ 1968 ވަނަ އަހަރު ދިވެހި ރައްޔިތުން ވޯޓުލީ ރާއްޖޭގައި އޮންނަން ފެންނަނީ ރަސްކަމެއްތޯ ނުވަތަ ޖުމްހޫރިއްޔަތެއް/ރިޔާސީ ނިޒާމެއްތޯ ކަމަށެވެ. އަދި ދުނިޔޭގައި ރަސްކަން އެއީ ބޯދާ އެއްޗަކަށްވެ ދެން އައީ ރައީސުން ވެރިކަމުގައި ތިބޭ ނިޒާމު ކަމަށްވާ ރިޔާސީ ނިޒާމް ކަމަށާއި އޭގެ ފަހުން އައީ މިޒަމާނުގެ ވެރިކަން ހިންގުމުގެ ނިޒާމު ބަރުލަމާނީ ނިޒާމު ކަމަށް ވެސް ނަފާ ނަސީމް ބުންޏެވެ.\nމުހަންމަދު އަމީންގެ ފަހުން ދެން ވެރިކަމަށް އައި ފަރާތްތަކުން ހުދުމުހުތާރު ނިޒާމަކަށް ގެންދަން ބޭނުންވީމާ ބަދަލުކޮށްލީ ރިޔާސީ ނިޒާމަކަށް ކަމަށް ވެސް ނަފާ ނަސީމް ބުންޏެވެ. އަދި މިހާރު ރާއްޖޭގައި އިވެމުންދާ އަޑަކީ ދެވަނަ ޖުމްހޫރިއްޔާ މިއޮތީ ފޭލްވެފައޭ އަދި ރިޔާސީ ވެރިކަން އޮތީ ފޭލްވެފައޭ ކަމަށް ވެސް ނަފާ ނަސީމް ބުންޏެވެ.\nހަގީގަތުގައި ޖުމްހޫރިއްޔާ އާއި ރިޔާސީ ނިޒާމަކީ ތަފާތު ދޭއްޗެކެވެ. 1968 ވަނަ އަހަރު ދިވެހިންގެ ކުރިމައްޗަށް އައި ސުވާލަކީ ބޭނުންވަނީ ރަސްކަމެއްތޯ ނުވަތަ ޖުމްހޫރިއްޔަތެއްތޯ އެވެ. 1953 ވަނަ އަހަރު ވެސް ދިވެހިންގެ ކުރިމައްޗަށް އައި ސުވާލަކީ ހަމަ އެއީއެވެ. ދިވެހިރާއްޖެއަށް މިހާތަނަށް އަދި ރިޔާސީ ނިޒާމެއް ނާދެއެވެ.\nރަސްކަން އޮތް ބައެއް ގައުމުތަކުގައި ބަރުލަމާނީ ނިޒާމު ތައާރަފުކުރި ފަހުން ވެރިކަމުގެ ބާރުތައް ވަކިކުރުމުގެ ބޭނުންތެރިކަމަށް މޮންޓެސްކޫ ފަދަ ލިޔުންތެރިން ލިޔުއްވާ އެހިޔާލުތަކަށް މަގުބޫލުކަން ލިބުމުގެ ސަބަބުން ރިޔާސީ ނިޒާމު ދުނިޔެއަށް ތައާރަފުވިއެވެ.\nޖުމްހޫރިއްޔާ އެއީ މުޅިން ގޯސް އެއްޗަކަށް ހަދައިގެން ނަފާ ނަސީމް ވާހަކަ ދެއްކި އިރު ދުނިޔޭގައި ބަރުލަމާނީ ނިޒާމު ހިންގާ ކިތަންމެ ގައުމެއްގައި ޖުމްހޫރިއްޔާ އޮންނަ ކަމެއް އޭނާއަކަށް ނޭގުނެވެ. މިސާލަކަށް ރާއްޖެއާއި އެންމެ ކައިރީ އޮތް އިންޑިޔާއަކީ ވެސް ޖުމްހޫރިއްޔާއެކެވެ. އެއީ ރިޕަބްލިކް އޮފް އިންޑިޔާ އެވެ. އެމީހުން ފާހަގަ ކުރާ ރިޕަބްލިކް ޑޭ އެއް އޮވެއެވެ. އެކަމަކު އިންޑިޔާގައި އޮންނަނީ ބަރުލަމާނީ ނިޒާމެކެވެ. ރަސްކަމެއް އޮންނަ ގައުމެއް ކަމަށްވާ އިގިރޭސި ވިލާތުގެ ރަސްކަން އުވާލައި ޖުމްހޫރިއްޔާއެއް ގެންނަން ބޭނުން މީހުން އެގައުމުގައި އެބަތިއްބެވެ. އަދި އޮސްޓްރޭލިއާ ޖުމްހޫރިއްޔަތަކަށް ހަދަން ބޭނުންވާ މީހުން ވެސް އެގައުމުގައި އެބަތިއްބެވެ. އެހިޔާލުތަކަށް ތާއީދު ލިބިއްޖެނަމަ އެގައުމުތައް ކޮންމެވެސް އެއް ދުވަހަކުން ޖުމްހޫރިއްޔާ އޮންނަ ގައުމުތަކަށް ވެގެންދާނެއެވެ. ނަމަވެސް އެގައުމުތަކުގައި އޮންނަނީ ބަރުލަމާނީ ނިޒާމެވެ.\nއެމްޑީޕީއިން ކަލާފާނު ސްކޫލްގައި މިދިޔަ ހަފުތާގައި ބޭއްވި ޖަލްސާގައި ވެސް ރައްޔިތުންނަށް އޮޅުވާލައި އެތައް ވާހަކައެއް ދެއްކިއެވެ. ރައްޔިތުންގެ މަޖިލީހުގެ މެންބަރު ހަސަން އަފީފުގެ ވާހަކައިގައި ވަރަށް ބޮޑަށް އޮޅޭ ގޮތަށް މައުލޫމާތު ދިނެވެ.\nރާއްޖެއަށް ޑިމޮކްރެސީ ގެންނަން މަސައްކަތް ކުރާ ނަމުގައި އުޅޭ އެމްޑީޕީ އިން މިހާވަރަށް ރައްޔިތުންނަށް އޮޅުވާލަމުން ގެންދިއުމުގެ ސަބަބުން އެޕާޓީގެ އަގު ދަނީ ވެއްޓެމުންނެވެ. އެމީހުން ބުނާ ގޮތް އެއީ އެންމެ ރަގަޅު ގޮތަށް ހެދުމަށްޓަކައި އެމީހުންގެ ކޮންޓްރޯލްގެ ދަށުގައިވާ މީޑިއާ ދަނީ މަސައްކަތް ކުރަމުންނެވެ. އެހެން މީހުންގެ ހިޔާލު އަޑު އެހުމަކީ އަދި ތަފާތު ހިޔާލުތަކަށް އިހުތިރާމް ކުރުމަކީ ޑިމޮކްރެސީގެ ރަގަޅު އަސާސަކަށް ވިޔަސް އެމްޑީޕީގެ ފަރާތުން އެމްޑީޕީއަށް ތާއީދުކުރާ މީހުންނަށް ދަސްކޮށްދެނީ މިސިފަތަކެއް ނޫނެވެ. ނަތީޖާއަކަށް ވެގެން ދަނީ ހަމައެކަނި އެއްގޮތަކަށް ވިސްނާ ރޮބޮޓް ތަކެއް އުފެދުމެވެ. ހަވީރުން އިންތިޒާމް ކުރި ބަހުސުގައި ހޮނިހިރު ދުވަހުގެރޭ ފެނިގެން އެދިޔައީ އެހިތާމަވެރި މަންޒަރެވެ. ބަހުސެއް ބަހުސަކަށް ވަނީ ދެކޮޅުން ވެސް ވާހަކަ ދެއްކީމައެވެ. ނަމަވެސް އެއްކޮޅުން ވާހަކަ ދައްކާ އަޑު އަހަން ބޭނުންނުވާ ބަޔަކު ބަހުސް އަޑުއަހަން ވެސް ދިއުމުގެ ވެސް ބޭނުމެއް ނެތެވެ.\nރައްޔިތުންގެ މަޖިލީހުގެ މެންބަރުން ޓީވީއަށް އަރާ ތިބެ ރައްޔިތުންނަށް ދޮގު ހަދަނީއެވެ. ދެން ވެސް އެމީހުން އިންތިހާބުކުރުމުން ރައްޔިތުންގެ މަޖިލީހުގައި ވަކި އެމީހުން ތެދުވެރިވާނެ ހެއްޔެވެ؟ ބަރުލަމާނީ ނިޒާމެއްގެ ވެސް ރަގަޅު ސިފަތަކާއި އުނި ސިފަތައް ހުރުމާއި އެކުގައި، ބަރުލަމާނީ ނިޒާމެއްގެ ވާހަކަ ދައްކާއިރު، ހަގީގަތާއި އެއްގޮތަށް ވާހަކަ ދައްކައި ވެސް ކެމްޕޭން ކުރެވިދާނެއެވެ. ހަގީގަތް އޮޅުވާލަން އުޅުމުން އެގެނީ ކޮންމެވެސް ފޮރުވިފައިވާ އަމިއްލަ އެދުންތަކެއް އެމީހުންގެ މަސައްކަތުގެ ފަހަތުގައި ވާ ކަމެވެ.\nPosted by idhikeeli at 10:37 AM\nIdhikeeli on Social Media\nJoin Idhikeeli on Facebook\nFollow Idhikeeli on Twitter\nSupport Presidential System\nSupport Presidential System. Support Separation of Powers.\nLeaflet for separation of powers\nDownload our leaflet promoting Separation of Powers.\nLeaflet for promoting separation of powers\nއެމްޑީޕީގެ އޮޅުވާލުންތައް ހުއްޓުމެއް ނެތި ކުރިޔަށް...\n28 އަހަރުގެ ހިތި ތަޖްރިބާއަށްފަހުވެސް އެމްޑީޕީއަށް...\nNonviolent Action for Change


Raees Yameen, basfulheh vidhaalheh nuve himeyn vejje! | Mihaaru\nރައީސް ޔާމީން: އެންމެ ފަހުން ރައްޔިތުންނާ މުޚާތަބު ކުރެއްވީ މި މަހުގެ 17 ގައި. --ފޮޓޯ: ރައީސް އޮފީސް\n12 ނޮވެމްބަރ 2018 - 13:03 39 comments\nރިޔާސީ އިންތިޚާބުގެ ކުރިން، ގައުމީ ހުރިހާ މުނާސަބަތުތަކުގައި ވެސް ރައީސް އަބްދުﷲ ޔާމީން ރައްޔިތުންނާ މުޚާތަބުކުރައްވަ އެވެ. ބޭރުގެ ނުފޫޒުތަކަށް ޖާގަ ނުދިނުމާއި ގައުމީ މަސްލަހަތު އިސްކުރުމާއި މިނިވަން ގައުމެއްގެ ގޮތުގައި ހަމަޖެހުމާ އެކު ރާއްޖެ ބާއްވަން ބޭނުންފުޅުވާ ވާހަކަފުޅު ތަކުރާރު ކުރައްވަ އެވެ. އެކަމަކު، މިދިޔަ ހުކުރުދުވަހު ފާހަގަކުރި ރާއްޖޭގެ 75 ވަނަ ގައުމީ ދުވަހާއި އިއްޔެ ފާހަގަކުރި ޖުމްހޫރީ 50 ގައި ވެސް ރައީސް ޔާމީންގެ ޚަބަރެއް ނުވެ އެވެ.\nރައްޔިތުންނާ މުޚާތަބު ކުރައްވައި ބަސްފުޅެއް ވިދާޅުނުވިއިރު، ރައީސް އޮފީހުން އެމަނިކުފާނުގެ ޚިތޯބެއް ވެސް ނުނެރެ އެވެ. ރައީސް ޔާމީންގެ ވެރިކަމުގެ ދައުރު އަދި ހަމައެއް ނުވެ އެވެ. އަންނަ ހޮނިހިރުދުވަހާ ހަމައަށް ގައުމުގެ ރައީސަކީ އެމަނިކުފާނެވެ. އެހެންކަމުން އެމަނިކުފާނުގެ މައްޗަށް ރިޔާސީ އިންތިޚާބުގައި ކުރި ހޯއްދެވި އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) ހުވާކުރެއްވުމާ ހަމައަށް ރައީސްގެ ޒިންމާ އުފުއްލަވަން ޖެހިވަޑައިގަންނަވާނީ ރައީސް ޔާމީނަށެވެ.\nގައުމީ އަދި ތާރީޚީ މުނާސަބަތުތަކާ ގުޅުވައި ރައީސްގެ ވިސްނުންފުޅު ވިދާޅުމަކީ ރާއްޖޭގައި އަމަލުކުރަމުން އަންނަ އުސޫލެކެވެ. އެކަމަކު ނިމިގެން ދިޔަ ދެ މުނާސަބަތުގައި ރައީސް ވާހަކަފުޅެއް ވިދާޅު ނުވުމުގެ އިތުރުން، މިފަހަރު، ޖުމްހޫރީ 50 ފާހަގަކުރީ ވެސް ކުލަ ފަނޑުކޮށެވެ. ހޯމް މިނިސްޓްރީން ބޭއްވި ޖުމްހޫރީ ދުވަހުގެ ރަސްމީ ޖަލްސާގައި، ސަރުކާރުގެ އިސް އެއްވެސް ބޭފުޅަކު ބައިވެރިވެވަޑައި ނުގަތުމުން ފާޑުކިއުން ވަނީ އަމާޒުވެފަ އެވެ.\nރައީސް ޔާމީން: މިދިޔަ މަހުގެ 17 ގެ ފަހުން ސަރުކާރުގެ ރަސްމީ އެއްވެސް ހަރަކާތަކުން ނުފެނޭ.\nމުހިއްމު ދެ މުނާސަބަތެއް ދިޔައިރު، ރައީސް ޔާމީން ބަސްފުޅެއް ވިދާޅުނުވި ސަބަބާ ގުޅޭ ގޮތުން ރައީސް އޮފީހުގެ ތަރުޖަމާން، އިބްރާހިމް މުއާޒް އަލީ ވާހަކައެއް ނުދެއްކެވި އެވެ.\nރައީސް ޔާމީން އެންމެ ފަހުން، ރައްޔިތުންނާ މުޚާތަބު ކުރެއްވީ ރިޔާސީ އިންތިޚާބުގައި މަކަރާއި އޮޅުވާލުން ހިމެނޭ ކަމަށް ވިދާޅުވެ، އިންތިޚާބު ބާތިލްކުރަން ސުޕްރީމް ކޯޓަށް ހުށަހެޅުއްވި މައްސަލައިގެ ހުކުމް އިއްވުމުގެ ކުރިން މިދިޔަ މަހުގެ 17 ގަ އެވެ. ކޯޓުން ނިންމީ އެމަނިކުފާނު ހުށަހެޅުއްވި ގޮތަށް އިންތިޚާބު ބާތިލްކުރެވެން ނެތް ކަމަށެވެ. އޭގެ ފަހުން ސަރުކާރުގެ ރަސްމީ އެއްވެސް ހަފުލާއެއްގައި ވެސް އެމަނިކުފާނު ބައިވެރިވެވަޑައިގެންފައެއް ނުވެ އެވެ.\nއެކަމަކު މި މުއްދަތުގައި އަމިއްލަފުޅު ޕާޓީ، ޕީޕީއެމްގެ ކައުންސިލް ބައްދަލުވުންތަކަށް ޕާޓީ އޮފީހަށް ވަޑައިގެންފައިވެ އެވެ. ކުއްލި ކޮންގްރެސްއަކުން ޕީޕީއެމްގެ ރައީސަކަށް އެމަނިކުފާނު އިންތިޚާބުކޮށް، އިދިކޮޅު ލީޑަރުގެ ގޮތުގައި ހަރަކާތްތެރިވެވަޑައިގަތުމަށް ނިންމާފައިވީ ނަމަވެސް އިޖުރާއަތުތައް ފުރިހަމަނުވާ ކަމަށް ކަނޑައަޅައި އެމަނިކުފާނަކީ ޕީޕީއެމްގެ ރައީސްގެ ގޮތުގައި ބަލައިގަތުމަށް އިލެކްޝަންސް ކޮމިޝަނުން ވަނީ ދެކޮޅުހަދައިފަ އެވެ.\nއެއްބަފާ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމް ޕާޓީގެ ރައީސްކަމުން ވަކިކުރި މައްސަލަ މިހާރު އޮތީ ކޯޓު މަރުހަލާގަ އެވެ. ސިޔާސީ މިފަދަ މައްސަލަތަކެއްގެ ތެރޭގައި ހުންނެވުމަކީ، ރައްޔިތުންނާ މުޚާތަބުކުރައްވައި ބަސްފުޅެއް ވިދާޅުނުވި ސަބަބު ކަމަށް ވުން ވެސް އެކަށީގެންވެ އެވެ.\nއިތުރު ލިޔުންތައް ސިޔާސީ ޕާޓީ ސަރުކާރު ޖުމްހޫރީ ދުވަސް ޕީޕީއެމް ރާއްޖޭގެ ގައުމީ ދުވަސް ރައީސް އަބްދުﷲ ޔާމީން ޖުމްހޫރީ 50


ހަޔާތުގެ އެންމެ ފުރިހަމަ މިސާލު ލިބެން އޮތީ ރަސޫލާގެ ހަޔާތްޕުޅުން: ނަޝީދު – Haftha\nMon, 13 July, 2020, 12:59 pm\nހަޔާތުގެ އެންމެ ފުރިހަމަ މިސާލު ލިބެން އޮތީ ރަސޫލާގެ ހަޔާތްޕުޅުން: ނަޝީދު\nދުނިޔޭގައި ދިރިއުޅޭއިރު އިންސާނުންގެ ހަޔާތް ބިނާކުރުމުގައި އެންމެ ފުރިހަމަ މިސާލު ލިބެން އޮތީ ކީރިތި ރަސޫލާ ﷺ ގެ ހަޔާތްޕުޅުން ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ، ކީރިތި ރަސޫލާގެ އީދު މީލާދު ދުވަހުގެ ތަހުނިޔާ ރާއްޖޭގެ ހުރިހާ ރައްޔިތުންނަށް ފޮނުވައްވާ ކުރެއްވި ޓުވީޓެއްގައެވެ.\n“..މި ދުނިޔެވީ ހަޔާތް ބިނާކުރުމުގައިވެސް، އެންމެ ފުރިހަމަ އިރުޝާދާއި މިސާލު ލިބެން އޮތީ ކީރިތި ރަސޫލާ ﷺ ގެ މުޅި ހަޔާތްޕުޅުން،” ތަހުނިޔާގެ ދަންނަވާ ރައީސް ނަޝީދު ކުރެއްވި ޓުވީޓުގައި ވިދާޅުވެފައިވެއެވެ.\nކީރިތި ރަސޫލާގެ އީދު މީލާދު ނުވަތަ މިޒަމާނުގެ ބަހުން ނަމަ ބާތުޑޭގެ ގޮތުގައި ފާހަގަކުރަނީ ކޮންމެ އަހަރެއްގެ ވެސް ރަބީއުލް އައްވަލް މަހުގެ 12 ވަނަ ދުވަހުއެވެ.\nނަމަވެސް، އެންމެ ހެޔޮ ތިން ޖީލުގައިވެސް މިދުވަސް ފާހަގަކޮށްފައިނުވާ ކަމާއި މިދުވަހަކީ ކަނޑައެޅިގެން އެނގެން އޮތް ދުވަހެއް ނޫންކަން ގިނަ ދަންނަ ބޭކަލުން ވިިދާޅުވެއެވެ.\nނޮވެމްބަރ 9, 2019 at 5:07 ޕމ\nއެކަންކުރިން ނޭނގުނީ ދެއްތޯ؟ އެމަތިވެރި ސަހުސިއްޔަތަށް ފުރައްސާރކުރުމުގައި ދުވަސްތައް ވޭތުކުރީ. މީނުންގޮތެއްހޯދަން ޑެނަމަރކްގައިވެސް ދޮންމީހުންނާ ވާހަކަ ދެއްކި. ދޮން މީހުން ކައިރިޔަސް ދެވުނީމާ އެމީހުން ބޭނުންވާގޮތަށް. އަގީދާ ފާސިދުވީމާ ވާނީ ތިޔަހެން. އަވަހަށް ތައުބާވެ ﷲ ގެ މަގަށް ރުޖޫޢުވޭ.


ދަނޑުވެރިންނަށް ފަސޭހައިން ރަށްރަށުން ބިން ހަމަޖައްސަދޭނަން: ރައީސް – Feshun.mv\nދަނޑުވެރިންގެ ދުވަސް ފާހަގަކުރުމަށް ތ. ކަނޑޫދުއަށް ވަޑައިގެން ރައީސް އިބްރާހިމް މުހައްމަދު ސޯލިހު އެ ރަށުގެ ދަނޑުތައް ބައްލަވާލައްވަނީ.-- ފޮޓޯ: ރައީސް އޮޮފީސް\nދަނޑުވެރިންނަށް ފަސޭހައިން ރަށްރަށުން ބިން ހަމަޖައްސަދޭނަން: ރައީސް\n16 އޮކްޓޯބަރ 2021 - 10:05\nދަނޑުވެރިކަން ކުރުމަށް މިހާރަށްވުރެ ފަސޭހައިން މީހުން ދިރިއުޅޭ ރަށްރަށުން ބިން ހަމަޖައްސައިދޭން ކައުންސިލުތަކާ މަޝްވަރާކުރައްވައިގެން މަސައްކަތް ކުރައްވާނެކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ ދަނޑުވެރިންގެ ދުވަހާއި ދުނިޔޭގެ ކާބޯތަކެތީގެ ދުވަސް ރަސްމީގޮތުން ފާހަގަކުރުމަށް ރޭ ތ. ކަނޑޫދޫގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ. މި މޭރުމުން ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ ދަނޑުވެރިންނަށް މިހާރު ކުރިމަތިވާ އެންމެ ބޮޑު އެއް ދަތިކަމަކީ ދަނޑުވެރިކަން ކުރުމަށް ދިގު މުއްދަތަށް ރަށްރަށުން ބިން ހޯދުމުގައި ހުރި ދަތިތައްކަން ފާހަގަކުރައްވާފައެވެ.\nކޮންމެ އަހަރެއްގެ އޮކްޓޫބަރު މަހުގެ 15 ވަނަ ދުވަސް ޤައުމީ ދަނޑުވެރިންގެ ދުވަހެވެ.\nފީޗާރޑް, ދަނޑުވެރިންގެ ދުވަސް


ތައިރޮއިޑް ގްލޭންޑް - ވިކިޕީޑިއާ\nތައިރޮއިޑް ގްލޭންޑް ނުވަތަ (އިނގިރޭސި ބަހުން: Thyroid gland) އަކީ އިންސާނާގެ ހަށިގަނޑުގައިވާ އެންމެ ބޮޑު އެންޑަކްރިން ގްލޭންޑް އެވެ. ތައިރޮއިޑް ގްލޭންޑް އިންނަނީ ކަރުގެ މެދެއްހާ ހިސާބުން އެޑަމްސް އެޕަލްގެ ތިރީގައެވެ. ތައިރޮއިޑް ގްލޭންޑް އިން އުފައްދައި ދޫކުރާ ހޯރމޯންތަކުން ހަށިގަނޑުގައި ހަކަތަ އެންދުން އަދި ޕްރޮޓީން އުފެއްދުން ފަދަ މަސައްކަތްތަކުގައި ބައިވެރިވެއެވެ.\nތައިރޮއިޑް ގްލޭންޑް އިން ދޫކުރާ މައިގަނޑު ދެހޯރމޯން އަކީ ޓްރައި އަޔޯޑޯ ތައިރޮނީން(T3) އަދި ތައިރޮކްސިން(T4) އެވެ. އަޔޮޑިން(Iodine) އަކީ މިދެހޯރމޯންގައިވެސް އެކުލެވޭ މާއްދާއެކެވެ. ހަމަމިހެން ތައިރޮޑް ގްލޭންޑް އިން ކެލްސިޓޯނިން(Calcitonin) ކިޔާ ހޯރމޯން އެއްވެސް ދޫކުރެއެވެ. މިއީ ކެލްސިއަމް ހަމަހަމަކަންމަތީ ހަށިގަނޑުގައި ބެހެއްޓުމުގައި ޝާމިލްވާ ހޯރމޯން އެކެވެ.\nތައިރޮއިޑް ގްލޭންޑަކީ ކަރުގެ ދެފަރާތުގައި އިންނަ ކުޑަކުޑަ ގްލޭންޑެކެވެ. އެއީ ރަތް މުށިކުލައަކަށްދާ އޭގެ ކަނާތް ފަރާތާއި ވާތްފަރާތުގައި ލޯބްސް ތަކެއް ހުންނަ ކޮކާފިޔައިގެ ބައްޓަމަށް އިންނަ ގްލޭންޑެކެވެ. އާއްމުކޮށް އޭގެ ބަރުދަނުގައި އައުންސެއް ނުހުންނާނެއެވެ.\nމިގްލޭންޑަކީ އޭގެ ސައިޒަށްބަލާއިރު ކިތަންމެ ކުޑަ ގްލޭންޑެއް ކަމުގައިވިއަސް އެއަދާކުރާ ވަޒީފާތައް ގިނަވެފައި މުހިއްމެވެ. ޚާއްޞަކޮށް ފުރާވަރު ކުދިންގެ ޙަޔާތުގައެވެ. އެގްލޭންޑުން ފޮނުވާ ހޯމޯންތަކުގެ ތެރޭގައި މެޓަބޮލިޒަމްއިންތިޒާމު ކުރުމާއި ހެދިބޮޑުވުމަށް ބޭނުންވާ މުހިއްމު ހޯމޯންތައް ހިމެނެއެވެ. ތައިރޮއިޑް ގްލޭންޑް އޭގެ ވަޒީފާ އަދާކުރުމަށްޓަކައި އަޔޮޑިންކިޔާ ކެމިކަލް މާއްދާއެއް ބޭނުންވެއެވެ. ހަށިގަޑަށް އަޔޮޑިން ލިބެނީ އަހަރެމެންކާ ކާނާއިންނާއި ބޯފެނުންނެވެ.\nމުޅިހަށިގަޑުގައި ހުންނާނީ ގާތްގަޑަކަށް 50 މިލިގްރާމްގެ އަޔޮޑިންއެވެ. ހަށިގަޑުގައި ހުންނަ އަޔޮޑިންގެ ތެރެއިން އޭގެ ތިންބައިކުޅަ އެއްބަޔާއި ފަސްބައި ކުޅައެއްބަޔާއި ދޭތެރޭގެ މިންވަރެއް (10 - 15 މިލިގްރާމް) ރައްކާކުރަނީ ތައިރޮޑްގައެވެ. ތައިރޮއިޑް ގްލޭންޑްގައި އަޔޮޑީންއާއި ތައިރޯސީން (މުހިއްމު އެމީނޯ އެސިޑެއް) އެއްކޮއްގެން ބޭނުންތެރި ހޯމޯނެއް އުފައްދައެވެ.\nތައިރޮއިޑް ހޯމޯންސް އޭގެ ގްލޭންޑުން ދޫކޮށްލުމާއެކު ލޭގެ ދައުރު ކުރުމުގެ ތެރެއިންގޮސް ހަށިގަޑުގެ ސެލްތަކަށް ފޯރައެވެ. މިހޯމޯން އިންސާނާގެ ހެދި ބޮޑުވުމަށާއި ކަށިބައްޓަންވުމަށް އެހީތެރިވެދެއެވެ. ހަމައެއާއެކު ޖިންސީގޮތުން މީހާ ބޮޑުވެ ފައްކާވުމާއި (ބާލިޣުވުމަށް) ހަށިގަޑުގެ މުހިއްމު ވަޒީފާތައް ފުރިހަމަވުމަށް އެހީތެރިވެދެއެވެ.\nހަށިގަޑުގެ ސެލްތަކުން އޮކްސިޖަންއާއި ކެލޮރީ އަންދައިގެން ހަކަތަ ހޯދައިދޭން މިހޯމޯންތައް އެހީވުމާއެކު ހަށިގަޑު ބޮޑުވަމުން ގޮސް ފުރާފުރިހަމަ ވުމަށް އެހީތެރިވެދޭ އެއްގްލޭންޑަކީ މިއެވެ.\n1 ދޫކުރާ ހޯރމޯންތައް\n1.1 ޓްރައި އަޔޯޑޯ ތައިރޮނީން\n2 ތައިރޮއިޑް ގްލޭންޑްގެ ބަލިތައް\n2.2 ގްރޭވްސް ބަލި\n3 ތައިރޮއިޑް ގްލޭންޑްގެ ބަލިތައް ދެނެގަތުން\n4 ތައިރޮއިޑް ގްލޭންޑްގެ ބަލިތަކަށް ފަރުވާކުރުން\nޓްރައި އަޔޯޑޯ ތައިރޮނީންEdit\nމި މައުޟޫޢާ ގުޅޭ ޚާއްޞަ މަޒުމޫނު: ޓްރައި އަޔޯޑޯ ތައިރޮނީން\nޓްރައި އަޔޯޑޯ ތައިރޮނީން ނުވަތަ (އިނގިރޭސި ބަހުން: Triiodothyronine) އަކީ ތައިރޮއިޑް ހޯރމޯން އެކެވެ. މިހޯރމޯން އުފެދެނީ ތައިރޮއިޑް ގްލޭންޑް ތެރޭގައި ހުންނަ ތައިރޮއިޑް އެޕިތީލިއަލް ސެލް(Thyroid epithelial cell) ތަކުންނެވެ. މިއީ ތައިރޮކްސިން އާ އެއްގޮތް ކަމެއް ހުންނަ ނަމަވެސް މާހަރަކާތްތެރި ހޯރމޯން އެކެވެ. މިހޯރމޯން އާއި ތައިރޮކްސިން އާއި ހުރި ތަފާތަކީ މިހޯރމޯންގައި ތައިރޮކްސިން އަށްވުރެ ކޮންމެ މޮލިކިއުލް އެއްގައި އެއް އައޮޑިން އެޓަމް މަދުވާނެއެވެ. އަދި ނިސްބަތުން މިހޯރމޯން އުފައްދާ މިންވަރު ވެސް މަދުވާނެއެވެ. ތައިރޮއިޑް ހޯރމޯންތަކުގެ ތެރެއިން އެންމެ ބާރުގަދަ ހޯރމޯން އަކީ މިއީއެވެ. ހަށިގަނޑުގެ ފިނިހޫނުމިން، ހިތުގެ ވިންދުޖެހުން، އަދި ހަށިގަނޑު ބޮޑުވުން ފަދަ ކަންތައްތަކަށް މިހޯރމޯން ބާރު ފޯރުވައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ތައިރޮކްސިން\nތައިރޮކްސިން ނުވަތަ (އިނގިރޭސި ބަހުން: Thyroxine) އަކީ ތައިރޮއިޑް ގްލޭންޑް ގައި ހުންނަ ފޮލިކިއުލާ ސެލް(Follicular cell) ތަކުން އުފައްދައި ދޫކުރާ މައިގަނޑު ހޯރމޯން އެވެ. ލޭގެ ތެރެއަށް ވާޞިލްވާ 99 އިންސައްތަ ތައިރޮކްސިން ހުންނަނީ ތައިރޮކްސިން ބައިންޑިންގ ގްލޯބިއުލިން(TBG) ކިޔާ ޕްރޮޓީން އަކާ ތަތްވެފައެވެ. މީގެ އިތުރުން އަލްބިއޫމިން(Albumin) އަދި ޓްރާންސްތައިރެޓިން(Transthyretin) ކިޔާ ޕްރޮޓީން ތަކާ ބާކީ ހުރިބައި ތަތްވެއެވެ.\nހަށިގަނޑުގައި ހިގާ މެޓަބޮލިޒަމްގެ މަސައްކަތް ކޮންޓްރޯލް ކުރުމުގަޔާއި ޖިސްމާނީ ގޮތުން ހަށިގަނޑު ބޮޑުވުމުގެ މަސައްކަތުގައި ތައިރޮކްސިން ބައިވެރި ވެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ކެލްސިޓޯނިން\nކެލްސިޓޯނިން ނުވަތަ (އިނގިރޭސި ބަހުން: Calcitonin) އަކީ 32 އަމިނޯ އެސިޑް އެކުލެވޭ ޕޮލިޕެޕްޓައިޑް ހޯރމޯން އެކެވެ. މިހޯރމޯން އުފައްދައި ދޫކުރަނީ ތައިރޮއިޑް ގްލޭންޑް ގައި ހުންނަ ޕަރަފޮލިކިއުލާ ސެލް(Parafollicular cell) ތަކުންނެވެ. މިހޯރމޯން އަކީ ހަށިގަނޑުގައި ހިންގާ ކެލްސިއަމް އަދި ފޮސްފަރަސް ގެ މެޓަބޮލިޒަމްގެ ހަރަކާތުގައި ބައިވެރިވާ ހޯރމޯން އެކެވެ. ލޭގައި ކެލްސިއަމް އެކުލެވޭ މިންވަރު ދަށްކުރުމަށް މިހޯރމޯން ބާރުއަޅައެވެ.\nތައިރޮއިޑް ގްލޭންޑްގެ ބަލިތައްEdit\nތައިރޮއިޑް ބަލިތައް ފާޅުވަނީ ހަށިގަޑަށް ބޭނުންވާ، އެގްލޭންޑުން އުފައްދާ މުހިއްމު ހޯމޯންތައް އެދެވޭ ގޮތުގައި އުފެއްދުމަށް މައްސަލަތައް ދިމާވުމުންނެވެ. ތައިރޮއިޑްގެ މަސައްކަތް މާބޮޑަށް އިތުރުވެއްޖެނަމަ އެދެވޭ މިންވަރަށްވުރެ އިތުރަށް ލޭގެ ތެރެއަށް ހޯމޯންތައް އިތުރުވެގެން ދާނެއެވެ. މިހެންވެއްޖެނަމަ ކިޔަނީ ހައިޕަރތައިރޮއިޑިޒްމްއެވެ. ލެޓިންބަހުން ހައިޕަރ ކިޔަނީ ކަމެއް މައްޗަށް ދިއުމަށެވެ. ހައިޕަރ ތައިރޮއިޑިޒްމްގެ ޙާލަތު އުފެދިއްޖެނަމަ ހަށިގަޑުގައި ބޭނުންވާވަރަށްވުރެ އިތުރަށް މާއަވަހަށް ހަކަތަ ބޭނުންކުރާނެއެވެ. އެއާއެކު ސެލްތަކުގައި މެޓަބޮލިޒަމްގެ މަސައްކަތް ނޭދެވޭ މިންވަރެއްގައި ހަލުއިވެގެން ދާނެއެވެ.\nމީގެ އިދިކޮޅަށް ބަލާއިރު ތައިރޮއިޑް ގްލޭންޑްގައި އެދެވޭ މިންވަރަށް ހޯމޯން ނުއުފެއްދޭނަމަ އެހާލަތައް ކިޔަނީ ހައިޕޯތައިރޮއިޑިޒްމްއެވެ. ލެޓިންބަހުން ހައިޕޯގެ މާނައަކީ މަދުވުން ނުވަތަ ދައްވުމެވެ. މިގޮތުން ލޭގެ ތެރެއަށްދާ ހޯމޯންގެ މިންވަރު މަދުވުމުން ސެލްތަކުގައި ހަކަތަ ބޭނުންކުރެވޭނީ އެދެވޭ މިންވަރަށްވުރެ ދައް ހަލުއިމިނެއްގައެވެ. އެއާއެކު ސެލްތަކުގައި ހިގާ މެޓަބޮލިޒަމްގެ މަސައްކަތް ލަސްވެގެންދާނެއެވެ.\nމިދެކަންތަކަކީވެސް ތަފާތު ދެކަމަށްވެފައި އަދި އެއްކަމަކީ ގިނަވުން ކަމުގައި ވެފައި އަނެއްކަމަކީ މަދުވުން ކަމުގައިވިއަސް މިދެޙާލަތުގައިވެސް ތައިރޮއިޑް ދުޅަވެފައި އިންނަފަދައިން ބޮޑުކޮށް ފެންނާނެއެވެ.\nތައިރޮއިޑް ގްލޭންޑް ބޮޑުވެފައިވާނަމަ ލަމްޕެއް އިންނަފަދައިން އަތްލީމާވެސް އެކަން އިޙްސާސް ކުރެވޭނެއެވެ. ލޮލަށް ފެނުމުން ބޮޑުވެފައި އިންކަން އެގޭވަރަށް ދުޅަވެއްޖެނަމަ އެކަމަށް ކިޔަނީ ގޮއިޓަރއެވެ. ކާނާގައި އެކަށީގެންވާ މިންވަރަށް އަޔޮޑިން ނުހުންނަނަމަ ތައިރޮއިޑް ދުޅަވުމަކީ އެކަށީގެންވާކަމެކެވެ. ނަމަވެސް މިހާރު މިހެން ދިމާވުން ވަރަށް ދުރެވެ. އެއީ އަޅުގަޑުމެން ބޭނުންކުރާ ލޮނުގައިވެސް ބޭނުންވާ މިންވަރަށް އަޔޮޑިން އިތުރުކޮއްފާ ހުރެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހައިޕަރތައިރޮއިޑިޒަމް\nހައިޕަރތައިރޮއިޑިޒަމް ހުންނަމީހަކު އަވަހަށް ނާވަރސްވުން، ކަންތައް ކުރުމުގައި ދެކޮޅަށް ކިރިކިރިހުރުން، ދާހިއްލުން، ހޫނަށް ކެއްކުރަން އުދަގޫވުން، އަވަހަށް ވަރުބަލިވުން، ނިދަން އުދަގޫވުން، ހިތުގެ ވިންދު އަވަސްވުން، އަންހެންކުދިންނަށް ޕީރިއަޑް އިންތިޒާމު ނުވުމާއި މާއަވަސް އަވަހަށް ޕީރިއަޑްވުން، މަސަލްތަކުގައި ވާގިނެތުން ހިމެނެއެވެ. މިމައްސަލަ ހުންނަމީހުން އެކަށީގެންވާ މިންވަރަށް ކާނާބޭނުންކުރިއަސް ބަރުދަން ލުއިވެގެން ދާތަން ފެންނާނެއެވެ. ހަމައެއާއެކު ލޯހިރުވުމާއެކު ލޮލަށްބަލާލީމާ ހީވާނީ ކަޅިއަޅައިގެން ހުންނަހެންނެވެ. ބައެއްފަހަރު ލޮލުގެ ކައިރިފަށުގައި ހުންނަ ޓިޝޫތައް ހުންނާނީ ހަލާކުވެ ދުޅަވާގޮތް ވެފައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ގްރޭވްސް ބަލި\nމިއީ ހަށިގަޑުގެ ދިފާޢީ ނިޒާމަށް ޖެހޭބައްޔެކެވެ. ހައިޕަރތައިރޮއިޑިޒަމް ޖެހެން ދިމާވާ އެންމެ މުހިއްމު އެއްސަބަބަކީ މިއެވެ. މިޙާލަތަކީ ހަށިގަޑުގެ ދިފާޢީ ނިޒާމުން އާދަޔާއި ޚިލާފު އެންޓިބޮޑީއެއް އުފައްދަނީއެވެ. (އާއްމު ގޮތެއްގައި އެންޓި ބޮޑީސްގެ ބޭނުމަކީ ހަށިގަޑަށް ވަންނަ ގެއްލުންދޭ ޖިސްމުތަކާއި ހަގުރާމަކުރުމެވެ.) މިއާދަޔާއި ޚިލާފު އެންޓިބޮޑީސްގެ ސަބަބުން ތައިރޮއިޑް ގްލޭންޑުން ރިލީޒްކުރާ ހޯމޯންގެ މިންވަރު އިތުރުކުރެއެވެ. އޭގެ ސަބަބުން އެންމެފަހުން ތައިރޮއިޑް ގްލޭންޑް ދުޅަވަނީއެވެ. ގޮއިޓަރ އުފެދެން ދިމާވާ ސަބަބަކީމިއެވެ.\nޑޮކްޓަރުން އޭގެ ވަކިސަބަބެއްނޭގޭ ދިފާއީ ނިޒާމަށް ޖެހޭމިބަލި އަންހެނުންނަށް ޖެހުން ފިރިހެނުންނަށްވުރެ ގިނައެވެ. ހަމައެގޮތަށް ޒުވާންއުމުރުގެ ކުދިންނާއި ދެބައި އުމުރުގެ މީހުންނަށް ޖެހޭލެއް ގިނަކަން ފާހަގަކުރެވެއެވެ.\nޑޮކްޓަރުން ގިނަފަހަރަށް ގްރޭވްސް ބަލި ދެނެގަންނަނީ ބޭރުފުށުން ބަލާބެލުމަށާއި ލޭޓެސްޓްކޮށްގެން ލޭގައި ތައިރޮއިޑް ހޯމޯން އެކަށީގެންވާވަރަށްވުރެ ގިނައިން ހުރިކަން ދެނެގަނެގެންނެވެ.\nޑައިގްނޯސްކޮށް ބަލިދެނެގަތުމަށްފަހު ގްރޭވްސް ބަލިހުންނަ ޒުވާންކުދިންނަށް ދޭފަރުވާއަކީ ތައިރޮއިޑްއާއި އިދިކޮޅަށް ބޭސްދިނުމެވެ. މިބޭހުގެ ސަބަބުން ތައިރޮއިޑް ހޯމޯން އުފެއްދުން މަނާކުރެއެވެ. މިބޭހުގެ ސަބަބުން އެއްމަހާއި ދެމަހާއި ދޭތެރޭގެ މުއްދަތެއްގައި ތައިރޮއިޑް ހޯމޯން އޭގެ އާދައިގެ މިންވަރަށް އާދެއެވެ. މިބަލި މުޅިންފިލައިގެން ނުގޮސް ހުރެދާނެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހައިޕޯތައިރޮއިޑިޒަމް\nހައިޕޯތައިރޮއިޑިޒަމް ކުޑަމިންވަރަކަށް ހުންނަ މީހަކު އެކަމުގެ އުދަގޫ މާބޮޑަށް ނުހުރެވެސް ހިގައިދާނެއެވެ. ބައެއްފަހަރު މިކަމުގެ އެއްވެސް އަލާމާތެއް ނެތިވެސް ހިގައިދާނެއެވެ. ނަމަވެސް މިކަންތައް ބޮޑުވެގެން ދާނަމަ އެކަމުގެ އުދަގުލާއި އަލާމާތްތައް ފެންނާނެއެވެ.\nތައިރޮއިޑް ހޯމޯން ރަގަޅަށް ނުއުފައްދާ މީހަކަށް ދިމާވާ މައްސަލަތަކުގެ ތެރޭގައި ވަރުބަލިކަމާއި ކަންތައް ކުރާހިތްނުވުން ހިމެނެއެވެ. މިބައިމީހުން ބޮޑަށް ފަލަވާނެއެވެ. އެކަށީގެންވާ މިންވަރެއްގެ ކަސްރަތެއްކޮށް މަދުން ކައިހެދިއަސް މިހެންވެދާނެއެވެ. ޒުވާން އުމުރުގައި މިފަދަކުދިން ބޮޑުވުމާއި އިސްކޮޅުން ދިގުވުން ލަސްވެދާނެއެވެ. ވަރުބަލިކަމާއި ހަންހިކުމާއި އިސްތަށި ފޭބުމާއި ހަދާން ބަލިވުމުގެ މައްސަލަ ކުރިމަތިވެދާނެއެވެ.\nތައިރޮއިޑް ގްލޭންޑްގެ ބަލިތައް ދެނެގަތުންEdit\nތައިރޮއިޑް ގްލޭންޑްގެ ބަލިތަކަށް ފަރުވާކުރުންEdit\nއަދިވެސް ބައްލަވާ ލައްވާEdit\nLast edited on4އެޕްރީލް 2013, at 20:52


Ali, Kaamiyaabuge magu ali kuree undhagulun!\nއަލީ، ކާމިޔާބަށް މަގު އަލިކުރީ އުނދަގުލުން!\nމަސައްކަތް ކުރީ އެއް ތާކު ދެ ތާކު ނޫނެވެ. ދެތިން ހަތަރު ތަނެއްގަ އެވެ. މަސައްކަތް ކުރުމަށް އެންމެ ރަނގަޅު ތަނެއް ހޯދުމެވެ. އުމުރުން 16 އަހަރުގައި މަސައްކަތުގެ މާހައުލަށް ނުކުތް އަލީ މުހައްމަދު އެ މަގުސަދު ހާސިލްކޮށްފަ އެވެ. ޓޫރިޒަމް ދާއިރާއި ގުޅުންހުރި ކެއިން ބުއިމުގެ ދާއިރާގައި އަލީ މަސައްކަތް ކުރާތާ މިއަދަށް 12 އަހަރުވީ އެވެ. މި ދާއިރާ އިން އޭނާ ވަނީ ގިނަ ތަޖުރިބާތަކެއް ހޯދާފަ އެވެ. މިއަދު ސިންފަނީ ކުންފުނީގެ ރެސްޓޯރެންޓްތައް ހިންގުމުގެ ހުރި ނަމަވެސް މީގެ ކުރިން ރިސޯޓުތަކުގައި ވެސް މަސައްކަތް ކުރި އެވެ. އުމުރުން 40 ގެ އަހަރުތައް މިހާރު އަލީ ގުނަމުންދާއިރު މި ދާއިރާ ހަމައެކަނި ދިވެހިން މަސައްކަތް ކުރާ ދާއިރާއަކަށް ވުމެވެ.\n"އެންމެ ފުރަތަމަ [ކުރަމަތި] ރިސޯޓެއްގައި މަސައްކަތް ކުރީ ރެސްޓޯރެންޓުގެ ޕޭންޓްރީ. ޔޫރޯ ސްޓޯރު ވަސީމު ބުނީ އެ ތަނުގައި މަޑު ކުރާށޭ. ދެން އުޅުނީ ރޫމް ބޯއީ އަކަށް،" މަސައްކަތުގެ ފުރަތަމަ ތަޖުރިބާ އަލީ ކިޔައި ދިނެވެ.\nފުވައްމުލަކަށް އުފަން އަލީ ހަތަރު ރިސޯޓެއްގައި މަސައްކަތް ކުރި އެވެ. ކުރަމަތި ރިސޯޓާއި މަކުނުދޫ ރިސޯޓުގައި ވެސް މަސައްކަތް ކުރި އެވެ. މިހާރު މަސައްކަތް ކުރާ ރެސްޓޯރެންޓުގެ އަސްލު ބޭނުންވާ މަގާމަށް ގުޅުނީ މަކުނުދޫއިންނެވެ. އެތަނުގެ ވެއިޓަރެއްގެ މަގާމުގައި އުޅުނެވެ.\n"ފުރަތަމަ ވެއިޓަރެއްގެ މަގާމަށް އައިއިރު އެއްވެސް އެއްޗެއް ނޭނގެ. ދެ ތިން ދުވަހުގެ ޓްރެއިނިންއެއް ހަދައިގެން ނުކުތީ. އެންމެ ބޮޑަށް ދަތިވީ ސާވިސްއަށް ނުކުތްއިރު އިޓަލީ ބަސް ނޭނގުމެވެ. ފުރަތަމަ ވެއިޓަރެއްގެ ވަޒީފާގައި ތަފާތު ތަޖުރިބާތަކެއް ވެސް އޭނާވަނީ ކޮށްފަ އެވެ. މިކަން އަލީ ގަބޫލުކުރީ މިދާއިރާ އިން އުނގެނެން ލިބުނު ހިތް ވަރެއްގެ ގޮތުގަ އެވެ.\n"ފުރަތަމަ ދުވަހު ލިބުނު މޭޒުގައި ތިބީ ހުސް އިޓަލީ މީހުން. އެމީހުން ވާހަކަ ދެއްކީމަ އެއްވެސް އެއްޗެއް ނޭނގުނު. ބުނާނެ އެއްޗެއް ވެސް ނޭނގުނު. ދެން ހުރީ. އެހެން ހުއްޓައި ކައިރީގައި ހުރި މޭޒުގައި ތިބި ދެ ޓޫރިސްޓުން ކިޔައި ދިނީ. އެތަނުގައި ހުރި އަންހެން މީހާ އެހީ އިޓަލީ ބަސް ނޭނގޭހޭ؟ އަހަރެން ބުނީ ނޭނގެއޭ. ބުނީމަ އަނެއް ދުވަހު އައީ އިޓަލީ ބަހާއި އިނގިރޭސި ބަސް ހުރި ފޮތެއް ހިފައިގެން. އެ މޭޒުގައި ތިބި އިޓަލީގެ ދެ މަފިރިން އެ ރަށުގައި ޗުއްޓީ ހޭދަ ކުރަމުން ކޮންމެވެސް ވަރަކަށް އިޓަލީ ބަސް ދަސްކޮށް ދިނީ،" އިޓަލީ ބަސް އެނގުނު ގޮތް ކިޔައިދެމުން އަލީ ބުންޏެވެ.\n"އޭނާއަކީ އިޓަލީގައި ޓީޗަރަކަށް އުޅޭ މީހެއް. އޭނަ ރިސޯޓުގައި ހުރެގެން ދަސްކުރީ."\nމި ރިސޯޓުގައި މަސައްކަތް ކުރަމުން ދަނިކޮށް އެ ރިސޯޓު ވިއްކައިލީ އެވެ. އެހެންވެ، ދެން ބަދަލުވީ ފުލްމޫން ރިސޯޓަށެވެ. އަދި އެއަށްފަހު ބަދަލުވީ ކަނިފިނޮޅަށެވެ. އަދި ބަނޑޮހުގައި ވެސް މަސައްކަތް ކުރި އެވެ.\nއަލީ ގަބޫލުކުރާ ގޮތުގައި ރިސޯޓެއްގައި މަސައްކަތް ކުރުމަކީ ވަރަށް ހިތްހަމަ ޖެހޭ މާހައުލެކެވެ. އާމްދަނީގެ ގޮތުންނާއި ރިސޯޓުގެ މާހައުލުގެ ގޮތުން ބަލާނަމަ ވެސް ވަރަށް ހިތްހަމަ ޖެހޭ އެވެ.\nއޭގެފަހުން، އަލީގެ ހިޔާލަށް އައީ ރިސޯޓު މާހައުލާ ތަފާތު ތަޖުރިބާއެއް ކޮށްލުމަށެވެ. އެހެންވެ ބަދަލުވީ ސިންފަނީ އަށެވެ. ރާއްޖޭގައި އެންމެ ފުރަތަމަ ހުޅުވި ރެސްޓޯރެންޓުތަކުގެ ތެރޭގައި ހިމެނޭ ސިންފަނީގައި މަސައްކަތް ކުރަން ލިބުމަކީ އޭނާ އަށް މުޅިންއާ ތަޖުރިބާއަކަށްވި އެވެ.\n"އެންމެ ފުރަތަމަ ސިންފަނީ އަށް އައީ ވޭޓަރަކަށް. ފުރަތަމަ އައިރު ހިއެއް ނުވޭ އުޅެވޭނެހެނެއް. ހީކުރީ އުނދަގޫ ވާނެ ކަމަށް. މީހުން ދެކޭ ގޮތް ވެސް ވަރަށް ތަފާތު ވާނެ ކަމަށް. ހީކުރީ ސައި ހޮޓަލުގައި ކަންތައް ކުރާ ގޮތަށޭ މީހުން ކަންތައް ކުރާނީ. އެކަމަކު ރެސްޓޯރެންޓުގައި މަސައްކަތް ކުރަން ފެށީމަ އެނގުނީ ހިދުމަތް ހޯދަން އަންނަ ކަސްޓަމަރުންނަކީ ވަރަށް ތަފާތު ރަނގަޅު ބައެއްކަން. ދިވެހިން ރަނގަޅުކަން. އެ ސަޕޯޓު ވަރަށް ބޮޑު ސަބަބަކަށްވި މި ދާއިރާގައި ހިފަހައްޓާލެވުމުގެ،" އަލީ ކިޔައިދިނެވެ.\nއަލީ ގަބޫލުކުރާ ގޮތުގައި ސިނަފަނީގައި 12 އަހަރު މަސައްކަތް ކުރުމުގެ ސިއްރަކީ އެ ކުންފުނީގެ އެންމެ ފައުންޑަރުން ފެށިގެން މިހާރުގެ މެނޭޖުމަންޓުގެ ހުރިހާ މެންބަރުންގެ ގާތް ކަމެވެ. އެމީހުންގެ އެހީތެރިކަމެވެ.\n"ވަރަށް ރަނގަޅު މި ތަން. [ސިންފަނީ] ގެ އެންމެ މަތިން ފެށިގެން ހުރިހާ ކުދިން ވެސް ވަރަށް ރަނގަޅު. ސާވިސް ދޭން ތިބޭ މުވައްޒަފުންނާ ދޭތެރޭ ދެކޭ ގޮތް ވަރަށް ތަފާތުވާނެ މިތަން. މި ތަނެކޭ ރިސޯޓެކޭ ތަފާތެއް ނެތް،" ގާތްގަނޑަކަށް 30 މުވައްޒަފުން ބަލަހައްޓާ، އަލީ ބުންޏެވެ.\nއަލީ ސިންފަނި އަށް ގެނައި ބަދަލަކީ ކޭޓަރިން ފެށުމެވެ. ނަމަވެސް ފުރަތަމަ އެކަންވީ ތަންކޮޅެއް ދަތިވި ކަމަށެވެ.\n"ސިންފަނީގައި ދިވެހިން ގިނަ އިން އުޅުމުގެ ސިއްރަކީ ރަނގަޅުވުން. މުވައްޒަފުންނަށް ލިބޭ ހިދުމަތް ވެސް ރަނގަޅު. ދިވެހިން ތިބީމަ މިވާ ގޮތަކީ ބްރޭންޑް ވަރަށް ވަރުގަދަ. ހާއްސަކޮށް ދިވެހިންނަށް. ދިވެހިން ވަރަށް ބަލައި ގަނޭ."\nއަލީ މި މަސައްކަތުގައި އެންމެ ބޮޑު އެހީތެރިކަމެއް ދެނީ އޭނާގެ އަންހެނުނާއި "ސިންފަނީގެ އާއިލާ" އެވެ.\n"ވަރަށް ގިނަ ވަގުތު ބޭނުންވާ ދާއިރާއެއް މިއީ. އެކަމުގައި ވެސް އާއިލާގެ އެއްބާރުލުން ވަރަށް ބޮޑު. ސްޓާފުންގެ އެއްބާރުލުން ވަރަށް ބޮޑު. އެކަމަށް އެންމެންނަށްވެސް ބުނެލަން ބޭނުންވަނީ ޝުކުރިއްޔާއޭ،" ތިން ކުދިންގެ ބައްޕަ ބުންޏެވެ.


Afaa: vazeefa ah dhamun craft viyafaaree gai\nއަފާ: އައްމިލައަށް ދަސްކޮށްގެން އާޓާއި ކްރާފްޓްގެ އުފެއްދުން ތައްޔާރުކޮށް، ވިއްކަނީ އަމިއްލަ އުފަލަށްޓަކައި.\nއަފާ: ވަޒީފާއަށް ދަމުން ކްރާފްޓް ވިޔަފާރީގައި\nފާމަސިސްޓެއްގެ ވަޒީފާ އާދަކުރަމުން ދެ ކުދިން ބަލަމުން ވަގުތު ހޯދުން އުދަނގުލަސް، އަފާ އާޓް އަދި ކްރާފްޓް މަސައްކަތް ކުރަނީ ކުރާ ހިތުން\nއައިޝަތު އަފާއަކީ ފާމަސިސްޓެކެވެ. އައްޑޫ އިކުއެޓޯރިއަލް ހޮސްޕިޓަލުގެ އެސްޓީއޯ ފާމަސީގައި މަސައްކަތް ކުރާތާ މިހާރު ހަތް އަހަރު ވެފައިވާ ދެ ކުދިންގެ މަންމައަށް ކޮންމެ ދުވަހަކީ ވެސް ބުރަ ދުވަހެކެވެ. އޮފް ލިބެނީ ހަފްތާއަކު އެއް ދުވަހެވެ. އެކަމަކު އޭނާގެ ދުވަހުގެ ބުރަކަން ވަޒީފާއާ ހިސާބުން އަދި ނިންމައެއް ނުލަ އެވެ.\nއަފާ، 30، އަކީ އުފެއްދުންތެރި ހުނަރުވެރިއެކެވެ. ރޭގަނޑު ނިދި ނަގާލައިގެން ވެސް އެ ހުނަރުގެ ބޭނުން ހިފަން އޭނާ ބޭނުންވެ އެވެ. އިންސްޓަގްރާމްގައި ހިންގާ 'އާޓްފުލް ތިންގްސް' އަކީ އޭނާގެ ލޯތްބެވެ.\nއަފާ އޭނާގެ ދެ ކުދިންނާ އެކު\nކައިވެނީގެ ރަން، ލޯބިވެރިޔާއަށް ދޭނެ އެއްޗެއް، ނުވަތަ އުފަން ދުވަސް ކަހަލަ ހާއްސަ ދުވަހެއްގައި ދިއްކޮށްލާނެ ހަދިޔާގެ އެކި އުފެއްދުންތައް، އަފާ އަންނަނީ ތައްޔާރުކުރަމުންނެވެ. މިއީ އޭނާ އުފަލަކަށް ކުރާ މަސައްކަތެކެވެ. އަދި އެ އުފެއްދުންތަކުން އެހެން މީހުންނަށް ވެސް ގެނެސްދެނީ އުފާވެރިކަމެވެ.\nއަފާ އަބަދުވެސް އާޓާއި ކްރާފްޓް މަސައްކަތަށް ލޯބިކުރެ އެވެ. ހިތް ކިޔާ ކަހަލަ ކްރާފްޓެއް ފެނިއްޖެ ނަމަ އަމިއްލައަށް އެ އެއްޗެއް ހެދޭތޯ ބަލަ އެވެ. ފެހުމާއި ކޭކް އެޅުމަކީ އާޓެއް ކަމަށް ދެކި އެ ކަންކަން ވެސް ތަޖުރިބާކުރި އެވެ. އަފާ ބުނިގޮތުގައި ކަރުދާހުން ސާމާނު ހަދަން އޭނާ އެންމެ ބޮޑަށް ހިތްޖެހުނީ ޓިކްޓޮކްގެ ކްރާފްޓް ވީޑިއޯތައް ބަލަނިކޮށް ފެނުނު މެޝިނަކާ ހެދި އެވެ.\nކްރާފްޓް މަސައްކަތަކީ އަފާ އަބަދުވެސް ޝައުގުވެރިވާ އަދި ފޫހިކަމެއް ނެތި ކުރާ ކަމެއް.\nކްރިކަޓް ކަޓިން މެޝިނުން ބޭނުން ގޮތަކަށް، ބޭނުން އެއްޗެއް ކުރަހާލައި އަދި ކަފާލެވެ އެވެ. އެއީ އާޓްފުލް ތިންގްސްގެ ފެށެމެވެ.\n"ކަރުދާހުން އެއްޗެހި ހަދަން ފެށުނީ އެ ހިސާބުން. ތްރީޑީ ލެޓާސް، ބެނާސް، ކޭކް ޓޮޕާސް، އެކްސްޕްލޯޝަން ބޮކްސް ހަދަން ފެށީ،" އަފާ ކިޔައިދިނެވެ.\nއަފާ ކްރާފްޓް މަސައްކަތް ދަސްކުރަން، އެންމެ ފަހުން ރޭގަނޑު ނުނިދާ ވެސް ވަގުތު ހޭދަކުރި އެވެ. އޭނާގެ ހުނަރު ވިޔަފާރިއަކަށް ބަދަލުކުރީ ރައްޓެއްސެއްގެ ލަފާގެ މަތިންނެވެ. އޭގެ ފަހުން ލިބޭ ކޮންމެ އޯޑަރަކާ އެކު، އަފާ ބުނީ، އޭނާގެ ހުނަރަށް ވެސް ތަރައްގީ އަންނަ ކަމަށެވެ.\nކްރިކަޓް މެޝިނާ ކުޅެމުން ގޮސް އެންމެ ފަހުން ސްކެޗް ކުރަން ވެސް އަފާ ދަސްކުރި އެވެ. އަމިއްލައަށް ޑިޖިޓަލްކޮށް ކުރަހާ ކުރެހުންތައް މެޝިނަށް ފީޑްކުރުމުން އެ ކުރެހުމެއްގެ އުފެއްދުންތައް ހަދާލަ އެވެ. އަފާގެ ޑިޖިޓަލް އިލަސްޓްރޭޝަންގެ ފެށުމަކީ އެ އެވެ.\nކުރިން ގޭތެރޭގެ ފާރެއްގެ ރީތިކަން ބޮޑުކުރަން އަސްލު ފޮޓޯގަނޑެއް ބެހެއްޓިޔަސް އެ ގޮތް ގިނަ މީހުންނަށް މިހާރު އެހާ ކަމަކުނުދެ އެވެ. މިހާރު ގިނަ މީހުންނަށް ރަނގަޅީ އަސްލު ފޮޓޯގެ ބަދަލުގައި ކުރެހުމެވެ. ސްކެޗް އާޓިސްޓެއް ލައްވާ ސްކެޗުކޮށްލުމެވެ. އެ ފަންނުގެ އުފެއްދުންތަކަށް ގިނަ މީހުންގެ ހިތް ދަމައިގަނެ އެވެ. އަފާގެ ކަސްޓަމަރުންގެ މެދުގައި ވެސް އެންމެ މަޝްހޫރީ އޭނާގެ އެ ހުނަރެވެ. ޔޫޓިއުބް ބަލައިގެން ޑިޖިޓަލް ސްކެޗް ކުރަން ދަސްކޮށްގެން ނެރެމުން އަންނަ އުފެއްދުންތަކަށް އެތައް ބަޔަކު ހިތްޖެހެ އެވެ.\nއޭނާގެ އުފެއްދުންތަކުގެ ތެރެއިން އެންމެ ބޮޑު ޑިމާންޑެއް އޮންނަނީ މިކަހަލަ ސްކެޗްތަކަށް ކަމަށް އަފާ ބުނޭ\n"އެޑޯބީ އިލަސްޓްރޭޓަރުން ފުރަތަމަ ކުރެހީ އައިފޯނުގައި. އޭރަކު އައިޕެޑެއް، ޕެންސިލެއް ނެތް. ސްކެޗް ކުރަނީ އިނގިލިތަކުން. އައިޕެޑަކާއި އެޕަލް ޕެންސިލެއް ގަނެގެން މިހާރު މި ކުރަހަނީ. މިހާރު ހިތަށްއަރާ ކިހިނެއްހޭ އޭރު އެ ކުރެހީ ވެސް،" އަފާ ބުންޏެވެ.\nކުރެހުންތައް ފްރޭމްކޮށް ލޯގަނޑަށް ލައި ގޭތެރެ ޒީނަތްތެރިކުރަން ވިއްކަން ފެށުމަކީ އޭނާއަށް ފަހިވި ފުރުސަތެކެވެ. ކުރެހުންތައް މިގޮތަށް ފްރޭމްކޮށްގެން ވިއްކާ މާ ގިނަ ބަޔަކު އަދި ނޫޅެ އެވެ.\nކުއްޖެއްގެ އުފަން ދުވަހާ ގުޅޭ ގޮތުން އަފާ ތައްޔާރުކޮށްފައިވާ ބޯޑެއް\nފާމަސީ ވަޒީފާ އާއި ދެ ކުދިން ބެލުމާއި އާޓް އަދި ކްރާފްޓް މަސައްކަތް ކުރުމަށް ވަގުތު ހޯދުން އުދަނގުލަސް އެކަން ކުރަނީ ކުރާ ހިތުން ކަމުގައި އަފާ ބުންޏެވެ.\n"އެންމެ އުފާވަނީ ކަސްޓަމަރުންގެ ފަރާތުން ލިބޭ ފީޑްބެކްގެ ސަބަބުން. މީހެއްގެ ގެއެއްގައި އަހަރެންގެ މަސައްކަތެއް (ފޮޓޯ ލޯގަނޑެއް) ޒީނަތްތެރި ކުރުމަށް ބެހެއްޓުން އެއީ ލިބޭ ޝަރަފެއް. އެހެންވެ އަހަރެން މަސައްކަތް ކުރަނީ %100 ދީގެން،" އަފާ ބުންޏެވެ.\nއަފާ ސްކެޗް ކުރަން ދަސްކުރީ އަމިއްލަ އަށް\nއަފާގެ ފާހަގަކޮށްލެވޭ އެއް އުފެއްދުމަކީ ކުޑަކުދިންނަށް އަކުރު ދަސްކޮށްދޭން ހެދި ޕޯސްޓަރުތަކެވެ. ވަރަށް ގިނަ މީހުންގެ ނަޒަރު އެއަށް ހުއްޓުނެވެ. އަފާގެ އަމިއްލަ އަތުން މިނިމަލިސްޓް ސްޓައިލަކަށް ލިޔެފައިވާ ތާނަ އަކުރާއި އަލިފުބާ އަކުރާއި އިނގިރޭސި އަކުރު ހިމެނޭ ޕޯސްޓަރު ފްރޭމްތައް ވަނީ ވައިގައި ހިފައިފަ އެވެ.\nކުދިންނަށް އަކުރު ދަސްކޮށްދިނުމަށް އަފާ އުފައްދާފައިވާ ޕޯސްޓަރުތަކެއް\nއަފާގެ މިހާރުގެ ލަނޑުދަނޑިއަކީ އައްޑޫގައި އުޅޭ އާޓް އަދި ކްރާފްޓްގެ އެހެން ހުނަރުވެރިންނާ އެކު ޕޮޕްއަޕް ޝޮޕަކަށް ތައްޔާރުވުމެވެ.\nތުއްތު ކުދިންނަށް ނަން ކިޔުމުގެ އުފަލުގަައި އަދި ކޮޓަރި ޒީނަތްތެރި ކުރުމަށް ނަން ފެށޭ އަކުރު ބޭނުން ކުރެވޭ ގޮތަށް އަފާ ހަދާފައިވާ އެއްޗެއް\nކައިވެނީގެ ރަން ހަވާލު ކުުރުމަށް ބޭނުންކުރާ އެއްޗެއްގެ ގޮތުގައި އަފާ ހަދާފައިވާ އެއްޗެއް\n"އަހަރެން ބޭނުންވަނީ ޒުވާން ކްރިއޭޓިވް މައިންޑްސްއަށް ޓްރެއިނިން ޕްރޮގްރާމް ހިންގަން މުސަތަގުބަލުގައި،" އަފާ ބުންޏެވެ.\n"އެމީހުންގެ ކްރިއޭޓިވިޓީ އާއި ޕެޝަން ހޯދައިދިނުމަށް މަގެއް ކޮށައިދޭން. ކޮންމެ މީހަކީ ވެސް ކްރިއޭޓިވް މީހެއް. އަދި ކްރިއޭޓިވް ވާން ވެސް ޖެހޭ."\nބޭސް ފިހާރައިގައި އަދާކުރާ ވަޒީފާއާ ދޭތެރޭ އެހާ ހިތްހަމަޖެހިގެން ހުރެ ވެސް، އަމިއްލަ ފަންނުވެރިކަން ކުރިއަރުވަން އަފާ މަސައްކަތް ކުރަނީ އެ ވިސްނުމުގަ އެވެ. އުފެއްދުންތެރި ހުނަރުވެރިއަކަށް އޭނާ ވީ އަމިއްލައަށެވެ. އެއީ އަފާއަށް، ހަޔާތުގެ ވަރަށް ބޮޑު ކާމިޔާބީއެކެވެ.\nމީހުންލިވިންއައްޑޫފަންނާނުންއަތޮޅުތައްއާޓް އެންޑް ކްރާފްޓް


ދީނީ ނަސޭހަތް ދޭ މީހުން އެނގޭ ވަރަށް ވުރެ ނަޝީދުގެ ލާދީނީކަން ބޮޑު: އިޔާޒް – Dhen.mv\nދީނީ ނަސޭހަތް ދޭ މީހުން އެނގޭ ވަރަށް ވުރެ ނަޝީދުގެ ލާދީނީކަން ބޮޑު: އިޔާޒް\nFebruary 18, 2020 - 11:00 pm\nދީނީ ނަސޭހަތް ރަނގަޅު ގޮތުގައި ދެއްކާ ބޭފުޅުންނާއި އެނޫން ބޭފުޅުން ވަކި ކުރައްވަން އެނގިވަޑައިގަންނަވާ ވަރަށް ވުރެ މަޖިލީހުގެ ރައީސް މުހައްމަދު ނަޝީދުގެ ލާދީނީކަން ބޮޑު ކަމަށް ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވެއްޖެއެވެ.\nއިޔާޒް މިހެން ވިދާޅުވީ މަޝްހޫރު ދީނީ އިލްމުވެރިޔާ ޑރ.ބިލާލް ފިލިޕްސް ރާއްޖެ ގެންނަން ފެނިވަޑައިނުގަންނަވާ ކަމަށް ނަޝީދު ވިދާޅުވުމާ ގުޅިގެންނެވެ.\nނަޝީދު ކުރެއްވި ޓްވީޓެއްގައި ވިދާޅުވީ ޑރ. ބިލާލް އަކީ ދީނީ ހެޔޮ ލަފާ ނަސޭހަތް ދެއްވާ ބޭފުޅެއްގެ ގޮތުގައި ގިނަ އިސްލާމީ މުޖުތަމައުތަކުން ބަލައި ނުގަންނަ ކަމަށާއި އެ ބޭފުޅާ ރާއްޖެ ގެންނާކަށް ނުފެންނަ ކަމަށެވެ.\nނަޝީދުގެ މި ވާހަކަތަކށް ރައްދު ދެއްވައި އިޔާޒް ވަނީ ނޭނގޭ ވާހަކަ ނުދައްކަވާ މަޑުން ހުންނެވުމަށް ނަޝީދަށް ގޮވާލައްވާފައެވެ.\n"ދީނީ ނަސޭހަތް ރަނގަޅު ގޮތުގައި ދެއްކާ ބޭފުޅުންނާއި އެނޫން ބޭފުޅުން ވަކި ކުރައްވަން އެނގިވަޑައިގަންނަވާ ވަރަށް ވުރެ މަނިކުފާނުގެ ލާދީނީކަން ބޮޑު. ނޭނގޭ ވާހަކަ ނުދައްކަވާ މަޑުން ހުންނެވޭތޯ ބައްލަވާ. ފަތަށްވެސް ލުއި ވާނެ." އިޔާޒް ވިދާޅުވިއެވެ.\nފަސް އަހަރުގެ ދަރިފުޅު އިންޑިއާގައި، މައިންބަފައިން އޮސްޓްރޭލިއާގައި ދަރިފުޅު ގެނެވޭނެ ގޮތެއް ނެތިފަ


USA in Taiwan dhifaau kohdheyne kamah bunefi - Hali News\nއެމެރިކާއިން ޓައިވާން ދިފާއު ކޮށްދޭނެ ކަމަށް ބުނެފި\n19 June 2021, 12:51\nއެމެރިކާއިން ޓައިވާން ދިފާއު ކޮށްދޭނެ ކަމުގެ ޔަގީންކަން ދީފިއެވެ. އެކަމަކު އެމެރިކާއިން ޓައިވާނަށް ބާރުއަޅަނީ، ޗައިނާ ރުޅިއައިސްގެން ޓައިވާނަށް ގޯނާ ކުރުމުގެ އަމަލެއް ކުރުމަށް ފުރުސަތެއް ނުދިނުމަށެވެ. ހަމަ އެއާއެކު އެމެރިކާއިން ޓައިވާނަށް ބާރުއަޅަނީ، އައްސޭރިފަށުގައި މިސައިލްގެ ދިފާއީ ނިޒާމެއްވެސް ބެހެއްޓުމަށެވެ.\nއެއް ޗައިނާގެ ސިޔާސަތަކީ އެމެރިކާއިން އަދިވެސް ގެންގުޅޭ ސިޔާސަތުކަން ހާމަ ކުރައްވަމުން ޗައިނާ، މޮންގޯލިއާ އަދި ޓައިވާނަށް ކަނޑައަޅާފައިވާ ސްޓޭޓް ޑިޕާޓްމަންޓްގެ ޑެޕިއުޓީ އެސިސްޓެންޓް ސެކްރެޓަރީ ޖޮނަތަން ފްރިޓްޒް ވިދާޅުވީ، ޓައިވާންގެ އަޑުވެސް ބައިނަލްއަގްވާމީ ޖަމުއިއްޔާތަކުގައި އިވެން ވާނެ ކަމަށެވެ. އެހެންވެ، އެމެރިކާއިން ޑަބްލިއުއެޗްއޯގައި ޓައިވާން ބައިވެރިކުރުމަށް މަސއްކަތް ކުރާނެ ކަމުގައި އޭނާ ވިދާޅުވިއެވެ. އަދި އިންޓަރޕޯލްގައިވެސް ޓައިވާން ބައިވެރި ކުރާނެ ކަމުގައި އޭނާ ވިދާޅުވިއެވެ.\nޗައިނާއިން ހޮންގކޮންގ ގައި ކަން ކުރަމުންދާ ގޮތުން ޓައިވާންގެ 24މިލިއަން މީހުންނަށް މާބޮޑު އުންމީދެއް ޗައިނާ ފުށުން ނުލިބޭ ކަމުގައި އޭނާ ވިދާޅުވިއެވެ. ޗައިނާ އިން ހޮންގކޮންގއަކީ ޒާތީ މިނިވަންކަން އޮތް ތަނެއްކަމަށް ބުނިނަމަވެސް ޚިޔާލު ފާޅުކުރުމުގެ މިނިވަންކަމަށް ޗައިނާ އަރައިގަންނަމުންދާ ކަމުގައި އޭނާ ވިދާޅުވިއެވެ.\nޗައިނާއިން ދަނީ ދޭތެރެދޭތެރެން ޓައިވާނަށް ގަނާ ކުރަމުންނެވެ. ބުރާސްފަތިދުވަހުވެސް ޗައިނާއިން ވަނީ ހަތް އަސްކަރީ މަތިންދާބޯޓެއް ޓައިވާންގެ ވައިގެ ސަރަހައްދުގެ ތެރޭން އުދުއްސާފައެވެ. ޖީ7ގެ ބައްދަލުވުން ނިންމާލަމުންވެސް އެގައުމުތަކުގެ ވެރިން ޗައިނާއަށް ގޮވާލެއްވީ ޓައިވާން ކަނޑު އޮޅީގައި ސުލްހަ ގާއިމްކޮށްފައި ބާއްވާށެވެ.


Priyanka dhariyaku hoadhan visnanee | Mihaaru\nޕްރިޔަންކާ ދަރިޔަކު ހޯދަން ވިސްނަނީ\n15 ޖެނުއަރީ 2022 - 07:23\nދަރިޔަކު ހޯދުމުގެ ވިސްނުންތަކެއް މިހާރު ގެންގުޅޭ ކަމަށާއި އެކަމަކު އެއީ ކޮން އިރަކު ކަމެއް ބުނާކަށް އަދިވެސް ނޭނގޭ ކަމަށް ބަތަލާ ޕްރިޔަންކާ ޗޯޕްރާ ބުނެފި އެވެ.\nވެނިޓީ ފެއާ ދިން އިންޓަވިއުއެއްގައި 39 އަހަރުގެ ބަތަލާ ބުނީ ކައިރި މުސްތަގުބަލެއްގައި އެކަން ވެދާނެކަމުގެ އުންމީދު އެބައޮތް ކަމަށެވެ.\n"ހަމަ ޔަގީނުން ވެސް ކުއްޖަކު ނުވަތަ ކުދިންތަކެއް ހޯދުމަކީ ހަމަ ވަރަށް ބޮޑު ޕްލޭނެއް. އެކަމަކު ނޭނގޭ ކަމަކީ އަދި އެކަން ވާނެ އިރެއް. ޔަގީނުން ވެސް ކަމެއް ވާން އޮތިއްޔާ ކަމެއް ވާނެ،" މީގެ ހަތަރު ވަރަކަށް އަހަރު ކުރިން އެމެރިކާގެ މިއުޒިޝަން/އެކްޓަރު ނިކް ޖޯނަސްއާ ކައިވެނިކުރި ޕްރިޔަންޔާ ބުންޏެވެ.\nދަރިޔަކު ހޯދުމާ މެދު މިހާރު އެހާ ސީރިއަސްކޮށް ނުވިސްނަނީ މަސައްކަތްތަކުގައި ބިޒީކަމުންތޯ އެހުމުން އޭނާ ބުނީ ދަރިޔަކު ހޯދުމުގެ ޕްލޭނަށް މަސައްކަތްކުރާ ވަރަށް ބިޒީ ވެސް ނޫން ކަމަށެވެ. ޕްރިޔަންކާ ބުނި ގޮތުގައި ކޮންމެ ކަމެއް ވެސް ވާނީ އެކަމެއް ވާން އޮތް ދަނޑިވަޅެއްގަ އެވެ.\n"އެހެންވީމަ އެފަދަ ވަގުތެއް އަންނަންދެން ކަންނޭނގޭ މަޑުކުރަން ޖެހެނީ،" އޭނާ ބުންޏެވެ.\nޕްރިޔަންކާ އާއި ނިކް 2018 ގައި ކައިވެނިކުރި ފަހުން ދަރިޔަކު ހޯދުމާ ބެހޭ ގޮތުން ކުރިމަތިވާ ސުވާލުތައް ވަރަށް ގިނަ އެވެ. އަދި ދަރިން ހޯދުމުގެ ވާހަކަ އެންމެ ބޮޑަށް މިހާތަނަށް ދައްކާފައި ވަނީ ނިކް އެވެ. އޭނާ ކުރިން ބުނެފައިވާ ގޮތުގައި ގިނަ ދަރިންތަކެއް ހޯދަން ބޭނުންވެ އެވެ.\nކައިވެނިކުރި ފަހުން ޕްރިޔަންކާ ބަލިވެއިން ކަމަށް ބުނެ އެކި ފަހަރުމަތިން ނޫސްތަކުގެ ފަލަ ސުރުހީތަކަށް ވެސް އެ ވާހަކަ އެރި އެވެ.\nPriyanka gaathu Oprah ves ehee dhariaku hoadhaanee kon irakutho\nމިދިޔަ މަހު ރިލީޒްކުރި "މެޓްރިކްސް ރިސަރެކްޝަންސް" ގެ ރޯލެއް ކުޅުނު ބަތަލާ މިހާރު އަންނަނީ ތިން އަހަރެއްހާ ދުވަސް ފަހުން ބޮލީވުޑްގެ ފިލްމެއް ވެސް ކުޅެން ތައްޔާރުވަމުންނެވެ. އެއީ ފަރުހާން އަޚްތަރު ޑައިރެކްޓްކުރާ ތިން އަންހެން އެކުވެރިއެއްގެ ވާހަކަ ކިޔައިދޭ ރޯޑް-ޓްރިޕް ފިލްމު "ޖީ ލޭ ޒަރާ" އެވެ. އޭގެ އަނެއް ދެ ބަތަލާއިންނަކީ ކެޓްރީނާ ކައިފާއި އާލިއާ ބަޓެވެ.\nއޭބީސީގެ ސިލްސިލާ "ކުއަންޓިކޯ" އަށް ފަހު ޕްރިޔަންކާ ކުޅުނު ފުރަތަމަ ސީރީޒް އެމެޒޯން ޕްރައިމް ވީޑިއޯގެ "ސިޓަޑެލް" އަންނަ މަހު ގެނެސްދޭން މިހާރު އަންނަނީ ތައްޔާރުވަމުންނެވެ.\nVarah avahah bappa akah ves vaan beynun: Nick Jonas\nބޮލީވުޑް ހޮލީވުޑް ބޮލީވުޑް ކައިވެނި ޕްރިޔަންކާ ޗޯޕްރާ ހޮލީވްޑް ކައިވެނި ދެމަފިރިން


މުޙައްމަދު މަތީނުގެ ފަރުދީ 12 ވަޢުދާއި އެކު ކެމްޕޭން ހަރަކާތްތަށް ފަށައިފި — Ihavandhoo.com\nމުޙައްމަދު މަތީނުގެ ފަރުދީ 12 ވަޢުދާއި އެކު ކެމްޕޭން ހަރަކާތްތަށް ފަށައިފި\n16 ފެބުރުއަރީ 2014 11 ޢަބުދުﷲ ޙަމީދު\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގެ އިހަވަންދޫ ދާއިރާއަށް އަމިއްލަ ގޮތުން ކުރިމަތި ލައްވާފައިވާ ހއ. އިހަވަންދޫ، އެރޯމާ، އަލްފާޟިލް މުޙައްމަދު މަތީންގެ ފަރުދީ 12 ވަޢުދަކާއި އެކު އެބޭފުޅާގެ ކެމްޕެއިން ހަރަކާތްތައް ފަށައިފި އެވެ.\nމީގެކުރިން މިފްކޯގެ ބޯޑް މެމްބަރ އަދި އެކުންފުނީގެ އެކްޓިންގ މެނޭޖިންގ ޑިރެކްޓަރ ކަމުގެ މަޤާމާއި މޯލްޑިވެސް ޓޫރިސަމް ޑިވްލޮޕްމެންޓް ކޯޕަރޭޝަން (އެމްޓީޑީސީ) ގެ މެނޭޖިންގ ޑިރެކްޓަރ ކަމުގެ މަގާމުވެސް ފުރުއްވާފައިވާ މުޙައްމަދު މަތީނު ވަނީ އިހަވަންދޫ ދާއިރާގައި ހިމެނޭ3ރަށަށްވެސް ފަރުދީ ވަޢުދުތަކެއް ވެލައްވާފައެވެ. އެގޮތުން ހއ. އިހަވަންދުއަށް ކޮށްދިނުމަށް ވަޢުދުވެފައިވާ ކަންތައްތަކަކީ.\n1- އަންހެނުންގެ ބަލިތަކާއި އަދި މާބަނޑު ދުވަސްވަރު ދިމާވާ މައްސަލަތަށް ދެނެގަންނާނެ ކުލިނިކަކަށް ބޭނުންވާނެ އާލަތްތައް (ޑައިގުނޯސްޓިކް އިކުއިޕްމެންޓްސް) ހޯދައި ދިނުން. މީގެ ތެރޭގައި ސްކޭން އަދި އެކުސްރޭގެ ޙިދުމަތުގެ އިތުރުން ސާރޖަރީ ސަޕޯޓް އިކިއުޕްމެންޓްސް ހިމެނޭނެ.\n2- ފުޓުސަލް ދަނޑެއް ހަދައިދިނުމާއިއެކު މިހާރު ކުޅޭ ދަނޑުތައް ރިސާރފޭސް ކޮށް ގުރާސް ޕިޗަށް ބަދަލުކުރުން.\n3-2ވޮލީ ކޯޓު ތަރައްޤީކުރުން.\n4- އިހަވަންދޫ ސުކޫލަށް ޒަމާނީ ޖިމްނޭސިއަމް ހޯދައިދިނުން. އަދި މިދާއިރާއިން2ޖިންސުން އިންސްޓުރަކްޓަރުން ތަމްރީނު ކުރުން.\n5- ޒަމާނީ ފެންވަރުގެ އޮޑި ދޯނި ފަހަރު އެހެލޭ މަރާމާތު ކުރާ ތަނެއް ޤާއިމުކޮށް ރަށުގެ އިޤުތިޞާދީ ހަރަކާތްތައް އިތުރުކޯށްގެން ވަޒީފާގެ ފުރުޞަތު އިތުރު ކުރުން.\n6- އިސްލާމިކު ބޭންކިންގ ހިދުމަތް ތަޢާރަފު ކުރުން އަދި އެ ނިޒާމަށް ރައްޔިތުން އަޙުލުވެރިކޮށް އެދާއިރާއިން ތަމްރީނު ފޯރުކޮށްދިނުން.\n7- މަދުވެގެން7އަހަރު ދާއިރާއަށް ހިދުމަތް ކުރަން ޝަރުތުކޮށް ސިއްހީ ދާއިރާއިން މަތީތަޢުލީމު ހާސިލް ކުރުމުގެ ފުރުޞަތެއް ދިނުން.\nއަދި އިހަވަންދޫ ދާއިރާގައި ހިމެނޭ މާރަންދޫއަށް ވެލައްވާފައިވާ ވަޢުދު ތަކަކީ:\n1- ފުލަޑް ލިޓް ވޮލީކޯޓެއް ހަދައި ދިނުން.\n2- ސާފު ބޯފެން ހޯދޭނެ އާރު އޯ ޕުލާންޓެއް ކައުންސިލަށް ހަދިޔާ ކުރުން.\n3- ރަށު ކައުންސިލަށް3ކުލާސްރޫމުގެ ޕުރީ ސުކޫލެއް ހަދިޔާ ކުރުން.\n4- މަދުވެގެން7އަހަރު ދާއިރާއަށް ހިދުމަތް ކުރަން ޝަރުތުކޮށް ސިއްހީ ދާއިރާއިން މަތީތަޢުލީމު ހާސިލް ކުރުމުގެ ފުރުޞަތެއް ދިނުން.\nއަދި މޮޅަދޫގެ ރައްޔިތުންނަށް ކޮށްދިނުމަށް ވަޢުދުވެފައިވާ ކަންތައް ތަކަކީ:\n1- 40 މީހުންގެ ޖާގައިގެ ފައިބަރު ފެރީ ދޯންޏެއް ކައުންސިލަށް އިންޖީނާއި އެކު ހަދިޔާކުރުން.\n2- އަންހެނުން އިޤުތިޞާދީގޮތުން ބާރުވެރިކުރުވުމަށް ކޯޕަރޭޓިވް އުފައްދައިދީ ދަޏޑުވެރިކަމުގެ ދާއިރާއިން ވިޔަފާރީގެ ހަރަކާތެއް ފައްޓުވައިދިނުން.\n3- މަދުވެގެން7އަހަރު ދާއިރާއަށް ހިދުމަތް ކުރަން ޝަރުތުކޮށް ސިއްހީ ދާއިރާއިން މަތީތަޢުލީމު ހާސިލް ކުރުމުގެ ފުރުޞަތެއް ދިނުން.\nމުޙައްމަދު މަތީނުގެ ކެމްޕެއިން ޓީމުން ރޭ ވަނީ މަތީނުގެ ވަޢުދުތަށް ހިމެނޭ ލީފުލެޓުތައް ރަށުގެ ގެތަކަށް ބެހުމުގެ އިތުރުން މަތީނުގެ ކެމްޕެއިން ބެނާތަށް ރަށުގެ ބޮޑެތި މަގުތައް މަތީ ދަމާފައެވެ.\nމަޖްލީސް މެމްބަރުންނަކީ އެއްޗެހި ހަދިޔާކޮށް ފައިސާ ބަހަން ހޮވާ ބައެއްނޫން. އެއީ ރައްޔިތުންނަށް ހިމާޔަތާއި ރައްކާތެރިކަން ހޯދައިދީ އެމީހުންގެ ހައްޤުތައް ރައްކާތެރިކުރުމަށް ހަދަންޖެހޭ ޤާނޫނުތައް ހަދާ، ދާއިރާގެ ރައްޔިތުންގެ އިހުސާސްތަކާއި އެއްގޮތަށް ވަކާލާތުކުރަންތިބޭ ބައެއް. މިއާހިލާފަށް ބޮޑެތި ވަޢުދުތަކެއްވެ ތަކެތި ހަދިޔާކުރަން ބުނާ ބުނުމަކީ ކެމްޕޭނުގައި ފައިސާގެ ނުފޫޒު ބޭނުންކުރުންކަމުގައި ދެކެން. މަތީނު ކަހަލަ ހަރުދަނާ މަޤާމެއްގައި ހުރި މީހަކު މިފަދަ ވަޢުދުތަކެއްވެ ރައްޔިތުން ބޯކާލަންކުރާ މަސައްކަތް ހުއްޓާލުމަށް ދަންނަވަން. ތިޔަ ބުނާ 12 ކަންތައް މެމްބަރަކަށް ނުވިޔަސް ހަމަ ކޮށްދޭންވީ. ތިޔައީ މެމްބަރަކަށް ވުމަށް ދައްކަންޖެހޭ ވާހަކައެއްނޫން.\n– 16 ފެބުރުއަރީ 201476\nމަތީންގެ ފޮޓޮއަށް ހުތުރު އަރުވާފައެއްނު މީނީ\nއަހަރެމެން ދީފިއްޔާ ވާނީ ރިޝްވަތަށް. މަތީނު ދޭން ބުނީމަ އޯކޭ..؟؟؟\n– 16 ފެބުރުއަރީ 201443\nސަރުކާރަކާއި ނުބައްދަލު ދޯ. މަވާ ސަލާމް. މަގޭ ބޯކަށް އުޅޭނެ ކަމެއްނެތް\n– 16 ފެބުރުއަރީ 201434\nމަޖިލިސް މެންބަރަކަށް ކުފޫ ހަމަނުވާކަން ވަރަށް ރަނގަޅަށްވެސް ތިޔަ ވައުދު ތަކުން ސާބިތުވެއްޖެ. މަޖިލިސް މެންބަރުކަމަކަށް މަށެއް ވޯޓެއް ނުދޭނަން. ކައުންލި މެންބަރުކަން ނަމަ ނުވަތަ ރާއްޖޭގެ ރައީސުކަމަށް ނަމަ ތިޔަވަޢުދުތައް ފުއްދާތޯ ޖާނާއި މާލުން ޤުރުބާން ވެގެންވެސް މަތީނު ހޮވަން މަސައްކަތް ކުރާނަން.\n– 17 ފެބުރުއަރީ 201434\nއަޅުގަނޑާއި، އަޅުގަނޑުގެ އަނބި ދަރީންނާއި އާއިލާގެ ވޯޓުވެސް މަތީން ދޭނަން. މާތީނުގެ ހަޔާތުގައި ވޯޓު ހައްޤު ވާވަރުގެ ތަޖުރިބާ ރާއްޖޭގެ އިޤްތީސާދީ މައި ދެދާއިރާގައި އެބަހުރި. ދިވެހިރާއްޖޭގެ މަސްވެރިންނަށް ކަންނެލީގެ ހަޤީގީ ފައިދާ ހޯދައިދިނުމުގައި މަތީން ދުނިޔޭގެ ކަންކޮޅުތަކުގައި ކުރެއްވި މަސައްކަތް ފާގަކުރަން.\n– 17 ފެބުރުއަރީ 201452\nމަތީންގެ އަސްލު ފެންވަރު ވައުދުތަކުން އެގިއްޖެ. ތިހާ ގިނަ ކަންތައް ކުރެވޭ ވަރުގެ ތަނަވަސްކަން ހުރިއިރު ރަށަށް އެއްވެސް ކަމެއް ކޮށްނުދީ ހުރީ ކީއްވެތޯ ސުވާލުކުރަން ބޭނުން. ތިމާގެ މިހަކަށްވެސް ކަމެއް ނުކޮށްދެ ވާހަކަ ރުގީ ބުނޭ ކުރިންވެސް\n– 17 ފެބުރުއަރީ 201435\nކޮބައިިތޯ އެބޭފުޅާ ރަށައް ކަމެއް ނުކޮއްދީ.....ފުރަތަމަ ކޮމްޕިއުޓަރ އިލްމް ރަށައް ތައާރަފް ކޮށްދިން....ބައްޕަ އާ ގުޅިވަޑައިގެން ޒަމާނީ ފެންވަރު ފައިބަރ ދޯނި ތައާރަފް ކުރި...މިފްކޯގައި ހުންނަވާ މަސްވެރިންނަަް ގިނަގުނަ ޙިދުމަތް ކުރެއްވި....އެމް.ޓީ.ޑީ.ސީ ގައި ހުންނަވާ އުލިގަމް ތަރައްގީ ކުރަން އިންވެސްޓަރުން ބޭރުން ހޯއް ދެވި...އިހަވަންދޫ އާައި ކައިރި ރައްތަށް ތަރައްގީ ވުމީ އިހަވަންދޫ ގެ ތަރައްގީ ކަން ދެނެވަޑައިގެން....\n– 17 ފެބުރުއަރީ 201454\nހަޤީގަތުގައިވެސް. ޖެހިލުންވީދޯ. ޢިލްމާއި، ހުނަރުވެރިކަން ހުރި މީހަކު ކުރިމަތިލީމާ، ވަރަށް ބޮޑަށް ޖެހިލުންވެއްޖެ. އަނެކާދިމާއަށް އިނގިލި ދިއްކުރާއިރު، ތިމާމެން ކޮށްފައިހުރި ކަންތައް އެހެންމީހުން ލިސްޓުކޮށްފިއްޔާ ލަދުގަންނާނެ ދޯ. ލިސްޓް ވަރަށް އަވަހަށް އަޕްލޯޑް ކޮށްލާނަން.\n– 17 ފެބުރުއަރީ 201441\nމަޤުސަދު ވަރަށް ސާފުވާންޖެހޭ. އެއްފަހަރާ މުއްސަނދިވުމުގެ ބޭނުމުގައި އެއްވެސް ކަމެއް ކުރުން ބުއްދިވެރިނުވާނެ. ކުރިމަގަށް ވިސްނާފަދައިން، ފަސްމަގަށް ވިސްނާ ފަސްބައިގެ ކިލަނބުކަން ހުރީ ކިހާވަރަކަށްތޯ ބަލަން ވާނެ. ލާުރީގެ ބޭނުމުގައި ފައިސާ ޗާޕުކުރިޔަސް ކަމަކު ނުދާނެ. ހަރުދަނާ ދުރުވިސްނުމުގެ ޢިލްމީ ސިނކުނޑިއެއްގެ ވެރިއަކަށް ވާން ޖެހޭނެ.


FIFA World Cup: Switzerland in Brazil hifahattaifi\nވާރލްޑް ކަޕް: ސްވިޓްޒަލޭންޑުން ބްރެޒިލް ހިފަހައްޓައިފި\nމި ދެ ޓީމު ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެން\nކ. މާލެ 18 ޖޫން 2018 | ހޯމަ 03:14 2,757\nބްރެޒިލް އަދި ސްވިޓްޒަލޭންޑް ކުޅުނު މެޗުގައި ނޭމާ ހުއްޓުވުމަށް ކުޅުންތެރިޔަކު މަސައްކަތްކުރަނީ - މި މެޗުގައި އޭނާއަށް 10 ފައުލް އަމާޒުވި - އޭއެފްޕީ\nފީފާ ވާރލްޑް ކަޕްގެ ފެވަރިޓުންގެ ގޮތުގައި ގިނަ ބަޔަކު ދެކޭ ބްރެޒިލް މޮޅުވިޔަނުދީ ސްވިޓްޒަލޭންޑުން ހިފަހައްޓައިފިއެވެ.\nރޮސްޓޯވްގައި ހުންނަ ރޮސްޓޯވް އޮން ޑޮން އެރީނާގައި މި ދެ ޓީމު ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެންނެވެ. މި ދެ ޓީމު އެންމެފަހުން ވާރލްޑް ކަޕެއްގައި ކުޅުނު މެޗު ނިމުނީ 2-2 އިން އެއްވަރުވެގެންނެވެ. އެ މެޗު ކުޅުނީ 1950 ވަނަ އަހަރުގެ ވާރލްޑް ކަޕްގައެވެ. މިފަހަރުގެ ވާރލްޑް ކަޕާއި ބްރެޒިލް ކުރިމަތިލީ މުބާރާތަށް އެންމެ އަވަހަށް ކޮލިފައިވި ޓީމުގެ ގޮތުގައެވެ.\nފުރަތަމަ ހާފު ފެށިގެން ބްރެޒިލްއިން ވަނީ މޮޅަށް ކުޅެ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ. ބްރެޒިލްގެ އެޓޭކްތައް ހުއްޓުވުމަށް ސްވިޓްޒަލޭންޑުގެ ޓީމުގެ ފަރާތުން ގިނަ ފައުލްތަކެއް ފެނިގެންދިޔައިރު ބްރެޒިލްއިން މެޗުގެ ލީޑު ނެގީ 20 ވަނަ މިނެޓުގައެވެ. މި ލަނޑު އޭރިއާ ބޭރުން ފޮނުވާލި ބާރު ހަމަލާއެއްގައި އެ ޓީމަށް ޖަހައިދިނީ ފިލިޕޭ ކުޓީނިއޯއެވެ. މި ލަނޑަށްފަހު ވެސް ބްރެޒިލްގެ ކުޅުންތެރިންނަށް ލަނޑު ޖެހުމަށް ރަނގަޅު ފުރުސަތުތަކެއް ލިބުނު ނަމަވެސް އެކުޅުންތެރިންނަށް މި ފުރުސަތުތަކުގެ ބޭނުން ހިފިފައެއް ނުވެއެވެ.\nއެއް ލަނޑުގެ ލީޑެއްގައި އޮވެ ބްރެޒިލްއިން ފުރަތަމަ ހާފު ނިންމާލިއިރު ދެވަނަ ހާފުގައި ސްވިޓްޒަލޭންޑުން ވަނީ ކުޅުން ވަރުގަދަކޮށްފައެވެ. އެގޮތުން ބްރެޒިލްގެ މިޑްފީލްޑުން އުފައްދަމުންދިޔަ ހަމަލާތައް ހުއްޓުވައި ސްވިޓްޒަލޭންޑުން ވަނީ ބްރެޒިލް ނުތަނަވަސްކޮށްލާފައެވެ.\nނަތީޖާއެއްގެ ގޮތުން މެޗުގެ 50 ވަނަ މިނެޓުގައި އެ ޓީމުން ނެގި ކޯނަރެއްގައި ސްޓީވެން ޒޫބަރ ވަނީ ލަނޑެއް ޖަހާ އެޓީމަށް ނަތީޖާ ހަމަހަމަކޮށްދީފައެވެ. މި ލަނޑަށްފަހު ވެސް މެޗުގައި މޮޅަށް ކުޅުނު މަންޒަރު ފެނިގެންދިޔައީ ސްވިޓްޒަލޭންޑެވެ. އެ ޓީމުން ވަނީ ބްރެޒިލްގެ ކުޅުންތެރިން އުފައްދަން މަސައްކަތްކުރި ހަމަލާތައް ހުއްޓުވުމަށް ގިނަ މަސައްކަތްތަކެއްކޮށްފައެވެ.\nމި މެޗުގައި ބްރެޒިލްގެ ފޯވާޑް ނޭމާއަށް ސްވިޓްޒަލޭންޑުގެ ކުޅުންތެރިން 10 ފައުލްކުރިއެވެ. މިއީ އެއް މެޗެއްގައި އެލެން ޝިއެރާއަށް 1998 ވަނަ އަހަރުގެ ވާރލްޑް ކަޕްގައި ޓިއުނީޝިއާއިން 11 ފައުލްކުރި ފަހުން ވާރލްޑް ކަޕެއްގައި އެއް ކުޅުންތެރިޔަކަށް އެންމެ ގިނަ ފައުލް އަމާޒުވި މެޗެވެ.\nމި ގްރޫޕްގެ ދެވަނަ މެޗުގައި ސާބިއާއިން ވަނީ 1-0 އިން ސާބިއާ ބަލިކޮށްފައެވެ.\nކުރިޔަށް އޮތް މެޗުގައި ބްރެޒިލް ކޮސްޓަ ރިކާ އާއި ދެކޮޅަށް ނުކުންނައިރު ސްވިޓްޒަލޭންޑް ނުކުންނާނީ ސާބިއާ އާއި ދެކޮޅަށެވެ. ދެވަނަ ބުރަށް ދިޔުމަށް ކުރިޔަށް އޮތް މެޗު ކާމިޔާބުކުރުމަށް ބްރެޒިލްއަށް ވަރަށް މުހިންމެވެ.


Miadhu maa bodah hedhika kaahiy vaneetha?\nމިއަދު މާ ބޮޑަށް ހެދިކާ ކާހިތްވަނީތަ؟\nރޭ ރަނގަޅަށް ނުނިދެނީ ހެއްޔެވެ؟ އެހެން ވެއްޖެނަމަ މިއަދު މާ ގިނައިން ކާހިތްވުމަކީ އެކަށީގެންވާ ކަމެކެވެ.\nމިއީ ޔޫރަޕިއަން ޖާނަލް އޮފް ކްލިނިކްސް އިން 172 މީހުން ހިމަނައިގެން ހެދި ނިދުމުގެ ދިރާސާއިން ލިބުނު ނަތީޖާ އެވެ. އެ ދިރާސާ ކުރިއަށް ގެންގޮސްފައިވަނީ، ރޭގަނޑު ތިން ހަތަރު ގަޑި އިރަށް ނިދުމަށް އާދަވެފައިވާ މީހުންނާއި، މުޅި ރޭ އަރާމުކޮށް ނިދާ މީހުން އެނަލައިޒް ކުރުމަށްފަހު އެ ދެ ގްރޫޕް މީހުންނަށް ނިދުމުގެ ފަހުން އަންނަ ބަދަލުތައް ބަލައިގެންނެވެ.\nއެ ދިރާސާގައި ބައިވެރިކުރި މީހުންނަށް ވަނީ ރޭގަނޑުގެ ނިންޖަށް ފަހު ހެނދުނުގެ ނާސްތާ ނެގުމުގެ އިންތިޒާމާއި ބޭނުންވާ ގަޑިއެއްގައި ކާއެއްޗިހި އޯޑަރު ކުރުމުގެ އިންތިޒާމްތައް ހަމަޖައްސައިދީފަ އެވެ. އެ ފުރުސަތު އެގޮތަށް ދިނީ، އެމީހުން ކެލޮރީ ހިމެނޭ ކާނާއާ ހަކަތަ، ނުވަތަ ކާބޯހައިޑްރޭޓް ހިމެނޭ ކާނާ ކާ މިންވަރު ޓްރެކް ކުރުމަށެވެ.\nމި ދިރާސާއިން، އެނގުނީ، ރޭގަނޑު މަދު ވަގުތުތަކަކަށް ނިދި މީހުން އެއާ ޖެހިގެން އައި ދުވަހު، އާދަޔާ ހިލާފަށް ކެލޮރީ ހިމެނޭ ކާނާ ބޭނުން ކޮށްފައިވާ ކަމެވެ. އަދި ރޭގަނޑު ފުރިހަމަޔަށް ނިދި މީހުންނަށްވުރެ ގިނައިން ކަޕްކޭކާއި ޗިޕްސް ފަދަ ފެޓްސް ހިމެނޭ ކާނާ ވެސް އެމީހުން ބޭނުން ކޮށްފައިވެ އެވެ. އަދި ޕްރޮޓީން ހިމެނޭ ކާނާ އެމީހުން ބޭނުންކުރިލެއް އެނޫން މީހުންނަށް ވުރެ މަދެވެ.\nއެ ޓީމުން ފާހަގަކޮށްފައިވަނީ، ނިދި ހަލާކުވުމަކީ ބަނޑުހައިވުމަށް މަގުފަހިކުރުވާ ހޯމޯނަށް އަސަރުކުރާ ކަމެއްގެ ގޮތުގަ އެވެ.\nމަދު މީހުން ހިމަނައިގެން ކުރި އެ ދިރާސާގެ ނަތީޖާ އެގޮތަށް ދެއްކުމާ ގުޅިގެން ލަންޑަންގެ ކިންގްސް ކޮލެޖްގެ ސީނިއާ ލިޔުންތެރިޔާ ޖެރެޑް ކޭ ޕޮޓް ވިދާޅުވެފައިވަނީ، އެކަށީގެންވާ ވަރަށް ނިދި ނުލިބުމަކީ ފަލަވުމަށް މެދުވެރިވާ ކަމެއްތޯ ބެލުން ކޮންމެހެން މުހިއްމު ކަމަށެވެ. މާ ބޮޑަށް ފަލަވުމުގެ މައްސަލައަކީ ވަރަށް ގިނަ ގައުމުތަކަށް ދިމާވެފައިވާ މައްސަލައަކަށް ވުމުން، އެ ދިރާސާގެ އެއަށްވުރެ ފުޅާ ދާއިރާއެއްގައި ހިންގުން މުހިއްމު ކަމަށެވެ.


ހަމައެކަނި ނަމާދުކުރަން ހިއްވަރުދޭތީ5އަހަރު ދޮށީ އަންހެނަކާ ކައިވެނިކުރި މީހަކަށް ﷲ ދެއްވެވި ނިއުމަތްތަކުގެ ވާހަކަ\nއަހަރެންގެ މައިން ބަފައިންނަކީ ލިބޭ އާމްދަނީއަކުން ކިރިޔާ އުޅެވޭ ބައެކެވެ. އެހެންކަމުން އަހަރެމެންނަކީ ފަޤީރުން ކަމަށް ބުނަން ލަދެއް ނުގަންނަމެވެ. ޙަޤީޤަތަކީ އަހަރެމެންނަކީ ފަޤީރުން ކަމެވެ.\nއެއިރު އަހަރެންގެ އުމުރަކީ ހަމަ އެންމެ 22 އަހަރެވެ. އަހަރެންނާއި ކައިވެނިކުރަން ތައްޔާރަށް ތިބި ޒުވާން އަންހެން ކުދިން އަވަށުގައިވެސް އެބަތިއްބެވެ. ނަމަވެސް އަހަރެން ކައިވެނިކުރީ އުމުރުން 27 އަހަރުގެ، އަހަރެންނަށްވުރެ5އަހަރު ދޮށީ އަންހެނަކާއި އެވެ.\nއެއީ ވެސް އަހަރެމެން އަވަށުގެ އަންހެނެކެވެ. އޭނާ ފުރަތަމަ އަހަރެންނަށް ތަޢާރަފްވީ އުމުރުން 20 އަހަރުގައެވެ. އެއިރުވެސް އަަބަދުވެސް ދައްކާނީ ނަމާދުކުރާ ވާހަކައެވެ. ހަމަ ފެންނައިރަށް ނަމާދުކޮށްފިންތޯ ސުވާލުކުރާނެއެވެ.\nކުޑަ ދުވަސްކޮޅެއްފަހުން ވަޒީފާއެއް ލިބިގެން އޭނާ ފުރައިގެން ދިއައީ ދުބާއީއަށެވެ. ދުބާއީގައި ހުރެގެންވެސް ހަމަ ދޭތެރެއަކުން ގުޅައި ނަމާދުކޮށްފިންތޯ ސުވާލުކުރެއެވެ. ދެން އަހަރެންނަށް ބޮޑަށް ޤަބޫލުކުރެވިފައި އޮތީ އެއީ އަހަރެންނަށް ވަރަށް ހެޔޮ އެދޭ އަހަރެންގެ ދައްތައަކު ކަމަށެވެ.\nއޭނާ އެނބުރި އައި ދުވަސްވަރަކީ ކައިވެންޏެއް ކުރުމާއިމެދު ވިސްނަމުންދިއަ ދުވަސްވެރެވެ. އެހެންކަމުން އެކަން އޭނާ އާއިވެސް ހިއްސާކުރީމެވެ. ކައިވެންޏެއް ކުރަން ބޭނުންވާ ކަމަށް ބުނީމެވެ. ޖަވާބުގައި އޭނާ ސުވާލުކުރީ ކައިވެނި ކުރަން ބޭނުންވާ އަންހެން ކުއްޖާ އިޚްތިޔާރުކޮށްފިންތޯއެވެ؟ ނުކުރާ ކަމަށް ބުނުމުން ސުވާލުކުރީ ލޯބިވާ، ނޫނީ ކައިވެނި ކުރަން ބޭނުންވާ ޚާއްޞަ ކުއްޖަކު އެބަހުރިތޯއެވެ؟\nއެފަދަ ކުއްޖަކު ނެތް ކަމަށް ބުނުމުން ބުންޏެވެ. "އަހަރެން ތިބާއަށްވުރެ އުމުރުން5އަހަރު ދޮށްޓެވެ. ތަނަވަސްކަމެއް ވެސް ނެތެވެ. ބަލައިލަން އެހައި ރީއްޗެއްވެސް ނޫނެވެ. އަތުގައި އޮތީ ހަމަ އެކަނި ވަރަށް ޠޯހިރު، ﷲ ތަޢާލާއަށް ބިރުވެތިވާ ހިތެކެވެ. ނަމަވެސް އަންބެއްގެ ގޮތުގައި އަހަރެން އިޚްތިޔާރުކޮށްފިނަމަ ﷲ ތަޢާލާ އަނގަވާފައިދައިން އިޚްލާޞްތެރިކަމާއިއެކު ޚިދުމަތް ކުރުންމަތީގައި ދެމިހުންނާނަމެވެ."\nއަހަރެން ވިސްނީމެވެ. ވަރަށް ބޮޑަށް ވިސްނީމެވެ. ވިސްނުމަށްފަހު ނިންމީ އޭނާ އާއި ކައިވެނި ކުރުމަށެވެ. އެއިރު އަހަރެންނާއި ކައިވެނިކުރަން ބޭނުންވެގެން އަވަށުގެ ބައެއް ޢާއިލާތަކުން ވަނީ މަންމަމެންނާއި މަޝްވަރާވެސް ކޮށްފައެވެ. އެއިގެ ތެރޭގައި ތަނަވަސްކަން ހުރި އާއިލާތައްވެސް ހިމެނެއެވެ.\nއެހުރިހާ ކަންކަމާއިއެކުވެސް އަހަރެން ޤަޞްދުކުރީ އޭނާ އާއި ކައިވެނިކުރުމަށެވެ. ހަމައެކަނި އެންމެ ބޭނުމަކުއެވެ. ފަހަރެއްގައި އަހަރެން ކަންނެތްވި ނަމަވެސް ނަމާދުކުރުވާނެ ކަމުގެ ޔަޤީންކަން އޮތުމުންނެވެ. ނަމާދު އަޅަން ބޭނުން ނުވާތީއެވެ.\nއެހެންކަމުން ހުރިހާ ކަމެއް ﷲ ތަޢާލާއަށް ވަކީލުކުރުމަށްފަހު ކައިވެނިކުރުމުން ކަންތައްތައް މެދުވެރިވި ގޮތް ކިޔައިދެން ހެއްޔެވެ؟\nމަންމަގެ ބޭބެއަކީ ވިޔަފާރިކުރާ ތަނަވަސް މީހެކެވެ. އެއްދުވަހު އަހަރެން ގެންގޮސްފައި ބުނީ އޭނާގެ އެއް ފިހާރަ އަހަރެންނަށް ދިނީ ކަމަށެވެ. ދެމަފިރިން އެކުގައި މަސައްކަތްކޮށް ލިބޭ އާމްދަނީ ބޭނުން ކުރުމަށެވެ. ލިބޭ ފައިދާއިން ފިހާރައިގައި އެއިރު ހުރި ތަކެތީގެ އަގު އަދާކުރުމުން ނިމުނީ ކަމަށެވެ.\nﷲ ތަޢާލާ މިންވަރު ކުރެއްވެވި ހެޔޮ މިންވަރުފުޅަށް ޝުކުރުވެރިވެ ބޭބެގެ ހުށަހެޅުން ޤަބޫލުކުރީމެވެ. ބޭބެ ބުނި ފަދައިން ފިހާރައިގައި މަސައްކަތްކުރަން ފެށީމެވެ. ދެމީހުންގެ ޢާއިލާއަށް ބޭނުންވާ ކަންކަން ކުރަމުން މިހާރު އަހަރެމެން ދެމަފިރިންގެ ކުންފުނީގައި5ފިހާރަ އެބަހުއްޓެވެ.\nއަހަރެންގެ ހަޔާތުން އިބްރަތް ހާޞިލުކުރަން ބޭނުން މީހަކު ޢިބްރަތް ޙާޞިލުކުރާށެވެ. މިއަދު އަހަރެމެންނަކީ ތަނަވަސް ބައެކެވެ. ޒިންމަދާރު މަސައްކަތްތަކެއް ކުރާ ބައެކެވެ. އަހަރެންގެ އުމުރަކީ 35 އަހަރެވެ. އަންބިމީހާގެ އުމުރަކީ 40 އަހަރެވެ.4ދަރިން އެބަތިއްބެވެ!\nއެއިރުވެސް މިހާރުވެސް ހަމަ އެންމެ ނަމާދެއްވެސް ނާޅަމެވެ. ދެމަފިރިންނާއި ދެމަފިރިންގެ މައިންބަފައިންވެސް މިތިބީ ޙައްޖުވެގެންނެވެ. ދެން އިތުރަށް ބޭނުންވާ ހަމަ އެއްވެސް ކަމެއް ނެތެވެ! މިގޮތުގައި އުމުރުގެ ބާކީ އޮތް ދުވަސްކޮޅުގައިވެސް ދިރިއުޅެލެވޭނެ ގޮތް މިންވަރުކޮށްދެއްވެވުން ފިޔަވައެވެ. އެކަމަށް އެދި މިގެންދަނީ ތަކުރާރުކޮށް ދުޢާކުރަމުންނެވެ.


Magu Mathin Kuni Buni Nagai Saaf Kurumakee Eemaan Kamuge Therein Vaa Kameh- Hukuru Khuthubaa މަގުމަތިން ކުނިބުނި ނަގައި ސާފުކުރުމަކީ އީމާންކަމުގެ ތެރެއިންވާ ކަމެއް – ހުކުރު ޚުޠުބާ – Huvadhoo News Magu Mathin Kuni Buni Nagai Saaf Kurumakee Eemaan Kamuge Therein Vaa Kameh- Hukuru Khuthubaa Huvadhoo News\nމަގުމަތިން ކުނިބުނި ނަގައި ސާފުކުރުމަކީ އީމާންކަމުގެ ތެރެއިންވާ ކަމެއް – ހުކުރު ޚުޠުބާ\nއަޚް؛ލާޤީ ރިވެތި ސިފަތަކުގެ ތެރޭގައި، މަގުމަތީގެ އަދަބުތައް ހިމެނޭކަމުގައި މިއަދުގެ ޚުޠުބާގައި ބަޔާންކޮށްފައި ވެއެވެ. މަގުމައްޗަށް ނުކުމެ ހިނގާބިނގާވެ އުޅޭއިރު، މީސްތަކުން ވަނީ އެއްބަޔަކު އަނެއްބަޔަކާއި ގުޅި ލާމެހިގެންނެވެ. އެހެންކަމުން ހިނގާ މަގުތަކުގައިވެސް ހައްޤުތަކެއް ކަނޑައެޅިގެންވާ ކަމުގައި ޚުޠުބާ ބުނެއެވެ. އެ ހައްޤުތައް ރައްކާތެރި ކުރެވެނީ، އެ މަގުތަކުގައި ހިނގާބިނގާވެ އުޅޭ މީހުންގެ ޢަމަލުތައް ބަހައްޓާ ގޮތަކުން ކަމުގައި ޚުޠުބާގައި ހާމަކޮށްފައި ވެއެވެ. އަދި މަގުމަތީގެ އަދަބުތަކާއި، ހައްޤުތަކަށް ރައްކާތެރިވުމުގެ ސަބަބުން މީސްތަކުންގެ މެދުގައި އެކުވެރިކަމާއި، އެއްބައިވަންތަކަން އާލާވެގެން ދާނެކަމަށް ބުނެވިފައިވެއެވެ.\nމަގުމަތީގައި ތިބޭއިރު އެއްވެސް މީހަކަށް ތުރާލެއް ވާނެކަމެއް ކުރުމަކީ ހުއްދަވެގެންވާ ކަމެއް ނޫން ކަމުގައި ޛުޠުބާގައި ބަޔާންކޮށްފައި ވެއެވެ. ޒަމާނީ ވަޞީލަތްތައް ބޭނުންކޮށްގެން މީސްމީހުންގެ ގޭތެރެބަލައި، އެތަންތަނުގައި ހުރީ ކޮންއެއްޗެއްތޯ އާއި އުޅެނީ ކޮން ބައެއްތޯ ބެލުމަކީ އަޚްލާޤީގޮތުން ވަރަށް ދަށު ދަރަޖައިގެ އަމަލެއްކަމުގައި ޚުޠުބާގައި ގެނެވިފައި ވެއެވެ.\nމަގުމަތީގެ ހައްޤުތަކުގެ ތެރޭގައި މީހަކަށް ގެއްލުމެއް ލިބިދާނެ އެންމެހާ ކަންތައްތަކުން ދުރުހެލިވުމަށް ޚުޠުބާގައި ގޮވާލާފައި ވެއެވެ. އެއީ ބުނާ ބަހަކުން ވިޔަސް، ކުރާ ޢަމަލަކުން ވިޔަސް، ކުރާ އިޝާރަތަކުން ނުވަތަ، ބަލާބެލުމަކުން ކަމުގައި ވިޔަސް މެއެވެ. މަގުމަތީގެ ހައްޤު އަދާކުރުމުގެ ތެރޭގައި މަގުހިނގާ މީހުންގެ ފަރާތުން، އެހެން މީހުނަށް ކުރާ އުދަނގުލާއި، ގޯނާ ހުއްޓުވުމާއި، މާރާމާރީގެ އަމަލުތައް ހުއްޓުވުން ހިމެނޭކަމަމަށް ޚުޠުބާގައި ބުނެފައިވެއެވެ.\nމަގުމަތީގައި ދުއްވާ ތަކެތިން ވެސް މީހުންނަށް އުނދަގޫވާ ގޮތަށް އަމަލުކުރުމަކީ ހުއްދަކަމެއް ނޫންކަން ޚުޠުބާގައި ބުނެއެވެއެ. އޭގެތެރޭގައި، ވިއްސާރަ ދުވަސްދުވަހު މީހުންގެ ގަޔަށް ފެންބުރައިގެންދާ ގޮތަށް، އިންޖީނުލީ އުޅަނދުފަހަރު ދުއްވުމާއި، މަގުމެދަށް ކާރާއު ޓެކްސީ ހުއްޓައި، މީހުން އެރުވުމާއި، މަގުހުރަސްކުރަން ބޭނުންވާ މީހާއަށް ތަންނުދީ، ތަކެތި ދުއްވުމާއި، ސިގުނަލް ނުދީ، ޤަވާއިދާ ޚިލާފަށް، ވާތްފަރާތުން ކުރިއަރައިގެން ދިޔުމާއި، ބާރަށް ބަރުގޮނު އެޅުމާއި، ސައިލަންސަރުގެ އަޑު ގަދަވާ ގޮތް ހަދައިގެން ދުއްވުން ހިމެނެއެވެ. އޭގެ ސަބަބުން ގޯތިގެދޮރުގައި ތިބޭ މީހުންނަށް އުނދަގޫ ވުމާއި، ނިދާފައި ތިބޭ ތުއްތުކުދިން ސިހިގެން ހެލެވި، ހަމަނިދި ނުލިބުމާއި، ބަލިމީހުންނަށް އުނދަގޫވުން ހިމެނެއެވެ.\nމަގުމަތީގެ ޙައްޤުތަކުގެ ތެރޭގައު މަގުތައް ސާފުތާހިރުކޮށް ބޭއްވުން ހިމެނޭ ކަމުގައި ޚުޠުބާގައި ބަޔާންކުރެއެވެ. ގޯތިގެދޮރުގައި އުފެދޭ ކުނި، މަގުމައްޗަށް އުކާލާ މީހުން އުޅެއެވެ. ބޭނުންކޮށްފައި އޮންނަ ޓިޝޫ އާއި، ހުސްވެފައި ހުންނަ ފުޅި އާއި، ދަޅުފަދަ ތަކެތި މަގުމައްޗަށާއި، ގޮނޑުދޮށަށް އުކާލުމާއި، އެތަންތަން ގޮނޑުވެ، ތިމާވެއްޓަށް ގެއްލުން ހުރި، އަމަލުތައް ކުރާތަން ފެންނަ ކަމީ ހިތާމަކުރަން ޖެހޭ ކަމެކެވެ. ޚާއްސަ ގޮތެއްގައި ނުރައްކާތެރި ބާވަތްތައް ކަމުގައިވާ ބިއްލޫރި އާއި، ބެޓެރި އާއި، މޮހޮރާއި، ކުނިވާ ފަދަ ތަކެތި މަގުމައްޗަށް އުކައި ނުލުމަށް ޚުޠުބާގައި އިލްތިމާސް ކޮށްފައި ވެއެވެ.\nމަގުތަކުގެ ޙައްޤު އަދާކުރުމަށްޓަކައި، މަގުމަތިން ކުނިބުނި ނަގައި ސާފުކުރުމަކީ އީމާންކަމުގެ ތެރެއިންވާ ކަމެއް ކަމުގައި ޚުޠުބާގައި ބުނެއެވެ. މަގުމަތި ސާފު ޠާހިރުކޮށް ބެލެހެއްޓުމަކީ ޒީނަތެއް ކަމުގައިވެސް ޚުޠުބާގައި ބަޔާންކުރެއެވެ. އެއީ ބަލިތަކުން މުޖުތަމަޢު ރައްކާތެރިކޮށްދޭ ކަމެކެވެ.\nކީރިތި ރަސާލާގެ ހަދީޘް ބަސްފުޅަކަށް އިޝާރަތްކުރައްވައި ޚުޠުބާގައި ބަޔާކޮށްފައިވާގޮތުގައި ލަޢުނަތް ލިބޭ2ކަމަކުން ރައްކާތެރިވުމަށް އެކަލޭނގެފާނު ސަޙާބީންނަށް ދެންނެވި އެވެ. އެއީ މީސްތަކުން ހިނގާ މަގުތަކަށާއި، ހިޔާ ގަނޑުގަނޑަށް ޤަޟާޙާޖަތް ކުރުމެވެ. ކީރިތި ރަސޫލާގެ މި ހަދީޘް ބަސްފުޅުގެ މާނައިންވެސް، މަގުތަކަށް ދީނުގައި ދެއްވާފައިވާ އަހައްމިއްޔަތު އެނގިގެން ދެއެވެ.\nއަލްއިމާމު އަބޫ ހާމިދިލް ޣަޒާލީ ލިޔުއްވާފައިވާ ފޮތަކަށް އިޝާރަތް ކުރައްވައި ޚުޠުބާގައި ބުނެފައިވަނީ، ގޭގެ އިމާރާތާ ގުޅިގެން، މަގުމައްޗަށް ވާގޮތަށް އަށިގަނޑު ހެދުމާއި، މަގުމައްޗަށް ފެން ފައިބާގޮތަށް ގޭގެ ފުރާޅު ބެހެއްޓުމާއި، ގަސްގަހާގެހި ކެނޑުމާއި، ލަކުނޑި އާއި، ކާބޯތަކެތި މަގުމަތީގައި ބެހެއްޓުމާއި، އަދި މަގުމަތީގައި އެއްޗެތި ކަތިލުން ފަދަ ކަންކަމަކީ މަގުމަތީގެ އަދަބުތަކާ ޚިލާފު ކަންކަމެވެ. މިކަންކަމަކީ، ހިނގާބިނގާވެ އުޅޭ މީހުންނަށް އުނދަގޫވާ ކަންކަމެވެ. މިއީ އެއްވެސް ހާލެއްގައި ކުރުން އެދެވިގެނވާ ކަމެއް ނޫންކަން ޚުޠުބާގައި ބުނެއެވެ.\nމިއަދު އަޅުގަނޑުމެންގެ މަގުތަކަށް ފެންފައިބާގޮތަށް ފޫގޮސްފައިވާ ދިޔަދޮވިތަކާއި، އެއާކޯންތަކާއި ދޮންން މެޝިނުން ބޭރުވާ ފެން މަގުމައްޗަށް ދޫކޮށްލާފައިވާ މަންޒަރު ފެންނަނީ މަދުން ނޫނެވެ. މީގެ އިތުރަށް ގޯޅިގޯޅި އަށް ކުނި އެޅުމާއި، މޭވާ ކެއުމަށްފަހު އޭގެ އޮށާއި، ތޮށި މަގުމައްޗަށް އެޅުމާއި، މަގުމައްޗަށް ކުޅުޖެހުމާއި، ހިނގާފައިދާ މީޙުންގެ މޫނާ ދިމާވާގޮތަށް ކިނބިހި އެޅުމާއި، ހިނގާފައިދާ މީހުންގެ މޫނަށް ސިގިރޭޓުގެ ދުންތައް ބުރުވާލުން ފަދަ ނާތަހުޒީބު އަމަލުތައް އަދިވެސް ފެންނަ ކަމުގައި ޚުޠުބާގައި ބުނެއެވެ. ފުލެޓްތަކުގެ ގޯތިތެރެއަށާއި، ވައިގޮޅިތަކަށް ކުންޏާއި، ހަޑިމުޑުދާރު ތަކެތި ބައެއް ފަރާތްތަކުން އަޅައެވެ. ކުނިވަށިގަނދަށް އަޅަންޖެހޭ އެތައް ބާވަތެއް، މަގުމަތީގައި ބަހައްޓާފައި ދާންމީހުން މިހާރުވެސް އުޅެއެވެ. މިފަދަ ކޮންމެ ކަމަކީ، އެރަށެއްގައި ދިރިއުޅޭ އެންމެންނަށް ގެއްލުން ހުރި ކަންކަން ކަމުގައި ޚުޠުބާގައި ބުނެއެވެ. އަދި އެހެން މީހަކު ބުނުމުގެ ކުރިން، އަމިއްލަ ނަފްސަށް ފެނިގެން މިފަދަކަންކަން އިޞްލާޙު ކުރުމަށް އެންމެހައި މުސްލިމުންނަށް ޚުޠުބާގައި ގޮވާލާފައި ވެއެވެ.\nމަގުމަތީގެ އަދަބުތަކުގެ ތެރޭގައި، ސަލާމް ބަލިގަތުން ހިމެނޭކަމުގައި ޚުޠުބާގައި ބުނެއެވެ. މަގުތަކުގައި ހިނގާބިނގާވެ އުޅޭ މީހުން ސަލާމް ކުރުމުން، މަގުމަތީގައި ތިބޭ މީހުން، އެސަލާމަށް ޖަވާބު ދިނުމަކީ، ވާޖިބުވެގެންވާ ކަމެއް ކަމުގައި ޚުޠުބާގައި ބުނެއެވެ.\nމަގުމަތީގެ އަދަބުތަކުގެ ތެރޭގައި ހެޔޮކަންތައްތަކަށް އަމުރުކޮށް، ނުބައިކަންތައް ނަހީކުރުން ހިމެނޭ ކަމުގައި ޚުޠުބާގައި ބަޔާކުރެއެވެ. މަގުމަތިން ނުރުހެވޭ މަންޒަރުތަކާއި، ކަންކަން ފެނެއެވެ. އެފަދަ ޢަމަލުތައް ކުރާ މީހުންނަށް ނަސޭހަތްދީ، އެކަންތައްތައް ހުއްޓުވުމަށް މަސައްކަތް ނުކުރާނަމަ، ތިބާ އަކީ މަގުމަތީގެ ޙައްޤުތައް ފުރިހަމައަށް އަދާކުރާ މީހަކަށް ނުވާނެއެވެ. ދިރިއުޅޭ ގެދޮރާއި ކިޔަވަންދާ ސްކޫލާއި މަގުމަތި ސާފުތާހިރުކޮށް ބެލެހެއްޓުމަކީ، އިސްލާމް ދީނުގައި ވަރަށްބޮޑަށް ބާރުއަޅުއްވާ ކަމެކެއް ކަމުގައި ޚުޠުބާގައި ބުނެއެވެ. ވެށިގެ ސާފުތާހިރުކަމަކީ، އެތައް ބަލިތަކުން މުޖުތަމަޢު ރައްކާތެރިކޮށްދޭ ކަމަކެވެ.\nކީރިތި ރަސޫލާގެ ހަދީޘްފުޅަކަށް އިޝާރަތް ކުރައްވައި ޚުޠުބާގައި ބުނެފައި ވަނީ، ސާފުތާހިރު ކަމަކީ އީމާންކަމުގެ އެއްބއި ކަމުގައެވެ. ކުންފުނިތަކާއި، މުއައްސަސާތަކާއި، ބޭރުމީހުން ގެންގުޅޭ ފަރާތްތަކުން ވެސް، އެމީހުންގެ ބެލުމުގެ ދަށުގައިވާ ފަރާތްތަކަށް، މަގުމަތީގެ އަދަބުތައް ދަސްކޮށްދޭން ޖެހޭނެކަމަށް ޚުޠުބާގައި ބުނެއެވެ. ސާފުތާހިރުކަމަށް ރައްކާތެރިވުމަށައި، މަގުމަތީގައި ހިނގާބިނގާވެ އުޅޭ މީހުންނަށް އުނދަގޫ ނުވާނޭ ގޮތަށް ޢަމަލުތައް ބެހެއްޓުމަށް ނަސޭހަތްތެރިވެ، އެމީހުން އެގޮތަށް ޢަމަލުކުރޭތޯ ބަލަހައްޓަން ޖެހެއެވެ.